SunOnline: Quran ge Noorun: Bageecha ge ahuluveringe vaahaka\nގުރުއާނުގެ ނޫރުން: ބަގީޗާގެ އަހުލުވެރިންގެ ވާހަކަ\nމިޙްނާ ނާސިހު 18 Sep 2020, 10:50\nކީރިތި ގުރުއާނުގައި މާތްﷲ ވަނީ އެކި ކަންކަމާއި ގުޅޭގޮތުން އެތަކެއް މިސާލު ބަސް ޖައްސަވާފައިވެއެވެ. މިފަދަ އެއް މިސާލަކީ ސޫރަތުލް ގަލަމްގައި މާތް ނަބިއްޔާއަށް، އެކަލާނގެ ދެއްކެވި މިސާލެކެވެ.\nނަބިއްޔާ މުހައްމަދުގެފާނަށް މައްކާގެ މުޝްރިކުންގެ ފަރާތުން އެތަކެއް ދުއްތުރާތަކާއި އުނދަގޫތަކެއް އޭރު ލިބިވަޑައިގެންނެވިއެވެ. މާތްﷲ ވަހީކުރައްވަނީ އެއީ އެބައި މީހުންނަށް މާތްﷲ ބާވައިލެއްވި އިމްތިހާނެއްކަމުގައެވެ. މި އުންމަތަށް އިސްލާމްދީނުގެ ހިދާޔަތުގެ އަލިގަދަ ނޫރު ފޯރުކޮށްދެވުމުގައި އެކަލޭގެފާނު އުޅުއްވިއިރު، އެ މަތިވެރި ނިއުމަތަށް ފުރަގަސްދީ ގަބޫލުނުކުރި މީހުންނަކީ ހަގީގަތުގައި މި އިމްތިހާނުން ފެއިލްވި މީހުންކަމުގައިވެސް ﷲ ވަހީކުރެއްވިއެވެ.\nމިގޮތުން މާތްﷲ ވަނީ މާކުރީގެ ޒަމާނެއްގައި، ބަނީ އިސްލާއިލުންގެ ތެރެއިން މީހެއްގެ ވާހަކަ ބަޔާންކުރައްވާ މިސާލު ޖައްސަވާފައެވެ.\nމިއަދުގެ ގުރުއާނުގެ ނޫރުން މި އެޕިސޯޑުގައި ޝެއިޚް ނިމާލް މުހައްމަދު ކިޔައިދެއްވަނީ މި ދެންނެވި މިސާލުގެ ވާހަކައެވެ. މުއްސަނދިކަމާއި ތަނަވަސްކަމުން ފުރިގެންވީ ބައެއްގެ އެ ނިއުމަތް ކުޑަ ހިނދުކޮޅެއްގެ ތެރޭގައި ﷲ ފިއްލެވިގޮތުގެ ކުޅާދުންވަންތަކަމާއި އޭގައި ހިމެނޭ މުހިންމު ފިލާވަޅެވެ.\n"ބަގީޗާގެ އަހުލުވެރިން"ގެ ގޮތުގައި ގުރުއާނުގައި ސިފަކޮށްފައިވާ މި މީހުންނަކީ މުދާ ގިނަ ތަނަވަސް ބައެކެވެ. މޭވާ އަޅާ ފެހިކަން ގިނަ ގަސްތަކުން ފުރިގެންވީ މި ބަގީޗާގެ ވެރިއަކީ މުދާވެރި ހެޔޮލަފާ ސޯލިހު މީހެކެވެ. އެ ގަސްތަކުގައި މޭވާއަޅައި ދޮންވެ ފައްކާވުމުން އެ މޭވާތަކުން ބައެއް މިސްކީނުންގެ މެދުގައި ބަހައެވެ.\nﷲ ތަޢާލާ އޭނާގެ މި އަމަލަށް ލޯބިވެވޮޑިގެން، އެކަލާނގެ ދީލަތިވަންތަކަމުން އޭނާގެ ބަގީޗާއަކީ ކޮންމެ މޫސުމެއްގައިވެސް ތިޔާގިކަން ލިބޭ ބަގީޗާއެއް ކަމުގައި ލެއްވިއެވެ. އެއްވެސް ޝައްކެއް ނެތް ގޮތުގައި ﷲގެ މަގުގައި ހޭދަުރާ މީހާއަށް އެކަމުގެ ހެޔޮ ޖަޒާ ދުނިޔެއާ އާހިރަތުގައިވެސް ލިބިގެން ދެއެވެ.\nއޭނާގެ މި ހެޔޮ އަމަލު ދިގުދެމިގެން ދިޔައީ އޭނާގެ ފަހު ނޭވާއާއި ހަމައަށެވެ. މަރުވެ، ދަރިންނަށް އެ ބަގީޗާ ވާރުތަވުމުން އެކުދިންގެ ފުށުން ފެނިގެންދިޔައީ އޭނާ ދުވަހަކުވެސް ދުށުމަށް އެދޭނެފަދަ ކަމެއް ނޫނެވެ. އެކުދިންގެ މެދުގައި މަޝްވަރާކޮށްގެން ނިންމީ އެ ބަގީޗާއިން މިސްކީނުންނަށް މޭވާ ދިނުން ހުއްޓާލާށެވެ. އަދި މިސްކީނަކު ބަގީޗާއަށްވެސް ނުދައްދާށެވެ. އަދި މޭވާ ކަނޑާ ދުވަހު ހެނދުނު ހެނދުނާ ގޮސް މޭވާ ކަނޑައި އެއިން ވިޔަފާރިކޮށް ވިޔަފާރި ފުޅާކޮށް، އިތުރު ބަގީޗާ ގަނެ މިލްކިއްޔާތު އިތުރުކުރާށެވެ.\nإِنَّا بَلَوْنَاهُمْ كَمَا بَلَوْنَا أَصْحَابَ الْجَنَّةِ إِذْ أَقْسَمُوا لَيَصْرِمُنَّهَا مُصْبِحِينَ - 68:17 [ސޫރައް އަލް ގަލަމް]\nމާނައީ: އެއުރެން ހެނދުނު ހެނދުނާ މޭވާ ބިންނާނޭކަމަށް ހުވާކުރިހިނދެވެ. އަދި އެއުރެން استثناء އެއް ނުކުރެތެވެ. (އެބަހީ: إن شاء اللَّه އޭ ނުބުނެތެވެ.)\nނަމަވެސް މާތް ﷲގެ ރޭވުންތެރިކަން މާ މޮޅެވެ. އެކަލާނގެއަކީ އެންމެ ހިކްމަތްވަންތަވެރި އިލާހެވެ.\nއެ ދަރިން ރޭވިރޭވުމާއި އެއްގޮތަށް ހެނދުނު ހެނދުނާ ތެދުވެ ބަގީޗާއަށް ދިއުމަށްޓަކައި ހިނގައިގަތެވެ. އެއްވެސް ކަހަލަ ފިކުރެއް ޚިޔާލެއް ނެތި ބަގީޗާއާއި ހިސާބަށް އާދެވުނު ފެންނަނީ ކަޅު އަނދިރި ރެއެއް ފަދައިންނެވެ.\nفَأَصْبَحَتْ كَالصَّرِيمِ - 68:20 [ސޫރައް އަލް ގަލަމް]\nމާނައީ: ދެން އެ ބަގީޗާގެ ގަސްތައް އަނދައި، ކަޅު އަނދިރި ރޭގަނޑެއް ފަދައިން ވިއެވެ،\nމުޅި ބަގީޗާ އޮތީ، އެއްކޮށް އަނދައި ހުލިވެފައެވެ. އެންމެ ފުރަތަމަ އެމީހުންނަށް ހީވީ މަގުއޮޅުނު ހެންނެވެ. ނަމަވެސް ދެން ވިސްނުނެވެ. އަދި ބުނެވުނެވެ.\nبَلْ نَحْنُ مَحْرُومُونَ - 68:27 [ސޫރައް އަލް ގަލަމް]\nމާނައީ: އަދި ކިއެއްތަ! ތިމަންމެންނީ (އެ ބަގީޗާގެ މޭވާތަކުން) މަހްރޫމްވެގެންވާ ބަޔަކީމުއެވެ.\nއެހެންކަމުން މާތްﷲ މި މިސާލުން މި އަންގަވައިދެއްވަނީ ކީރިތި ނަބިއްޔާއަށް ދުއްތުރާކޮށް ޖެއްސުންކޮށް އިންކާރު ކުރި މުޝްރިކުންނަށް އެކަލޭގެފާނަކީ އަގުހުރި ނިއުމަތެއްކަމަށެވެ. އަދި ހަމައެޔާއެކު، ތަނަވަސްކަމުގެ އަހުލުވެރިން އެމީހުންގެ މުދަލުން ފަގީރުންނާއި މިސްކީނުންނަށް ހޭދަކުރުން މަދުކޮށްފިނަމަ ނުވަތަ ހުއްޓާލައިފިނަމަ ﷲ ސުބުހާނަހޫ ވަތައާލާގެ ކޯފާ އެމީހަކަށް ޖެހިދާނެ ކަމެވެ.\nއެހެންކަމުން އަޅުގަނޑުމެންގެ މި ހަޔާތުގައި ބަގީޗާގެ އަހުލުވެރިންގެ ވާހަކައިން އިބްރަތް ހާސިލްކޮށް ލިބިފައިވާ ނިއުމަތަށް ޝުކުރުވެރިވެ، ތިމާގެ ތަނަވަސްކަމާއި، މުއްސަނދިކަމުގައިވާ ފަގީރުންގެ ހައްގަށް ރައްކާތެރިވާންޖެހެއެވެ. އަދި ކިތަންމެ ވަރަކަށް ކަންކަން ރާވާއި އިންތިޒާމު ކުރިއަސް މާތްﷲގެ ކުޅަދުންވަންތަކާއި ދެނެވޮޑިގަތުން މާ މަތިވެރިވެގެންވާކަން ގަބޫލުކުރަންޖެހެއެވެ.


United Victory aai Da Grande evvaruvejje | Mihaaru\nޔުނައިޓެޑް ވިކްޓްރީގެ މިލޯސް (ކ) މިރޭގެ މެޗުގެ ތެރެއިން ބޯޅަ ފޮނުވާލަނީ.-- ފޮޓޯ: ހުސެއިން ވަހީދު/ މިހާރު\nޔުނައިޓެޑް ވިކްޓްރީ އާއި ދަ ގްރާންޑޭ އެއްވަރުވެއްޖެ\n31 ޑިސެމްބަރ 2019 - 08:31 1 comment\nދިރާގު ދިވެހި ޕްރިމިއާ ލީގުގައި ރޭ ކުޅުނު މެޗުން ޔުނައިޓެޑް ވިކްޓްރީ (ޔޫވީ) އާއި ދަ ގްރާންޑޭ ސްޕޯޓްސް ކްލަބް 1-1 އިން އެއްވަރުވެއްޖެ އެވެ.\nމި މެޗުން ލިބުނު ޕޮއިންޓާ އެކު ދަ ގްރާންޑޭ އާއި ޔުނައިޓެޑް ވިކްޓްރީ ވެސް ވަނީ ލީގުގައި ކުރިއަށް ޖެހިލައިފަ އެވެ. ދަ ގްރާންޑޭ ފަސް ވަނަ އަށް އެރީ ހަ ވަަނައިގައި އޮތް ފޯކައިދޫއާ ޕޮއިންޓުގެ ގޮތުން އެއްވަރުވި ނަމަވެސް ލަނޑުގެ ތަފާތުންނެވެ. ދެ ޓީމަށް ވެސް 15 މެޗުން 20 ޕޮއިންޓް ލިބިފައިވާއިރު، ދަ ގްރާންޑޭގެ ފައިދާ ދެ ގޯލު އެބައޮތެވެ.\nޔުނައިޓެޑް ވިކްޓްރީ ލީގުގެ ހަތް ވަނަ އަށް ޖެހިލީ އަށް ވަނައިގައި އޮތް ނިލަންދޫއާ އެއްވަރަށް 15 މެޗުން 13 ޕޮއިންޓް ހޯދައިގެންނެވެ. ޔުނައިޓެޑް ވިކްޓްރީ އަށް ކުރި ލިބެނީ ލަނޑުގެ ތަފާތުންނެވެ. ނިލަންދޫ އަށް ގެއްލުން 30 ގޯލު އޮތްއިރު، ޔުނައިޓެޑް ވިކްޓްރީގެ އޮތީ 17 ގޯލެވެ.\nޔުނައިޓެޑް ވިކްޓްރީގެ ކޯޗުކަމާ މުހައްމަދު އާދަމް ހަވާލުވެ، އެ ޓީމު ގޮވައިގެން މީގެ ކުރިން ނުކުތް މެޗުތަކުން ވަނީ ބަލިވެފަ އެވެ. ޔުނައިޓެޑް ވިކްޓްރީއާ އެކު ރަނގަޅު މަސައްކަތްތަކެއް ކުރުމުގެ އުއްމީދުގައި މުހައްމަދު ހަވާލުވި ނަމަވެސް މިހާރު އެކަން ކުރެވޭނެކަމާ މެދު ވަނީ ސުވާލު އުފެދިފަ އެވެ.\n"ކޮންމެ ގޮތެއްވިޔަސް މިހާރު އިވޭ އަޑުތަކަށް ބަލާއިރު ޔޫވީ އަށް މި އޮތީ މުބާރާތް ނިމިފައި. އެއީ މުބާރާތް ފެށިއިރު ތިން ވަނަ ބުރުގައި އަށް ޓީމު ކުޅޭ ގޮތަށް މި އޮތީ. މިހާރު އިވޭ އަޑުތަކަށް ބަލާއިރު މުބާރާތް ނިމިފައި މީނީ. އެގޮތަށް ބަލާއިރު އީގަލްސް އަތުން ފޯކައިދޫ މޮޅުވި ހިސާބުން އަހަރެމެންގެ ބާރު ގޮސްފި. ބްރޭކުގެ ފަހުން އަހަރެމެންނަށް ވާދަކުރެވޭނަމަ (ތިން ވަނަ ބުރުގައި ކުޅެވޭނަމަ) އެންމެ ޓޮޕްގައި އުޅޭ ޓީމުތަކާ ވެސް ވާދަކުރެވޭނެ،" މި ސީޒަނުގައި ވިކްޓްރީން ކުރިން ފެނުނު މުހައްމަދު ބުންޏެވެ.\nދަ ގްރާންޑޭ އިން މިރޭގެ މެޗަށް ނުކުތްއިރު ފުރަތަމަ އެގާރަ އަށް ވަނީ ތިން ބަދަލެއް ގެންނަން ޖެހިފަ އެވެ. އެ ގޮތުން އެ ޓީމުގެ ފުރަތަމަ އެގާރައިގައި ކުޅެމުން އަންނަ އަހުމަދު ނިޒާމް (ނިޒާމްބެ) އާއި ޔަސްފާދު ހަބީބު (މުލަކޭ) އަދި ބިދޭސީ މިޑްފީލްޑަރު ކްރިސްޓިއަން ޑޯޑްޒީ ވަނީ ކާޑު ހަމަވުމުގެ ސަބަބުން މި މެޗަށް ސަސްޕެންޑްވެފަ އެވެ.\nލަނޑު ޖެހުމަށް ފަހު ދަ ގްރާންޑޭގެ ކުޅުންތެރިން އުފާފާޅުކުރަނީ.-- ފޮޓޯ: ހުސެއިން ވަހީދު/ މިހާރު\nދަ ގްރާންޑޭ އަށް މެޗުގެ 19 ވަނަ މިނިޓްގައި ލީޑުނަގައިދިނީ އަހުމަދު އިމާޒް (އާއްކޮ) އެވެ. އޭރިއާ ތެރެއިން އަޔާޒް އަހުމަދު (އަޔާ) ފޮނުވާލި ހަމަލާއެއްގައި ޔުނައިޓެޑް ވިކްޓްރީ ކުޅުންތެރިޔެއްގެ ގައިގައި ޖެހިފައި އާއްކޮ އަށް ލިބުމުން އޭނާ ވަނީ އެ ބޯޅަ ގޯލުގެ މަތީ ކަަނަށް އަމާޒުކޮށްލައިފަ އެވެ.\nޔުނައިޓެޑް ވިކްޓްރީން ވަނީ މެޗުގެ 24 ވަނަ މިނިޓްގައި ނަތީޖާ ހަމަހަމަކުރުމާ ގާތަށް ޖެހިލައިފަ އެވެ. ހިލޭ ޖެހުމަކުން އޭރިއާތެރެއަށް ހުރަސްވި ބޯޅަ އަލީ ހައިޝަމް (ޗުމްޕު) ބޮލުން ފޮނުވާލިއިރު، ދަ ގްރާންޑޭގެ ޑިފެންޑަރު މުހައްމަދު ނިޒާމް ބޮލުގައި ޖެހިފައި އެ ބޯޅަ އަމާޒުވީ ހުރަސްދަނޑިއަށެވެ. ފުރަތަމަ ހާފުގެ ފަހު ކޮޅުގައި ޔޫކްރޭނުގެ ސިލިޗް ކީރްލޯ (ކީރާ) ވަނީ އެ ޓީމުގެ ކެޕްޓަން އަހުމަދު ނާޝިދު (ނައްޓޭ)ގެ ބަދަލުގައި ކުޅެން އަރުވައިފަ އެވެ. ނައްޓޭ ބަދަލުކުރީ އަނިޔާވުމުންނެވެ.\nދެ ވަނަ ހާފްގެ ކުޅުން ފަށައިގެން ފަސް މިނިޓް ތެރޭ ލީޑުފުޅާކުރަން ރަނުގެ ފުރުސަތެއް ލިބުނެވެ. ޔުނައިޓެޑް ވިކްޓްރީގެ ތިން ކުޅުންތެރިން ކައިރިން ދެމިގަތުމަށް ފަހު ހުސްކޮށްލާފައި އަޔާ އަށް ދިން ބޯޅަ އޭނާ ފޮނުވާލި ނަމަވެސް ދިޔައީ އަރިމަތިން ބޭރުންނެވެ. އޭގެ ފަހުން ލިބުނު ފުރުސަތެއްގައި އަޔާ އޭރިއާ ބޭރުން ފޮނުވާލި ބޯޅަ ދިޔައީ އަރިމަތިން ބޭރުންނެވެ.\nމެޗުގެ 72 ވަނަ މިނިޓްގައި ޔުނައިޓެޑް ވިކްޓްރީ އަށް ލިބުނު ކޯނަރަކުން އަލީ ޝަމާލް ނެގި ބޯޅަ ޗުމްޕު ބޮލުން ފޮނުވާލުމުން ދަ ގްރާންޑޭގެ ކީޕަރު މުހައްމަދު ފައިސަލް ވަނީ އެ ބޯޅަ މަތަކޮށްފަ އެވެ. ލީޑުފުޅާކުރަން މެޗުގެ 80 ވަނަ މިނިޓްގައި ދަ ގްރާންޑޭގެ ކުޅުންތެރިން ގާތްގާތުގައި ފޮނުވާލި ދެ ބޯޅަ ޔުނައިޓެޑް ވިކްޓްރީ ކީޕަރު ތޮލާލް ހަސަން (ތޮލާ) ވަނީ މަތަކޮށްފަ އެވެ. ދަ ގްރާންޑޭ އަށް ލިބުނު ފުރުސަތުގެ ބޭނުން ނުހިފުމުގެ ނަތީޖާ އަކަށްވީ ޔުނައިޓެޑް ވިކްޓްރީން ނަތީޖާ ހަމަހަމަކުރުމެވެ. ކޯނަރަކުން ޝަމާލް ނަގައިދިން ބޯޅަ ކީރާ ވަނީ ހަމަޖެހިލާފައި ގޯލުގެ ތެރެއަށް ބޯޅަ ފޮނުވާލައިފަ އެވެ.\nދަ ގްރާންޑޭގެ ކޯޗު އިސްމާއިލް މަހަފޫޒް (އިންމަ) ބުނީ މުހިއްމު ތިން ކުޅުންތެރިން ނުލައި ކުޅެން ޖެހުމުން އޭގެ އުނދަގޫތަކެއްދިމާވި ކަމަށާއި ޕްރެކްޓިހުގައި ޓީމުގެ ހާޒިރީ އޮތްގޮތުންނާއި ޓްރެއިނިންތައް ކުރިއަށްގެންދެވޭ ގޮތަށް ބަލާއިރު މެޗެއް އެއްކޮށް ކުޅުމުގައި ދަ ގްރާންޑޭގެ ކުޅުންތެރިންނަށް އުނދަގޫތަކެއް އެބަހުރި ކަމަށެވެ.\n"މިހާރަކަށް އައިސް އޯވަރޯލްކޮށް 80 މިނިޓަށް ފަހު ކޮންސަންޓްރޭޝަން މި ދަނީ. ސަބަބުތަކެއް ވެސް އެބަހުރި. ޓްރެއިނިންގެ ހާލަތާއި ކުޅުންތެރިން އެޓެންޑްވުމުގެ ކަންތައްތައް ހުރި ގޮތުން އެއީ. ޓީމު މެއިންޓެއިން ކުރަމުން މިދަނީ. ގެއްލުވާނުލައި. ކުޅުންތެރިންނަށް ކުރެވޭނެ މަސައްކަތާ ބަލާއިރު ވަރަށް އެފަޓް ލައިފި. ގައިގައި ހުރި ވަރެއް ލެވޭނީ. ގައިގައި ނެތް އެއްޗެއް ނުލެވޭނެ. އެ ޓަޔަޑްނަސްއާ އެކު ވަރުބަލިވެގެން ފަހުން އެ ދިޔައީ،" އިންމަ ބުންޏެވެ.\nލީގުގައި މި ހަފްތާގެ މެޗުތަކުގެ ކުރިން އެފްއޭއެމުން ވަނީ ނޫސްވެރިންގެ ބައްދަލުވުންތައް ކެންސަލްކޮށްފަ އެވެ. އާދީއްތަ ދުވަހު އީގަލްސް އާއި ނިލަންދޫ ކުޅުނު މެޗަށް ފަހު ވެސް ނޫސްވެރިންގެ ބައްދަލުވުން ނުބާއްވަ އެވެ. އެކަމަކު އިއްޔެގެ ދެ މެޗަށް ފަހު އަލުން ވަނީ ނޫސްވެރިންގެ ބައްދަލުވުން ބާއްވަން ފަށައިފަ އެވެ.\nމުބާރާތުގައި އިއްޔެ ހަވީރު ކުޅުނު މެޗުގައި ށ. ފޯކައިދޫ އަތުން 1-0 އިން އެންމެ ފަހުގެ ޗެމްޕިއަން ޓީސީ ސްޕޯޓްސް ކްލަބުން ވަނީ މުހިއްމު މޮޅެއް ހޯދައިފި އެވެެ. މި މޮޅާ އެކު ޓީސީ ލީގުގެ ހަތަރު ވަނައިގައި އޮތީ ތިން ވަަނަައިގައި އޮތް ގްރީން ސްޓްރީޓްސް އަށް ވުރެން އެއް ޕޮއިންޓް މަދުން ހޯދައިގެންނެވެ. ގްރީން ސްޓްރީޓްސް އަށް 15 މެޗުން 26 ޕޮއިންޓް ލިބިފައިވާއިރު، ޓީސީން 25 ޕޮއިންޓް ހަމަކުރީ 13 މެޗުންނެވެ. ލީގުގެ ދެ ވަނައިގައި އޮތް އީގަލްސް އަށް 14 މެޗުން 27 ޕޮއިންޓް ލިބިފައިވާއިރު، އެއް ވަނައިގައި އޮތް މާޒިޔާ އަށް 15 މެޗުން ވަނީ 38 ޕޮއިންޓް ލިބިފަ އެވެ.\nޓީސީން ޖެހި ހަމައެކަނި ލަނޑު މެޗުގެ 87 ވަނަ މިނިޓްގައި ޖެހީ ޒުވާން ޑިފެންޑަރު މުހައްމަދު އަޖުފާން އެވެ. އޭނާ މި ލަނޑު ޖެހީ އަބްދުލް ވާހިދު އިބްރާހިމް (ވާޑު) ނަަގައިދިން ހުރަހަކުންނެވެ. އަޖުފާން ބޮލުން ޖެހި ބޯޅަ ގޯލަށް ވަނީ ހުރަސްދަނޑީގައި ޖެހިފަ އެވެ.\nއިތުރު ލިޔުންތައް ޔުނައިޓެޑް ވިކްޓަރީ ދަ ގްރާންޑޭ ސްޕޯޓްސް ކްލަބް


Hulhudhoo Dhaairaage Kureege Member Shaad Hikunee Kaiveni Kuran Tha? - Vaguthu\nރައްޔިތުންގެ މަޖިލީހުގެ އައްޑޫ ސިޓީ ހުޅުދޫ ދާއިރާގެ ކުރީގެ މެމްބަރު މުހައްމަދު ޝާހިދު ނުވަތަ ޝާޑު މިހާރު ފެންނަނީ ވަރަށްވެސް ތަފާތުކޮށެވެ. ފެންނަ ފެނުމަށް ޒުވާން ވެފައި، ފިޓް ކަމަށް ދައްކައެވެ. ނަމަވެސް ކުއްލިއަކަށް މިހައި ބޮޑު ބަދަލެއް އެބޭފުޅާގެ ހަށިގަނޑަށް ގެންނެވީ ކީއްވޭތޯ އެއީ ގިނަ ބަޔަކު ކުރަމުން އަންނަ ސުވާލެކެވެ.\nމީގެ ކުރިން3ކައިވެންޏެއް ކުރައްވާފައިވާ ޝާޑު ރޭގެ ވަގުތެއްގައި މާލޭގެ ހޮޓެލް ޖެންގައި ވަނީ ގާތް ފަރާތްތަކަށް ދައުވަތު ދީގެން4ވަނަ ކައިވެންޏެއް ކުރައްވާފައެވެ. މިފަހަރު ޝާޑު ކައިވެނި ކުރެއްވީ މާލޭގެ ޒުވާން އަންހެން ބޭކަނބަލަކާއެވެ.\nރޭ ޝާޑު ކައިވެނި ކުރެއްވިކަން ހާމަވުމާއި އެކު ގިނަ ބަޔަކު މިހާރު ބުނަމުން އަންނަނީ ޝާޑުގެ ހަށިގަނޑަށް ގެނައި ބޮޑު ބަދަލަކީ މި ކައިވެނި ކުރައްވަން ގެންނެވި ބަދަލެއް ކަމަށެވެ. ނަމަވެސް، ޝާޑު ބުނުއްވާ ގޮތުން އެއީ ލޮކްޑައުންގެ ތެރޭގައި6މަސް ދުވަސް އަމިއްލަ ރަށް ކަމުގައިވާ ހުޅުދޫގައި ހުންނަން ޖެހި، އަމިއްލަ ސިއްހަތާއި މެދު ވިސްނައި، ކަސްރަތު ކުރަން ފެށުމުގެ ހެޔޮ ނަތީޖާއެވެ.\nލޮކްޑައުންގެ ކުރިން ޝާޑުގެ ހަށިގަނޑުގެ ބަރުދަނަކީ 82 ކިލޯ ނަމަވެސް، ކޮންމެ ދުވަހަކު ރަށުގައި ކަސްރަތަށް ހިނގައިގެން ޝާޑު ވަނީ ބަރުދަން 70 ކިޅޯ އަށް ތިރިކޮށްފައެވެ. ބައެއް ފަރާތްތަކުން ވަނީ ޝާޑު ބަނޑު ހިންދާ ކޮފީ ބޮއިގެން މިކަން ކުރިތޯވެސް ސުވާލު އުފައްދާފައެވެ.\nކޮންމެ ގޮތަކަށް ކުރި ކަމުގައި ވިޔަސް، ޝާޑު މިހާރު ފެންނަނީ ވަރަށް ޒުވާން ކޮށެވެ. ޝާޑުގެ އައު ކައިވެންޏަށް އެތައް ބަޔަކު މިހާރު އަންނަނީ މަރުޙަބާ ކިޔަމުންކަން ފާހަގަކޮށްލެވެއެވެ.\nޖެނުއަރީ 2, 2021 16:34\nޖެނުއަރީ 2, 2021 16:49\nތިޔަ ކައިވެނީގެ ފޮޓޯއިން އެބަ ފެނޭތަ، އެ ދެމީހުން މާސްކު އަޅައިގެން އުޅޭތަން!؟؟؟\nޖެނުއަރީ 2, 2021 17:52\nކަލޯ ޤާސިމާއި އަރާ ހަމަ ކުރަންތަ ތި އުޅެނީ؟\nޖެނުއަރީ 2, 2021 18:59\nމި ދާއިރާ ގައި އުޅުނު މީހަކަށް އިންނާނެ5ވަނަ މީހާ ހޯދަނީ\nޖެނުއަރީ 2, 2021 20:40\nކަރުފިއްތާ ނުލާތި އަނެއްގަ ފޮޓޯ ފެނުނީމަ ހަމަ ބުނެލެވުނީ\nޖެނުއަރީ 2, 2021 21:13\nހާދަ މަޖާ ޕިކެކޭ ސާޑު ހުރި ގޮތް 😂😂😂😂\nޖެނުއަރީ 2, 2021 22:08\nމީހުންގެ ދިރިއުޅުމަށް އެސްފީނާ ނުލާބަލަ\nޖެނުއަރީ 2, 2021 23:07\nކޮންކަމެއް ދެން؟ ތި ޝާޑުއޭ ކިޔާ މީހަކީ ބޮޑާ ކަމުގެ ލާމަސީލު މިސާލެއް\nޖެނުއަރީ 3, 2021 08:23\nޖެނުއަރީ 3, 2021 08:25\nބަޔެއް ސޭކުން ސޭކުކަން މޫނައް ބަލާލުމުންނާއި ޖައްސާ ވައްތަރުންވެސް އެނގިގެންދޭ.\nޖެނުއަރީ 3, 2021 11:37\nހިކުނީ އިރުތިޝާމު ކައްކާފަ ކާން ނުދިނީމަ. މިހާރު ސާފު ވެއްޖެ\nޖެނުއަރީ 5, 2021 12:12\nއޭނަ ދެން ބޯނީ ބޮންއެކުއާ ފެން އެނގިއްޖެ!\nޖެނުއަރީ 5, 2021 17:17\nހަތަރު އަނބުން ހަމަވީތަ؟؟ ކުރީގެ އަބިންތައް ވަރިކޮށްފަތަ؟؟\nޖެނުއަރީ 7, 2021 22:21\nއުފަލަކީ ހިތަށް ލިބޭ ހަގީގީ ހިތްހަމަޖެހުން. މީހުންގެ ހިތްތަށް މޮޅަށް ދެނެވޮޑިގެންވަނީ މާތްﷲ. މީހުންނަށް ހެޔޮ ދުޢާ ކޮށްދީ. އަދި ލިބިފަވާ މިންވަރަށް ޝުކުރުކުރެވޭތޯ ބެލުން މާ ހެޔޮވާނެ. އެކަލާނގެ އިންސާފުވެރި އެންމެނަށްވެސް. އަލްހަމްދު ލިﷲ. މާތްﷲ އަޅަމެން އެންމެނަށް ހެޔޮރަހުމަތް ލައްވަވާށި އާމީން


Yameen Aa Nasheed Gulhijje Nama Rayyithun'ge Ithubaaru Gelleyne: Idhikolhu - Vaguthu\nޔާމީނާއި ނަޝީދު ގުޅިއްޖެ ނަމަ ރައްޔިތުންގެ އިތުބާރު ގެއްލޭނެ: އިދިކޮޅު\nއިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން އާއި އެމްޑީޕީގެ ރައީސް އަދި ކުރީގެ ރައީސް މުހައްމަދު ނަޝީދު ގުޅިވަޑައިގެންފި ނަމަ ދެ ލީޑަރުންނަށް ވެސް ރައްޔިތުންގެ އިތުބާރު ގެއްލިގެން ދާނެ ކަމަށް ޕީޕީއެމް އާއި ޕީއެންސީގެ ލީޑާޝިޕުން ހާމަކޮށްފިއެވެ.\nޔާމީނާއެކު ސިޔާސީ މަސައްކަތް ކުރައްވަން ނަޝީދު އިއްޔެ ވަނީ ޝައުގުވެރިކަން ފާޅުކުރައްވައިފައެވެ. އޭގެ ކުރިން މިދިޔަ ހަފްތާގައި ވެސް ނަޝީދު ވަނީ ރާއްޖެއަށް ބަރުލަމާނީ ނިޒާމް ގެންނަން ޔާމީނާއި ޕީޕީއެމްގެ ތާއީދު ލިބޭނެ ކަމަށް ވިދާޅުވެފައެވެ.\nއިދިކޮޅު ކޯލިޝަނުން ކުރިއަށް ގެންދާ ނޫސްވެރިންގެ ބައްދަލުވުމުގައި ނޫސްވެރިންގެ ގިނަ ސުވާލުތަކެއް އެ ކަމާ އަމާޒުވަމުން ދާއިރު، އެ ސުވާލުގެ ޖަވާބުގައި ޕީޕީއެމްގެ ނައިބު ރައީސް އަދި ނައިފަރު ދާއިރާގެ މެންބަރު އަހުމަދު ޝިޔާމް ތަކުރާރުކޮށް ވިދާޅުވީ އެމްޑީޕީއާއެކު މަސައްކަތް ނުކުރާނެ ކަމަށެވެ.\nއޭގެ މައިގަނޑު އެއް ސަބަބެއްގެ ގޮތުގައި ޝިޔާމް ފާހަގަކުރެއްވީ ނަޝީދު އާއި ޔާމީންގެ ސިޔާސީ ފިކުރު "އުނޑާއި ބިމާހާ" ތަފާތު ކަމަށެވެ.\nދެން ކުރިއަށް އޮތް ތަނުގައި ޔާމީންއާއި ނަޝީދު ގުޅިއްޖެނަމަ އެއިން އެއްވެސް ލީޑަރަކަށް ރައްޔިތުން ދެން އިތުބާރު ނުކުރައްވާނެ ކަމަށް ޝިޔާމް ވިދާޅުވިއެވެ. އެހެންވެ ގުޅެން ޖެހޭ ސަބަބެއް ނެތް ކަމަށް އޭނާ ވިދާޅުވިއެވެ.\n"ރައީސް ޔާމީންއާއި ރައީސް ނަޝީދު އެއް ގަލަކަށް އަރައިފިނަމަ ރައްޔިތުން ސިޔާސީ ވެރިންނަށް ކުރާ އިތުބާރު ގެއްލޭނެ، އިތުބާރު ކުރަން ޖެހޭ ސަބަބެއްވެސް ނޯންނާނެ،" ޝިޔާމް ވިދާޅުވިއެވެ.\nނަޝީދު މިއަދު ކުރެއްވި ޓްވީޓެއްގައި އެމަނިކުފާނު ވަނީ އެމްޑީޕީ އާއި ޕީޕީއެމް ކޯލިޝަން ވުމަށް ހުށަހަޅުއްވައިފައެވެ. އަދި އެ ކަމަށް ތިން ޝަރުތެއް ދެއްވައިފައެވެ. އެއީ އިންޑިއާ އައުޓް ނުގޮވުމާއި، ނަފުރަތުގެ އަމަލުތަކަކީ ޖިނާއީ ކުށެއް ކަމުގައި ކަނޑައަޅާ ބިލަށް ތާއީދު ކުރުމާއި ދީނަށް ފުރައްސާރަ ކުރުމަށް ތާއީދު ނުކުރުމެވެ.\nޝިޔާމް ވިދާޅުވީ ރައީސް ނަޝީދުގެ ސިޔާސަތުތަކާއި ރައީސް ޔާމީންގެ ސިޔާސަތުތަކަކީ ވަރަށް ތަފާތު ސިޔާސަތުތައް ކަމަށެވެ. ސިޔާސަތުތަކުގައި ފުށުއެރުންތަކެއް ހުރި ކަމަށާއި އެހެންކަމުން އެ ހުށަހެޅުންތަކަށް ތާއީދު ކުރާނެ ގޮތެއް ވެސް ނެތް ކަމަށް ވިދާޅުވިއެވެ.\nމިހާރު ވެސް ފަސް އަހަރުގެ ޖަލު ހުކުމެއް ތަންފީޒު ކުރައްވަމުން ގެންދަވާ، އަދި އެތައް ދައުވާއަކާއި ކުރިމަތިލައްވަން ޖެހިވަޑައިގެންފައިވާ ޔާމީނަށް 2023 ވަނަ އަހަރުގެ ރިޔާސީ އިންތިހާބުގައި ވާދަކުރެވެން ޖެހޭނެ ކަމަށް ވެސް ނަޝީދު ވަނީ ވިދާޅުވެފައެވެ.\nނަޝީދުގެ އެންމެ ގާތް އެކުވެރިޔާ، ރައީސް އިބްރާހިމް މުހައްމަދު ސޯލިހާއެކު ސިޔާސީ މަސައްކަތް ކުރެވެން ނެތް ކަން ނަޝީދު އިއްޔެ ވަނީ އިއުލާން ކުރައްވާފައެވެ. އަދި އެމްޑީޕީގެ ރިޔާސީ ޕްރައިމަރީގައި ވާދަކުރައްވަން ބޭނުންވާ ކަން ވެސް ވަނީ ވިދާޅުވެފައެވެ.\nޖުލައި 13, 2021 15:14\nސިޔާސީ މީހުން އެކަކު ފަހަތައް އަނެކަކު އަރާތޯ ބަލާކައް ނުތިބެވޭނެ. އެއްބަޔަކު ވެރިކަމައް އަރައިފިއްޔަ އަނެއް ބަޔަކު ތިބެންޖެހެނީ އިދިކޮޅު ވެގެން ސަރުކާރައް ޖެއްސުން ކުރަން. ކުރިން ވެރިކަން ކުރި ހުރިހާބޭފުޅުންވެސް ގައުމައް، ރައްޔިތުންނައް ހިދުމަތް ކުރުމުގެ ނިޔަތުގަ ވެރިކަން ކުރީ. އެކަމު އިދިކޮޅޭ ކިޔައިގެން ތިބޭ ބަޔަކު ކުރަނީ ކޮންމެ ސަރުކާރަކައް ޖެއްސުން. ސަރުކާރައް ކަމެއް ގޯސްކޮއް ކުރެވެންޔާ އެކަމެއް ރަގަޅު ކުރަން ސަރުކާރާއެކު މަސައްކަތް ކޮއްބަލަ.\nމުސާރަދިނީމަ ޗެނެލައް އަރާ އެއްޗެހިކިޔާބަެއް އަނެއްކާވެސް މުސާރަދިނީމަ ދެމީހުންގެ މޮޅުވާހަކަ ދައްކާނެ.\nޖުލައި 13, 2021 15:28\nބަލަ ޔާމީނަކީ ރައްޔިތުންގެ އިތުބާރެއް އޮތް މީހެއްތަ؟ ރައްޔިތުންގެ ޚަޒާނާ ދަވާލި މައްސަލައިގައި ރައްޔިތުން ނުކުމެ ވޯޓުން ތަޅައި ބޭރު ކޮށްފަ ހުރި މީހެއް. އަދި ރައްޔިތުންގެ ތިޛުރީން ފައިސާ ނަގައިގެން އަމިއްލަ އެކައުންޓަށް ޖަމާކުރި މައްސަލައިގައި ހުކުމް ކޮށް ޖަލަށް ލާފައި ހުރި މީހެއް. ދެން ކޮން އިތުބާރެއް؟\nޖުލައި 13, 2021 19:01\nތިހާ ބާރަށް އިސްލާމްދީނުގެ ދިފާޢުގަ ކޮމެންޓެއް ކޮށްލަބަލަ. ނުކެރޭނެ. ހުސް ލާދީނީ ރީނދޫ ބޮޓުން ވިއްޔާ.ނޫޅެން ކަލޭމެންނަށް ކާނުގުޅެވިގެނެއް.ދެން ލަލަލާ\nޖުލައި 13, 2021 17:17\nމިމީހުންނަށް ހީވެފަ އޮންނަނީ ރައްޔިތުންނަކީ ހިލަކަހަލަ އެއްވެސް އެއްޗެއް އިހުސާސް ނުވާ ނުވިސްނޭ ބައެއްކަމުގަ މިމީހުންނަށް\nއިތުބާރާއި އިހުތިރާމާ ގަދަރކުރަން . ﷲ އިރާދަ ކުރެއްވިއްޔާ އަންނަ އިންތިޚާބުގަ ތި ދެ ގުރޫޕް ބާކީ ކޮއްފަ ދިވެހިރާއްޖެ އަޚުލާގާއި އިންސާފާއި އޮތް ކަރެޕްސަން ނެތް އަބުރުވެރި ސަލާންޖެހުން ނެތް މިސްރާބަކަށް ދަތުރުފަށާނެ.\nޖުލައި 13, 2021 19:51\nސަރުކާރަށް ނުބެލިގެން އެއްލާލި މީހެއް މީ ، މީނައަށް އަޅާލާނެ ކަމެއްނެތް


Jaabiru Mathiveri ah "avalaifi"\nއަބްދުالله ޖާބިރު ކިނބިގަސްދޮށުގޭ ކައިރީގައި ފޮޓޯ:-- ސޯޝަލް މީޑިއާ\nޖާބިރު މަތިވެރި އަށް "އަވަލައިފި"\n29 ސެޕްޓެމްބަރ 2021 - 18:21:00\nރައްޔިތުންގެ މަޖިލީހުގައި ކާށިދޫ ދާއިރާގެ މެމްބަރުން އަބުދުﷲ ޖާބިރު ވަނީ އއ. މަތިވެރި ރައްޔިތުންނަށް ޓެރަރިސްޓުންނަށް ގޮވާލައްވާފަ އެވެ. އެ ރަށް ފަޅު ކުރަން ވެސް ގޮވާލައްވާފަ އެވެ. ޖާބިރު ގެންދަވަނީ އެރަށު މީހުންނަށް އަމާޒުކޮށް ވަރަށް އިހާނެތިކޮށް ވާހަކަ ދައްކަވަމުންނެ އެވެ.\nޖާބިރުގެ ހުރިހާ ރުޅިގަނޑު ފަޅައިގެންދިޔައީ އޭނާ ވަރަށް ފަހުން މަތިވެރިއަށް ކުރެއްވި ދަތުރެއްގައި އޭނާ އާ ދެކޮޅަށް އެ ރަށު ރައްޔިތުން އިހުތިޖާޖުކުރުމުންނެވެ. އެ ހަމަނުޖެހުންގަނޑަށް ފަހު ޖާބިރު ގެންދަވަނީ މަތިވެރި މީހުންނަށް އަމާޒުކޮށް ވަރަށް ބޮޑަށް ނުރުހުމުގެ ވާހަކަތައް ދައްކަމުންނެވެ.\nމިދިޔަ ބުދަ ދުވަހު އޮތް ރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުން ޖާބިރުވަނީ އއ. މަތިވެރީގައި ތިބީ ދީނީ ހަރުކަށި ފިކުރުގެ ޓެރަރިސްޓް ޖަމާއަތް، އައިއެސްއައިއެސް އަށް ނިސްބަތްވާ ބައެއްކަމަށް ވިދާޅުވެ އެ ރަށު ރައްޔިތުންނަށް ބަހުގެ ހަމަލާތައް އަމާޒުކުރައްވާފައެވެ.\nޖާބިރާ ދެކޮޅަށް އިހުތިޖާޖު ކުރުމުން މަޖިލީހުގައި ވާހަކަ ދައްކަވަމުން ޖާބިރު ވިދާޅުވީ މިވަގުތު ރާއްޖޭގެ އެއްވެސް މީހަކު މަތިވެރިއަށް ދިއުން ރަނގަޅު ނޫންކަމަށާއި، އެރަށުގައި ތިބީ އައެސްއައިއެސްއަށް ނިސްބަތްވާ ބައެއްކަމަށެވެ.\n"މަތިވެރިން ތަޅައިގަތީ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ގައިގައި. މަތިވެރީގެ ރައްޔިތުންނަށް އިނގެންވާނެ އެރަށަކީ ވަރަށް ކުޑަކުޑަ އާބާދީއެއް އޮތް ރަށެއްކަން. އެރަށުގެ އެންމެބޮޑު މުއްސަނދި މީހަކީ މި އަބްދުﷲ ޖާބިރުކަން." ޖާބިރު ވިދާޅުވިއެވެ.\nޖާބިރާ ދެކޮޅަށް އިހުތިޖާޖުކުރި ފަހުން އެންމެ ފުރަތަމަ ބޭއްވި މަޖިލިސް ޖަލްސާގައި ޖާބިރުގެ އެ ވާހަކަތައް މަޖިލިސް ތަޅުމަށް ބަނޑުންކޮށްލީ އޭނާގެ ކަން ބޮޑުވުންތަކެއް ހުރުމުންކަމަށް ވެދާނެ އެވެ. ނަމަވެސް ސުވާލަކީ ޖާބިރާ ދެކޮޅަށް އިހުތިޖާޖުކުރުމުން އެ އިހުތިޖާޖުކުރި ރަށުގެ އެންމެންނަކީ ޓެރަރިސްޓުންނަށް ހަދައިގެން ރައްޔިތުންގެ އެންމެމަތީގޭގައި ވާހަކަ ދެއްކުން ހަމަ އެއީ ރަނގަޅުކަމެއްތޯ އެވެ.\nޖާބިރުގެ ރުޅިގަނޑުފަޅައިގެން ގޮސް މަތިވެރީގެ ރައްޔިތުންނަށް އިހާނެތިކޮށް ވާހަކަ ދައްކަވާ މަތިވެރި ފަޅުކޮށް އެރަށުގެ ރައްޔިތުންނަކީ ޓެރަރިސްޓުންގެ ގޮތުގައި ސިފަކޮށް އަދި އެރަށަށް އިންވެސްޓަރުން ނުދިއުމަށް ގޮވާލާ ޖާބިރު ވާހަކަ ދައްކަވާތީ ޖާބިރަށް ރައްދު ދެއްވާ މަތިވެރި ދާއިރާގެ މެމްބަރު ހަސަން ޒަރީރު ވަނީ ޖާބިރު ދެކޮޅަށް އެޅެންއޮތް ޤާނޫނީ ފިޔަވަޅު އެޅުމަށް ގޮވާލައްވާފަ އެވެ.\nމިއަދު ބޭއްވި ރައްޔިތުންގެ މަޖިލީހުގެ ޖަލްސާގައި ޒަރީރު ވިދާޅުވީ ރައްޔިތުން ތަމްސީލްކުރާ މެމްބަރަކަށް އެފަދަ ވާހަކަތައް ދެއްކޭނެކަމަށް ގަބޫލުނުކުރާކަމަށެވެ.\nޒަރީރު ވަނީ، މަތިވެރީގައި ޖާބިރު ހިންގާ "ކާޒާމިއާ"ގެ މައްސަލައިގައި ޖާބިރު މަތިވެރީގެ ކައުންސިލަށް 17 އޮގަސްޓްގައި ފޮނުވި ސިޓީއެއްގައި ހުރި ވާހަކަތައްވެސް ހާމަކުރައްވާފައެވެ. އެގޮތުން ޖާބިރު މަތިވެރީ ކައުންސިލަށް ދައްކަންޖެހޭ ފައިސާގެ ތެރެއިން އެއް މިލިއަން ރުފިޔާ ވަގުތުން ދައްކާނެކަމަށާއި އަދި ދެން ހުރި ފައިސާ ތިން މަސްތެރޭގައި ދައްކާނެކަމަށް ސިޓީގައި ބުނެފައިވާކަމަށް ޒަރީރު ވިދާޅުވިއެވެ. އެހެންނަމަވެސް އޭގެން އެއްވެސް ފައިސާއެއް އަދިވެސް ދައްކާފައިނުވާކަމަށް ޒަރީރު ވިދާޅުވި އެވެ.\n"އަޅުގަނޑު ސަރުކާރުގެ އެންމެހާ މުއައްސަސާތަކަށް ގޮވާލަން، އެފަދަ ވާހަކަތައް އެބޭފުޅާ [ޖާބިރު] ދައްކާތީ، އެބޭފުޅާއާ ދޭތެރޭގައި ގާނޫނީގޮތުން އެޅެންހުރި ފިޔަވަޅު އެޅުމަށް ހުރިހާ ފަރާތަކަށް ގޮވާލަން،" ޒަރީރު ވިދާޅުވިއެވެ.\nޖާބިރު އާ މެދު މަތިވެރި މީހުން އިހުތިޖާޖުކޮށް ނުރުހުންފާޅު ކުރަމުންދަނީ މަތިވެރިން ޖާބިރު ކުއްޔަށް ނަގައިގެން އުޅޭ ގެސްޓް ހައުސް މައްސަލާގަ އެވެ. ގެސްޓް ހައުސް މައްސަލާގައި ޖާބިރު އަމަލުކުރައްވާނެކަމަށް ވިދާޅުވެފައިވާގޮތަށް އޭނާ އަމަލު ނުކުރެއްވުމުން މަތިވެރި ރައްޔިތުންގެ ނުރުހުން ޖާބިރަށް އަމާޒުވެގެންދިޔަ އިރު ޖާބިރު ދަނީ އެ ރަށު ރައްޔިތުންނަކީ ޓެރަރިސްޓުންކަމަށް ވިދާޅުވެ އެ ރަށު މީހުންނަށް ވަރަށް ބޮޑަށް ފާޑު ވިދާޅުވަމުންނެވެ.\nމަތިވެރި މީހުން ޖާބިރަށް ނުރުހުން އަމާޒުކުރައްވާއިރު ފަހަކަށް އައިސް ޖާބިރުގެ އަމަލުތަކާ މެދު ހިތްހަމަނުޖެހުންފާޅުކުރާ މީހުން އަންނަނީ އިތުރުވަމުންނެވެ. އެގޮތުން ރާއްޖޭގައި ދީނީ މިނިވަންކަން އޮންނަންޖެހޭނެކަމަށް ގޮވާލެއްވި ގޮވާލުމާ ގުޅިގެން ގިނަ ބައެއްގެ ނުރުހުން ވެސް ޖާބިރަށް ވަނީ އަމާޒުވެފަ އެވެ.\nއއ. މަތިވެރިޖާބިރު އަބްދުﷲ ޖާބިރުމަޖިލިސްމެމްބަރު ހަސަން ޒަރީރުޓެރަރިޒަމް\nބިން ހިއްކައިދިނުމުގެ ވައުދާއިއެކު މަތިވެރިއަށް އުފާވެރިކަން


vnews - Eid Dhuvas Hukuru Dhuvahakaa Bahdhalhu vehjje Nama Kankuraanee Kihine?\nފިތުރުއީދު ދުވަހު މާލޭގައި ބޮޑު ޖަމާއަތުގައި އީދުނަމާދު ކުރަނީ -- ވީފައިލް ފޮޓޯ\nޢީދު ދުވަސް ހުކުރު ދުވަހަކާއި ބައްދަލުވެއްޖެނަމަ ކަންކުރާނީ ކިހިނެތް؟ މިއީ ބައެއް އާންމުންގެ ހިތުގައި އުފެދިފައިވާ ސުވާލެކެވެ. ކުރީ އަހަރެކޭ އެއްގޮތަށް މިފަހަރުވެސް ފިތުރު ޢީދު މި ބައްދަލްކުރަނީ ހުކުރު ދުވަހަކާއިއެވެ.\nމި ސުވާލަށް ދީނީ އިލްމުވެރިން ވަރަށް ފުޅާ ދާއިރާއެއްގައި ވާހަކަދައްކަވާފައިވެއެވެ. ތިރީގައި މިވަނީ މަޝްހޫރު ދީނީ އިލްމުވެރިޔާ ޑރ މުހައްމަދު އިޔާޒް އަބުދުލް ލަތީފު މިކަމާއި ގުޅޭގޮތުން ކުރެވުނު ސުވާލަށް ދެއްވާފައިވާ ޖަވާބެވެ.\nޢީދުދުވަސް ހުކުރު ދުވަހަކާ ދިމާވެއްޖެނަމަ ކަންތައް ކުރާނެ ގޮތާއި ބެހޭގޮތުން ވަރަށް ގިނަ ޙަދީޘްތަކާއި ޞަޙާބީންގެ ފަރާތުން އަޘަރުތައްއައިސްފައިވެއެވެ. ތިރީގައި މިވަނީ އޭގެ ތެރެއިން ބަޔެކެވެ.\nމާނައަކީ: މާތް ﷲ ރުއްސުންލެއްވި އިޔާސް ބިން އަބީއަރްމަލާ އައްޝާމީ ގެ ކިބައިން ރިވާވެގެން ވެއެވެ. އެކަލޭގެފާނުވިދާޅުވިއެވެ. މުޢާވިޔާ ބިން އަބީ ސުފްޔާން ޒައިދު ބިން އަރްގަމްގެގާތުގައި ސުވާލު ކުރައްވަނިކޮށް އަޑުއެހީމެވެ. "ރަސޫލުﷲ ޞައްލަﷲ ޢަލައިހިވަސައްލަމަގެ ޒަމާނުގައި އެއް ދުވަހެއްގައި ދެޢީދު ދިމާވި ހެއްޔެވެ؟" ވިދާޅުވިއެވެ. "އާ އެކެވެ." މުޢާވިޔާ ސުވާލު ކުރެއްވިއެވެ. "ކީރިތި ރަސޫލާޞައްލަﷲ ޢަލައިހި ވަސައްލަމަ ކަންތައް ކުރެއްވީ ކޮން ގޮތަކަށްތޯއެވެ؟" ޒައިދު ވިދާޅުވިއެވެ. "ޢީދު ނަމާދު ޖަމާޢަތުގައި ކުރެއްވިއެވެ. އަދި ހުކުރުނަމާދަށް ރުޚްޞަތު ދެއްވިއެވެ. އަދި ޙަދީޘް ކުރެއްވިއެވެ. "ހުކުރުނަމާދުގެ ޖަމާޢަތަށް ޙާޟިރުވާން ބޭނުން ބަޔަކު ޙާޟިރުވާށެވެ."\nعَنْ أَبِي هُرَيْرَةَ ، عَنْ رَسُولِ اللَّهِ - صَلَّى اللَّهُ عَلَيْهِ وَآلِهِ وَسَلَّمَ - ، قَالَ : " قَدِ اجْتَمَعَ فِي يَوْمِكُمْ هَذَا عِيدَانِ ، فَمَنْ شَاءَ أَجْزَأَهُ مِنَ الْجُمُعَةِ ، وَإِنَّا مُجَمِّعُونَ) رواه الحاكم މާނައަކީ: މާތް ﷲ ރުއްސުންލެއްވި އަބޫހުރައިރާގެ ކިބައިން ރިވާވެގެން ވެއެވެ. ކީރިތި ރަސޫލާ ޞައްލަﷲ ޢަލައިހިވަސައްލަމަ ޙަދީޘް ކުރެއްވިއެވެ. "މިއަދު މިވަނީ ތިޔަބައިމީހުންނަށް ދެޢީދުއައިސްފައެވެ. ބޭނުންވެއްޖެ މީހަކަށް ހުކުރު ނަމާދު ފުދިއްޖެއެވެ. އަހަރުމެން ހުކުރު ނަމާދަށް ޖަމަޢަވާ ހުށީމެވެ."\nعَنْ ابْنِ عُمَرَ قَالَ اجْتَمَعَ عِيدَانِ عَلَى عَهْدِ رَسُولِ اللَّهِ صَلَّى اللَّهُ عَلَيْهِ وَسَلَّمَ فَصَلَّى بِالنَّاسِ ثُمَّ قَالَ مَنْ شَاءَ أَنْ يَأْتِيَ الْجُمُعَةَ فَلْيَأْتِهَا وَمَنْ شَاءَ أَنْ يَتَخَلَّفَ فَلْيَتَخَلَّفْ) رواه ابن ماجه މާނައަކީ: މާތް ﷲ ރުއްސުންލެއްވި އިބްނުޢުމަރުގެ ކިބައިން ރިވާވެގެން ވެއެވެ. އެކަލޭގެފާނު ވިދާޅުވިއެވެ. "ރަސޫލުﷲޞައްލަﷲ ޢަލައިހި ވަސައްލަމަގެ ޒަމާނުގައި އެއް ދުވަހެއްގައި ދެޢީދުއައެވެ. އެކަލޭގެފާނު މީސްތަކުންނާއިގެން ނަމާދު ކުރެއްވުމަށްފަހުގައިޙަދީޘް ކުރެއްވިއެވެ. "ހުކުރު ނަމާދަށް އަންނަން ބޭނުން ބަޔަކު އަންނާށެވެ. ނައިސް މަޑު ކުރަން ބޭނުން މީހަކަށް އެފުރުޞަތުވެސް އެބައޮތެވެ."\nعَنْ عَطَاءِ بْنِ أَبِي رَبَاحٍ قَالَ صَلَّى بِنَا ابْنُ الزُّبَيْرِ فِي يَوْمِ عِيدٍ فِي يَوْمِ جُمُعَةٍ أَوَّلَ النَّهَارِ ثُمَّ رُحْنَا إِلَى الْجُمُعَةِ فَلَمْ يَخْرُجْ إِلَيْنَا فَصَلَّيْنَا وُحْدَانًا وَكَانَ ابْنُ عَبَّاسٍ بِالطَّائِفِ فَلَمَّا قَدِمَ ذَكَرْنَا ذَلِكَ لَهُ فَقَالَ أَصَابَ السُّنَّةَ) رواه أبو داود، މާނައަކީ: މާތް ﷲރުއްސުންލެއްވި ޢަޠާއު ބިން އަބީ ރަބާޙްގެ ފަރާތުން ރިވާވެގެން ވެއެވެ. "ތިމަންމެންނާއި އެކުގައި އިބްނު ޒުބައިރު ހުކުރު ދުވަހެއްގެ ހެނދުނުކޮޅުގައި ޢީދު ނަމާދު ކުރެއްވިއެވެ. އެދުވަހު ހުކުރު ނަމާދަށް ދިޔައިރުއިބްނު ޒުބައިރު ނިކުމެވަޑައި ނުގަންނަވައެވެ. އެހެންވެ އަހަރުމެން ހުކުރުނަމާދު ކުރީ އެކަލޭގެފާނު ނުލަޔެވެ. އެވަގުތުގައި އިބްނު ޢައްބާސް ރަޟިޔަﷲޢަންހު- ވަޑައިގެންވީ ޠާއިފްގައެވެ. އެކަލޭގެފާނު އެނބުރިވަޑައިގެންނެވުމުން އެވާހަކަތައް ދެންނެވުމުން ވިދާޅުވިއެވެ. "އިބްނުޒުބައިރު ކަންތައް ކުރެއްވީ ސުންނަތާ އެއް ގޮތަށެވެ."\nއިސްވެ ބަޔާން ކުރެވުނު ދަލީލުތަކުގެ އަލިގައި އަންނަނިވި ކަންތައްތައް ފާހަގަ ކުރަމެވެ.\n* ޢީދުނަމާދުގެ ޖަމާޢަތަށް ޙާޟިރުވެއްޖެ މީހާ ހުކުރު ނަމާދުގެ ޖަމާޢަތަށްޙާޟިރުވުން ލާޒިމެއް ނޫނެވެ. އޭގެ ބަދަލު އެމީހަކު މެންދުރު ނަމާދު ކުރަންޖެހޭނެއެވެ. މީސްތަކުންނާއި އެކު ހުކުރު ނަމާދުގެ ޖަމާޢަތުގައި ވެސްބައިވެރިވެއްޖެނަމަ އެކަން އައުލާކަން ބޮޑެވެ.\n* ޢީދު ނަމާދުގެ ޖަމާޢަތަށްޙާޟިރު ނުވާ މީހުން ހުކުރު ނަމާދުގެ ޖަމާޢަތަށް ޙާޟިރުވާން ޖެހޭނެއެވެ. އެފަދަ މީހުން އިސްބެ ބަޔާން ކުރެވުނު ރުޚްޞަތުގެ ތެރެޔަށް ނުވަންނާނެއެވެ.\n* އިމާމްމީހާގެ މައްޗަށް ލާޒިމް ވެގެންވަނީ އެދުވަހުގައި ހުކުރު ނަމާދުގެ ޖަމާޢަތްގާއިމް ކުރުމެވެ. ޙާޟިރުވާން ބޭނުން މީހަކު ޙާޟިރުވާނީއެވެ. ބޭނުން ނުވާމީހަކު ޖަމާޢަތް ދޫކޮށްލާނީއެވެ.\n* ޢީދު ނަމާދުގެ ޖަމާޢަތަށް ޙާޟިރުވުމުގެސަބަބުން ހުކުރުގެ ޖަމާޢަތް ދޫކޮށްފިމީހާ، މެންދުރު ނަމާދު ކުރަންޖެހޭނެކަން ހަނދާނުގައި ބަހައްޓަންވާނެއެވެ. އެދުވަހުގައި މެންދުރުނަމާދުވެސް ކުރަން ނުޖެހޭނެ ކަމަށް ބައެއް މީހުން ވާހަކަ ދައްކާ އުޅެއެވެ. ނަމަވެސް އެއީ ރަގަޅު ގޮތެއް ނޫނެވެ. والله أعلم


ކީރިތި ޤުރުއާނުގެ ޙުކުމް ނަސްޚުވުމާއި ޖަމްޢުކުރުން –7– DhiSalafiyyah\nކީރިތި ޤުރުއާނުގެ ޙުކުމް ނަސްޚުވުމާއި ޖަމްޢުކުރުން – 7\n01/09/2021 އުޞޫލުލް ފިޤުހު, ފިޤުހާއި އޭގެ ޢިލްމުތައްއައްޝައިޚް އަޙްމަދު ނާޒިލް މުޙައްމަދު\nޢަރަބި ބަހުގައި “الجمع“:\nޢަރަބި ބަހުގައި “الجمع” ގެ އެތައް މާނައެއް ވެއެވެ. އެގޮތުން “ލިސާނުލްޢަރަބި” އޭ ކިޔުނު ރަދީފުގައި މި ލަފްޒުގެ ގިނަ މާނަތަކެއް ބަޔާންކޮށްފައިވެއެވެ. މި މަޢުޟޫގައި ޖަމްޢުގެ އެންމެ ފުރިހަމަ މާނައަކަށް ފެނިފައިވަނީ، އެއީ ވަކިވެފައިވާ ދެ އެއްޗެއް ގުޅުވައިލުން ކަމުގައެވެ.\nޝަރުޢީ އިޞްޠިލާޙުގައި “الجمع“:\nއެއީ ޝަރުޢީ ދަލީލުތަކެއް އެއްތަންކޮށް އެއްބަސްކުރުވައި ގުޅުވައިލުމެވެ. އެއީ ޝަރުޢީ ނުވަތަ ބުއްދީގެ ދަލީލުތަކެއް ކަމުގައި ވިޔަސް މެއެވެ.\nޖަމްޢުކުރުމުގެ ޝަރުޠުތަކެއް ޢިލްމުވެރިން ކަނޑައަޅުއްވާފައިވެއެވެ. އޭގެ ތެރޭގައި:\nތަޢާރުޟްވެފައިވާ ދެ ދަލީކަކީ އޭގެ ޙުއްޖިއްޔަތު ޘާބިތުވެފައިވާ ދެ ދަލީލުކަމުގައިވުން.\nއެއީ އޭގެ ދެލަލީގު ސަނަދު ޞައްޙަވެފައިވުމެވެ. އެހެނީ އެއް ދަލީލު ޞައްޙަވެފައި އަނެއް ދަލީލަކީ އޭގެ ޞައްޙަ ކަމުގައި ބަލިކަށިކަމެއް އެކުލެވޭ ދަލީލެއްކަމުގައި ވާނަމަ އެއީ ތަޢާރުޟުވުން އުފެދޭނެ ކަމެއް ނޫންކަމުގައި ވާތީއެވެ. އެހިނދުގައި ޖަމްޢު ކުރުމުގެ ބޭނުމެއް ނުވެއެވެ.\nޖަމްޢުކުރުމަކީ ޝަރުޢީ ނައްޞެއް ނުވަތަ ނައްޞަކުން ބައެއް ބާޠިލުވެގެން ހިނގައިދާނެ ސަބަބެއްކަމުގައި ނުވުން.\nޖަމްޢުގެ ސަބަބުން ނައްޞެއް ނުވަތަ ނައްޞަކުން ބަޔަކީ ޢަމަލު ނުކުރެވޭ ބާޠިލު އެއްޗެއް ކަމުގައި ވެގެން ދާކަމުގައިވާނަމަ އެކަމުގެ މައްޗަށް ޝަރުޢީ ޙުކުމްތައް ބިނާވެގެން ނުދާ ހުއްޓެވެ.\nދެ ދަލީލަކީވެސް ތަޢާރުޟުވުމުގައި އެއްވަރު ދެ ދަލީލު ކަމުގައިވުން.\nމިއީ ދެ ލަލީލު ޖަމްޢުކުރުން ޞައްޙަވުމަށްޓަކައި މުހިންމު ޝަރުޠެކެވެ. އެހެނީ އެއިން އެއް ދަލީލަކީ ވަރުގަދަ ދަލީލެއް ކަމުގައި ވާނަމަ ޢަމަލުކުރަން ޖެހޭނީ ވަރުގަދަ ދަލީލުގެ މައްޗަށެވެ. އެ ހިނދުގައި ބަލިކަށި ދަލީލަކީ ދޫކޮށްލަން ޖެހޭ އެއްޗެއް ކަމުގައި ވާތީ ޖަމްޢުކުރުމުގެ ބޭނުން ކެނޑިގެންދެއެވެ. (މިއީ ޙަނަފީންނާއި ޝާފިޢީންގެ ޢިލްމުވެރިންގެ އަރިހުގައި ޝަރުޠެކެވެ. ނަމަވެސް ޖުމްހޫރު ޢިލްމުވެރިންގެ އަރިހުގައި މިއީ ޝަރުޠެއްކަމުގައި ނުބައްލަވައެވެ.)\nޞައްޙަ ނައްޞެއްގެ ސަބަބުން ވީރާނާވެގެންދާ ޖަމްޢެއްކަމުގައި ނުވުން.\nއެހެންކަމުން ތަޢާރުޟްވެފައިވާ ދެ ދަލީލު ޖަމްޢު ކުރުމުގެ ނަތީޖާއާ ޚިލާފަށް އޮތް ޞައްޙަ ދަލީލެއް އޮތްކަމުގައި ވާނަމަ އެޖަމްޢަކީ އެއީ މުޢުތަބަރު ޖަމްޢެއްކަމުގައި ބެލެވިގެން ނުދާނެއެވެ.\nތަޢާރުޟްވެފައިވާ ދެ ދަލީލުން ކުރެ އެއް ދަލީލަކީ އެކަތި އަނެކައްޗަށް ވުރެ ފަސްވެފައިވާ ދަލީލެއްކަމުގައި ކަށަވަރުވެ އެނގެން ނެތުން.\nއެހެނީ ދަލީލުތަކުގެ ތާރީޚު ނުވަތަ އެހެން ޢިބާރާތަކުން ބުނަނީނަމަ އެކަތި އަނެކައްޗަށް ވުރެ އިސްފަސްވެފައިވާކަން އެނގެން އޮތްނަމަ އެކަން ވަދެގެންދާ ހުށީ ނަސްޚުގެ ތެރެއަށެވެ.\n لسان العرب، فصل الجيم، ص 679.\n التعارض والترجيح عند الأصوليين وأثرهما في الفقه الإسلامي، ص: 259.


ﷲ އެކަމެއް ފަސޭހަކޮށްދެއްވައެވެ.\nއެކަމެއް ނުވިނަމަވެސް، އެމީހަކު ދޮގު ހެދި ކަމަކަށް ނުވާނެއެވެ. މިޘާލަކަށް: ﷲ އިރާދަކުރެއްވިއްޔާ މާދަމާ މިވެނި ކަމެއް ކުރާނަމޭ ބުނެ، އެކަމެއް ނުވިނަމަވެސް، އެމީހަކު ދޮގު ހެދި ކަމަކަށް ނުވާނެއެވެ. ސަބަބަކީ އެމީހެއްގެ ހިތުގައި އޮތީ އެކަމެއް ކުރުމެވެ. ނަމަވެސް، ﷲ ގެ އިރާދަފުޅުގައި ނެތީމާ ނުވީއެވެ.\n(وَاذْكُر رَّبَّكَ إِذَا نَسِيتَ ) “އަދި ކަލޭގެފާނު ހަނދުމަފުޅުނެތިއްޖެ ހިނދެއްގައި، ކަލޭގެފާނުގެ ވެރިރަސްކަލާނގެ އަމުރުފުޅު ހަނދުމަ ކުރައްވާށެވެ!” އެބަހީ މުސްތަގްބަލް އަށް އަޅުވާ ކަމެއް ކުރާނެކަމަށް ބުނާނަމަ “ﷲ އިރާދަކުރައްވައިފިނަމަ” މފިދައިން ބުނުމަށް އަމުރު ކުރައްވާފައިވާކަން ހަނދުމަފުޅު ކުރައްވާށެވެ.\nއިންސާނުންނަކީ ހަނދާން ނެތޭ ބަޔެކެވެ. ސޫރަތުލް ބަގަރާގެ 286 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (رَبَّنَا لَا تُؤَاخِذْنَا إِن نَّسِينَا أَوْ أَخْطَأْنَا ) މާނައަކީ: ” އަޅަމެންގެ ވެރިރަސްކަލާކޮ! އަޅަމެން ހަނދާންނެތިއްޖެނަމަ، ނުވަތަ، قصد އެއްނެތި އަޅަމެންނަށް ކުށެއް ވެވިއްޖެނަމަ (އެކަމަށް) އަޅަމެންނަށް عقوبات ނުދެއްވާނދޭވެ!”\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (مَنْ نَامَ عَنْ صَلاةٍ أَوْ نَسِيَهَا فَلْيُصَلِّهَا إِذَا ذَكَرَهَا ) މާނައަކީ: “ހަނދާން ނެތިގެން ނުވަތަ ނިދިގެން ނަމާދެއް ދޫވެއްޖެނަމަ، ހަނދާން ވުމުން، ނުވަތަ ހޭލެވުމުން އެނަމާދެއް ކުރާ ހުށިކަމެވެ.”\n“އިރާދަ ކުރައްވައިފިނަމަ” އޭ ބުނަން އިންސާނަކު ހަނދާންނެތިއްޖެނަމަ، ހަނދާންވުމާއި އެކުގައި އެހެން ބުނަންވާނެއެވެ. ނަމަވެސް، މިހިސާބުން އުފެދޭ ސުވާލަކީ ހަނދާންވުމާއި އެކު “އިރާދަކުރައްވައިފިނަމަ” އޭ ބުނުމުން އެމީހަކަށް އޭގެ ފައިދާކުރާނެތޯ ނުވަތަ ނޫންތޯ އެވެ؟\nބައެއް ޢިލްމުވެރިން ވިދާޅުވަނީ އަހަރެއް ދެއަހަރެއް ފަހުން ވިޔަސް ހަނދާންވެގެން “އިރާދަ ކުރައްވައިފިނަމަ” އޭ ބުނެފިނަމަ، އޭގެ ފައިދާ އެމީހަކަށް ކުރާނެ ކަމަށެވެ. ސަބަބަކީ ﷲ ތަޢާލާ ވަޙީ ކުރައްވާފައިވަނީ (وَاذْكُر رَّبَّكَ إِذَا نَسِيتَ ) “އަދި ކަލޭގެފާނު ހަނދުމަފުޅުނެތިއްޖެ ހިނދެއްގައި، ކަލޭގެފާނުގެ ވެރިރަސްކަލާނގެ އަމުރުފުޅު ހަނދުމަ ކުރައްވާށެވެ!” މިފަދައިންނެވެ. ވީމާ، އޭނާ ހަނދާންވުމުން އެފަދައިން ބުނީއެވެ.\nނަމަވެސް، އެހެންބައެއް ޢިލްމުވެރިން ވިދާޅުވަނީ ބަސްބުނުމާއި، “އިރާދަ ކުރައްވައިފިނަމަ” އޭ ބުނުމާއި ދެމެދުގައި މާބޮޑަށް ދޭތެރެ ދުރުވެފައިވާނަމަ، އޭގެ ފައިދާ ނުކުރާނެ ކަމަށެވެ. އާޔަތުގައި އެވާ (وَاذْكُر رَّبَّكَ إِذَا نَسِيتَ ) “އަދި ކަލޭގެފާނު ހަނދުމަފުޅުނެތިއްޖެ ހިނދެއްގައި، ކަލޭގެފާނުގެ ވެރިރަސްކަލާނގެ އަމުރުފުޅު ހަނދުމަ ކުރައްވާށެވެ!” ގެ ބޭނުމަކީ އެމީހަކު ހަނދާންވުމުން “އިރާދަ ކުރައްވައިފިނަމަ” އޭ ބުނުމުން ފާފަވެރި ނުވާނެ ކަން ބަޔާން ކުރެއްވުމެވެ. މިޘާލަކަށް މީހަކު މިވެނި ކަމެއް ކުރާނަމޭ ބުނެ ހުވާކުރި އިރުގައި، “އިރާދަ ކުރައްވައިފިއްޔާ” އޭ ބުނެފައިވާނަމަ، އެކަމެއް ފުރިހަމަ ނުވިނަމަވެސް، އޭނާ ކައްފާރާ ދޭކަށް ނުޖެހޭނެއެވެ.\n( وَقُلْ عَسَىٰ أَن يَهْدِيَنِ رَبِّي لِأَقْرَبَ مِنْ هَـٰذَا رَشَدًا ) “އަދި ކަލޭގެފާނު ވިދާޅުވާށެވެ! އަޅުގެ ވެރިރަސްކަލާނގެ މިއަށްވުރެ ކައިރި ތެދުމަގަކަށް މިއަޅާއަށް މަގުދައްކަވައިފާށިއެވެ!”\n( عَسَىٰ ) މި ލަފްޡު މަޚްލޫގެއްގެ ފަރާތުން އަތުވެއްޖެނަމަ، އޭގެ މާނައަކީ “އުއްމީދެވެ.” ނަމަވެސް، ޚާލިގްވަންތަ ﷲ ގެ ޙަޟްރަތުން ( عَسَىٰ ) މި ލަފްޡު އަތުވެއްޖެނަމަ، އޭގެ މާނައަކީ ޔަގީނުންވެސް އެކަމެއް ވުމެވެ. ސޫރަތުއް ނިސާގެ 98 އަދި 99 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. ( إِلاَّ الْمُسْتَضْعَفِينَ مِنَ الرِّجَالِ وَالنِّسَاء وَالْوِلْدَانِ لاَ يَسْتَطِيعُونَ حِيلَةً وَلاَ يَهْتَدُونَ سَبِيلاً\nفَأُولَئِكَ عَسَى اللَّهُ أَن يَعْفُوَ عَنْهُمْ وَكَانَ اللَّهُ عَفُوًّا غَفُورًا ) މާނައަކީ: “ހިޖްރަކުރާނެ ގޮތެއްގެ ކުޅަދާނަކަން ލިބިގެންނުވާ، އަދި ހިޖްރަ އަށް ދާނެ މަގެއް ފެނިފައިނުވާ ނިކަމެތި ފިރިހެނުންނާއި، އަންހެނުންނާއި ކުޑަކުދިން މެނުވީއެވެ. އެއުރެންގެ ކިބައިން ﷲ ޢަފޫ ކުރައްވާނެއެވެ. ގިނަގިނައިން ޢަފޫ ކުރައްވާ ފާފަފުއްސަވާ އިލާހަކު ކަމުގައި ﷲ ވޮޑިގެންވެއެވެ.”\nސޫރަތުއް ތައުބާގެ 18 ވަނަ އާޔަތުގައި ވަޙީ ކުރައްވާފައިވެއެވެ. (إِنَّمَا يَعْمُرُ مَسَاجِدَ اللَّهِ مَنْ آمَنَ بِاللَّهِ وَالْيَوْمِ الآخِرِ وَأَقَامَ الصَّلاةَ وَآتَى الزَّكَاةَ وَلَمْ يَخْشَ إِلاَّ اللَّهَ فَعَسَى أُوْلَئِكَ أَن يَكُونُواْ مِنَ الْمُهْتَدِينَ ) މާނައަކީ: “ﷲގެ މިސްކިތްތައް ފަޅުފިލުވައި ބަލަހައްޓާނީ، ﷲ އަށާއި، އާޚިރަތް ދުވަހަށް އީމާންވެ، ނަމާދު ގާއިމްކޮށް، ޒަކާތްދީ، ﷲ ފިޔަވާ އެހެން ފަރާތެއް ދެކެ ބިރުނުގަންނަ މީހުންކަން ކަށަވަރެވެ. ފަހެ، އެއުރެންނަކީ، ތެދުމަގު ލިބިގެންވާ ބަޔެކެވެ.”\nއިންސާނެއްގެ ފަރާތުން (عَسَىٰ ) އަތުވެއްޖެނަމަ، އޭގެ މާނައަކީ އުއްމީދު ކުރުމެވެ. ( وَقُلْ عَسَىٰ أَن يَهْدِيَنِ رَبِّي لِأَقْرَبَ مِنْ هَـٰذَا رَشَدًا ) “އަދި ކަލޭގެފާނު ވިދާޅުވާށެވެ! އަޅުގެ ވެރިރަސްކަލާނގެ މިއަށްވުރެ ކައިރި ތެދުމަގަކަށް މިއަޅާއަށް މަގުދައްކަވައިފާށިއެވެ!”\n( وَلَبِثُوا فِي كَهْفِهِمْ ثَلَاثَ مِائَةٍ سِنِينَ وَازْدَادُوا تِسْعًا ﴿٢٥﴾ )\n(لَبِثُوا ) އިޝާރާތް ކުރައްވަނީ ކަހަފް ބާގައިގެ މީހުންނަށެވެ.\n( كَهْفِهِمْ ) އެބައިމީހުންގެ ޖަގަހައެއް ކަމުގައި އިޚްތިޔާރު ކުރި ހޮހޮޅަ\n“އެއުރެންގެ ހޮހަޅައިގައި، އެއުރެން ތިންސަތޭކަ އަހަރާއި އަދި އިތުރަށް ނުވަ އަހަރު ތިބޫއެވެ”\n(قُلِ اللَّـهُ أَعْلَمُ بِمَا لَبِثُوا ۖ لَهُ غَيْبُ السَّمَاوَاتِ وَالْأَرْضِ ۖ أَبْصِرْ بِهِ وَأَسْمِعْ ۚ مَا لَهُم مِّن دُونِهِ مِن وَلِيٍّ وَلَا يُشْرِكُ فِي حُكْمِهِ أَحَدًا ﴿٢٦﴾ )\n(قُلِ ) މުޚާޠަބު ކުރައްވާފައިވަނީ މުޙައްމަދު ޞައްލަﷲ ޢަލައިހި ވަސައްލަމަ އަށެވެ. “ކަލޭގެފާނު ވިދާޅުވާށެވެ.”\n(اللَّـهُ أَعْلَمُ بِمَا لَبِثُوا ) ” އެއުރެން ތިބި މުއްދަތެއް ދެނެވޮޑިގަތުންބޮޑީ، اللَّه އެވެ.”\nމި ޖުމްލަ އިން ބައެއް ބޭފުޅުން ދަލީލު ނަންގަވާ ވިދާޅުވަނީ ( وَلَبِثُوا فِي كَهْفِهِمْ ثَلَاثَ مِائَةٍ سِنِينَ وَازْدَادُوا تِسْعًا ﴿٢٥﴾ ) “އެއުރެންގެ ހޮހަޅައިގައި، އެއުރެން ތިންސަތޭކަ އަހަރާއި އަދި އިތުރަށް ނުވަ އަހަރު ތިބޫއެވެ” މިއީ ޔަހޫދީންގެ ވާހަކަ އެއް ކަމަށެވެ. އެހެނީ، ކަހަފް ބާގައިގެ މީހުން ހޮހޮޅައިގާ ތިބި މުއްދަތާއި ބެހޭ ގޮތުން ޔަހޫދީން ބުނި ވާހަކަތަކެވެ. ނަމަވެސް، ރަގަޅު ގޮތަކީ ( وَلَبِثُوا فِي كَهْفِهِمْ ثَلَاثَ مِائَةٍ سِنِينَ وَازْدَادُوا تِسْعًا ﴿٢٥﴾ ) މިއީ ﷲ ގެ ވަޙީގެ ބަސްފުޅެވެ. އަދި (اللَّـهُ أَعْلَمُ بِمَا لَبِثُوا ) ” އެއުރެން ތިބި މުއްދަތެއް ދެނެވޮޑިގަތުންބޮޑީ، اللَّه އެވެ.” މިއީ ކުރީގެ ޖުމްލަ އަށް ޔަގީންކަން ދެއްވުމުގެ ގޮތުން ގެންނަވާފައިވާ ބަސްފުޅެކެވެ.\n(لَهُ غَيْبُ السَّمَاوَاتِ وَالْأَرْضِ ) “އުޑުތަކާއި، ބިމުގެ غيب (ދެނެވޮޑިގަތުން) ވަނީ، އެކަލާނގެއަށެވެ.” އެހެންކަމުން، ކާހިނަކު ޣައިބުގައިވާ ކަންތަކުގެ ވާހަކަ ބުނިނަމަވެސް، އެކަން ގަބޫލުކޮށްގެން ނުވާނެއެވެ. ގަބޫލުކޮށްފިނަމަ އެމީހަކު ވާނީ ކާފިރަކަށެވެ. ސޫރަތުއް ނަމްލުގެ 65 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (قُل لَّا يَعْلَمُ مَن فِي السَّمَاوَاتِ وَالْأَرْضِ الْغَيْبَ إِلَّا اللَّـهُ ۚ وَمَا يَشْعُرُونَ أَيَّانَ يُبْعَثُونَ ﴿٦٥﴾ ) މާނައަކީ: “ކަލޭގެފާނު ވިދާޅުވާށެވެ! اللَّه އަށް މެނުވީ، އުޑުތަކާއި، ބިމުގައިވާ އެކަކަށްވެސް غيب ގައިވާކަމެއް ނޭނގޭނެތެވެ. އަދި އެއުރެން އަލުން ދިރުއްވައި، محشر އަށް ފޮނުއްވާހުށީ ކޮންއިރަކުންކަން އެއުރެންނަކަށް ނުމެއެނގޭމެއެވެ.”\n(أَبْصِرْ بِهِ وَأَسْمِعْ ) މިއީ ޢަރަބި ބަހުގައި ބުނެ އުޅޭ ތަޢައްޖުބުގެ ޞީޣާ އެވެ. އެއީ ކަމެއް ޞިފަ ކުރުމުގައި އެންމެ މަތީ ދަރަޖައެވެ. ﷲ ސުބްޙާނަހޫ ވަތަޢާލާ ހުރިހާ ތަކެއްޗެއް ބައްލަވާ ވޮޑިގެންވެއެވެ. އަނދިރި ރެއެއްގައި ކަޅު ހިލަމަތީގައި ޙަރަކާތްކުރާ ކަޅު ހިނިވެސް ﷲ ދެކެވޮޑިގެންވެއެވެ. ހަމައެފަދައިން އެކަލާންގެ ހުރިހާ ކަމެއް އައްސަވާވޮޑިގެންވެއެވެ. ސިއްރާއި ފާޅުގައި ބުނާ ބުނުންތަކާއި ކުރާ ކުރުންތައް މޮޅަށް ދެނެވޮޑިގެންވެއެވެ. އައްސަވާ ވޮޑިގެންވެއެވެ. ސޫރަތު ޠާހާގެ7ވަނަ އާޔަތުގައި މާތް ﷲ ވަޙީ ކުރައްވައެވެ. (وَإِن تَجْهَرْ بِالْقَوْلِ فَإِنَّهُ يَعْلَمُ السِّرَّ وَأَخْفَى ﴿٧﴾ ) މާނައަކީ: “ކަލޭގެފާނު އަޑުހަރުކޮށް ބަސް ވިދާޅުވިޔަސް، ފަހެ، ހަމަކަށަވަރުން، އެކަލާނގެއީ، ސިއްރާއި އެއަށްވުރެ ވަންހަނާ ކަންތައް ދެނެވޮޑިގެންވާ ރަސްކަލާނގެއެވެ.”\nނަބިއްޔާ ޞައްލަﷲ ޢަލައިހި ވަސައްލަމަ އާއި މުޚާޠަބު ކުރައްވާ ވަޙީ ކުރެއްވިއެވެ. (قَدْ سَمِعَ اللَّـهُ قَوْلَ الَّتِي تُجَادِلُكَ فِي زَوْجِهَا وَتَشْتَكِي إِلَى اللَّـهِ وَاللَّـهُ يَسْمَعُ تَحَاوُرَ‌كُمَا ۚ إِنَّ اللَّـهَ سَمِيعٌ بَصِيرٌ ) މާނައަކީ: ” ހަމަކަށަވަރުން، އެކަނބުލޭގެ ފިރިމީހާއާމެދު ކަލޭގެފާނާ ޖަދަލުކޮށް، އަދި اللَّه ގެ حضرة އަށް شكوى ދަންނަވާ ކަނބުލޭގެ ބަސް، اللَّه އައްސަވާވޮޑިގެންފިއެވެ. އަދި ތިޔަ ދެފަރާތުގެ ވާހަކަތައް اللَّه އައްސަވާވޮޑިގަންނަވަތެވެ. ހަމަކަށަވަރުން، اللَّه އީ، މޮޅަށް އައްސަވާވޮޑިގެންވާ، މޮޅަށް ބައްލަވާވޮޑިގެންވާ ރަސްކަލާނގެއެވެ.”\nއެހެންކަމުން، ﷲ ތަޢާލާ ހުރިހާ ކަމެއް ދެކިވޮޑިގެންވާ ކަމާއި، އައްސަވާ ވޮޑިގެންވާ ކަމަށް އީމާންވާން ޖެހެއެވެ. މިގޮތަށް އީމާންވުމުގެ މާނައަކީ ﷲ އަށް ބިރުވެތި ވުމެވެ. ތިމާކުރާ ހުރިހާ ކަމެއް ބައްލަވާ ވޮޑިގެންވާ ކަމާއި، ބުނާ ހުރިހާ ބަހެއް އައްސަވާ ވޮޑިގެންވާ ކަން އެނގުމުން އެކަލާންގެ ރުހިވޮޑިގެން ނުވާ ފަދަ ކަމެއް ނުކުރުމެވެ. އަދި އެފަދަ ބަހެއްވެސް ނުބުނުމެވެ. އެހެންނަމަވެސް، ގިނަ އިންސާނުންނަށް އެކަމެއް ހަނދާނެއް ނުހުރެއެވެ. ދުލުން ބަހެއް ބޭރުކޮށްލާއިރު ނުވަތަ ކަމެއް ކުރާއިރު އެއީ ﷲ ރުހިވޮޑިގެންވާފަދަ ކަމެއްތޯ ބަލައެއް ނުލެވެއެވެ. މީހަކު ހަނދާންކޮށްދިނުމުން މެނުވީ ހޭލުންތެރި ނުވެވެއެވެ.\n(مَا لَهُم مِّن دُونِهِ مِن وَلِيٍّ )\n(مَا لَهُم) މިތަނުގައި ޟަމީރު ދަނީ ކަހްފުގެ އަހްލުވެރިންނަށްތޯ ނުވަތަ އުޑާއި ބިމާއި ދެމެދުގައިވާހާ ތަކެއްޗަށްތޯ، ނުވަތަ ބަޔަކަށްތޯ މުފައްސިރުންގެ މެދުގައި ސުވާލު އުފެދިފައިވެއެވެ.\nރަގަޅު ގޮތަކީ: އުޑާއި ބިމާއި ދެމެދުގައިވާހާ ތަކެއްޗަކާއި ބަޔެކެވެ. އެހެނީ އެއްވެސް އިންސާނަކަށް، އެއީ މުސްލިމެއް ކަމުގައވީނަމަވެސް އަދި ކާފިރެއް ކަމުގައިވީނަމަވެސް، ﷲ ފިޔަވާ އެހެން އެއްވެސް އެހީތެރިޔަކު އެބައިމީހުންނަކަށް ނުވެއެވެ. ސޫރަތުލް އަންޢާމްގެ 61 އަދި 62 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَهُوَ الْقَاهِرُ فَوْقَ عِبَادِهِ ۖ وَيُرْسِلُ عَلَيْكُمْ حَفَظَةً حَتَّىٰ إِذَا جَاءَ أَحَدَكُمُ الْمَوْتُ تَوَفَّتْهُ رُسُلُنَا وَهُمْ لَا يُفَرِّطُونَ ﴿٦١﴾ ثُمَّ رُدُّوا إِلَى اللَّـهِ مَوْلَاهُمُ الْحَقِّ ۚ أَلَا لَهُ الْحُكْمُ وَهُوَ أَسْرَعُ الْحَاسِبِينَ ﴿٦٢﴾ ) މާނައަކީ: ” އަދި އެކަލާނގެއީ، އެކަލާނގެ އަޅުތަކުންގެ މައްޗަށް ގަދަވެވޮޑިގެންވާ ރަސްކަލާނގެއެވެ. އެކަލާނގެ ތިޔަބައިމީހުންގެ މައްޗަށް ރައްކާތެރިކުރަނިވި ملائكة ން ފޮނުއްވަވަތެވެ. ތިޔަބައިމީހުންގެ ތެރެއިން މީހަކުގެ ގާތަށް މަރު އަތުވެއްޖެނަމަ، އެހިނދު ތިމަންރަސްކަލާނގެ ފޮނުއްވަވާ ملائكة ން އެމީހަކުގެ ފުރާނަ ހިއްޕަވަތެވެ. އެ ملائكة ން (އެކަމުގައި) ލަހެއް ފަހެއް ނުކުރައްވާނެތެވެ. ދެން އެއުރެންގެ އެހީތެރިވަންތަ، حق ވަންތަ اللَّه ގެ حضرة އަށް އެއުރެން ރައްދުކުރައްވާނެތެވެ. ދަންނާށެވެ! حكم ކުރެއްވުންއޮތީ، އެކަލާނގެއަށެވެ. އެކަލާނގެއީ، حساب ބެއްލެވުމުގައި އެންމެ އަވަސް ރަސްކަލާނގެއެވެ.”\nﷲ އީ ހުރިހާ އިންސާނުންގެ ވެސް އެހީތެރި ފަރާތެވެ. އިންސާނުންނަށް ރިޒްގު ދެއްވާ އެބައިމީހުންނަށް ޓަކައި އުޑާއި ބިމާއި ދެމެދުގައިވާހާ ތަކެއްޗެއް ލެއްވީ އެކަލާންގެ އެވެ. މިކަމުގައި މުސްލިމުންނާއި ކާފިރުން ޝާމިލުވެއެވެ. މިއީ ވިލާޔާ ޢާއްމާ (ހުރިހާ އެންމެންނަށް ޢާއްމުވާ ފަދަ އެހީތެރިކަމެވެ.)\nވިލާޔާ ޚާއްޞާ ނުވަތަ ޚާއްޞަ އެހީތެރިކަން ވަނީ ހަމައެކަނި މުއިމިނުންނަށެވެ. ސޫރަތުލް ބަގަރާގެ 257 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (اللَّـهُ وَلِيُّ الَّذِينَ آمَنُوا يُخْرِجُهُم مِّنَ الظُّلُمَاتِ إِلَى النُّورِ ۖ وَالَّذِينَ كَفَرُوا أَوْلِيَاؤُهُمُ الطَّاغُوتُ يُخْرِجُونَهُم مِّنَ النُّورِ إِلَى الظُّلُمَاتِ ۗ أُولَـٰئِكَ أَصْحَابُ النَّارِ ۖ هُمْ فِيهَا خَالِدُونَ ﴿٢٥٧﴾ ) މާނައަކީ: “اللَّه އީ، إيمان ވި މީހުންނަށް އެހީތެރިވެ، ވާގިވެރިވެ ވޮޑިގެންވާ ރަސްކަލާނގެއެވެ. އެކަލާނގެ، އަނދިރިކަމުގެ ތެރެއިން އަލިކަމަށް އެއުރެން ނެރުއްވައެވެ. އަދި، كافر ވި މީހުންގެ އެކުވެރި ވާގިވެރިންނަކީ، شيطان ންނެވެ. އަލިކަމުގެ ތެރެއިން އަނދިރިކަމަށް، އެ شيطان ން އެއުރެން ނެރެތެވެ. އެއުރެންނީ، ނަރަކައިގެ أهل ވެރިންނެވެ. އެއުރެން އެތާނގައި ދެމިތިބޭނެތެވެ.”\nﷲ ތަޢާލާގެ ޚާއްޞަ އެހީތެރިކަން ލިބުމުން އިތުރު ޢިނާޔަތްތައް ލިބިގެންދާނެއެވެ. އެގޮތުން އިންސާނާ އަށް މަންފާ ކުރުވަނިވި ޢިލްމު ދެއްވާ ހެޔޮ ޢަމަލު ކުރުމުގެ މަގު ފަހިކޮށްދެއްވާނެއެވެ.\n(وَلَا يُشْرِكُ فِي حُكْمِهِ أَحَدًا )” އަދި އެކަލާނގެ حكم ފުޅުގައި އެއްވެސްމީހަކު ބައިވެރިޔެއް ނުކުރައްވަތެވެ.” މިތަނުގައި ޝަރްޢީ އަދި ކައުނީ ޙުކުމްތައް ހިމެނެއެވެ.\nމިއިން ދޭހަވަނީ ކޮންމެ ކަމެއްގައިވެސް ﷲ ގެ ޙުކުމަށް ރުޖޫޢަވާން ޖެހޭ ކަމެވެ. އަދި ﷲ ގެ ޙުކުމާއި ޚިލާފަށް އެއްވެސް ކަމެއް ކުރުމުގެ އާރެއް ބާރެއް އެއްވެސް މީހަކަށް ދެއްވާފައިނުވާ ކަމެވެ. މިއީ ޝަރްޢީ ހުކުމެވެ. އިސްލާމީ ޝަރީޢަތުގައިވާ ޙުކުމްތަކަކީ މިޒަމާނަށް ފެތޭ ޙުކުމްތަކެއް ނޫނޭ ބުނެ ދޫކޮށްލުމުގެ ބާރު އެއްވެސް މީހަކަށް ލިބިގެން ނުވެއެވެ. އިސްލާމީ ޝަރީޢަތަކީ ހުރިހާ ޒަމާނަކާއި މަކާނަކަށް ފެތޭގޮތަށް ބާވާލައްވާފައިވާ ޝަރީޢަތެކެވެ.\nކައުނީ ޙުކުމަކީ އެއްވެސް މީހަކަށް ވާރޭ ވެހުން ހުއްޓުވުމުގެ ބާރު ލިބިގެންނެއް ނުވެއެވެ. އަދި ވާރޭ ވެއްސުމުގެ ބާރުވެސް ލިބިގެންނުވެއެވެ.\n(وَاتْلُ مَا أُوحِيَ إِلَيْكَ مِن كِتَابِ رَبِّكَ ۖ لَا مُبَدِّلَ لِكَلِمَاتِهِ وَلَن تَجِدَ مِن دُونِهِ مُلْتَحَدًا ﴿٢٧﴾ )\n(اتْلُ ) ކިޔަވާ ވިދާޅުވާށެވެ. މިތަނުގައި ލަފްޡީ ތިލާވަތާއި ޢަމަލީ ތިލާވަތް ހިމެނެއެވެ.\nލަފްޡީ ތިލާވަތަކީ ގުރްއާން ކިޔެވުމެވެ.\nޢަމަލީ ތިލާވަތަކީ ގުރްއާނަށް ޢަމަލު ކުރުމެވެ.


Mohamed Siruhan: ހަފްތާގެ ރޭޑިއޯ ޚިތާބުގެ ކުރިން ރައީސް އަށް އަންގާލަދެވޭނޭ މަގެއް އިސްލާމީ ފިކުރުގެ މީހުންނަށްވެސް ހާމަކޮށްދެއްވާށެވެ\nހަފްތާގެ ރޭޑިއޯ ޚިތާބުގެ ކުރިން ރައީސް އަށް އަންގާލަދެވޭނޭ މަގެއް އިސްލާމީ ފިކުރުގެ މީހުންނަށްވެސް ހާމަކޮށްދެއްވާށެވެ\nޓްރިނިޑާޑް އެންޑް ޓޮބޭގޯގެ ނައިޓް ކްލަބެއްގެ ސްޓޭޖް މަތީގައި 15 އަހަރުގެ 'ކުޑަކުއްޖަކަށް' ޖިންސީގޯނާކޮށްފައި ވާ އޭކޮން، ލަވަކިޔުން ތެރިއެއްކަމަށްބުނެ ދިވެހި ސަރުކާރުގެ ފުރިހަމަ ސަޕޯޓާއެކު ރާއްޖޭގައި ޝޯއެއް ދިނުމަށް ދާދި އަވަހަށް ގެނައުމަށްވަނީ ހަމަޖެހިފައެވެ. ކުޑަކުދިންނާއި އަންހެނުންގެ ހައްޤު ތަކަށް ހުއްޓުމެއްނެތި ގޮވަމުންދާ ސަރުކާރަކުން މިފަދަ މީހަކު މިޤައުމަށް ގެނައުމަށް ފުރިހަމަ ތާޢީދު ކޮށްފައިވާތީ ކުޑަ ކުދިންނާއި އަންހެނުން ތިބީ ނަފްސާނީ ބިރުވެރި ކަމެއްގެ ތެރޭގައެވެ. އަދި މިވަރަށް އަންހެނުންގެ ހައްޤު ތަކަށް ގޮވާ ބަޔަކު، މިފަދަ މީހަކު ގެންނަން ފައި ނަގާފައިވާތީ، ސަރުކާރުގެ އިޚްލާސްތެރި ކަމާމެދުވެސް ސުވާލު އުފެދެއެވެ. މިއީ އިސްލާމީ ފިކުރު އަންހެނުންނާއި ކުޑަކުދިން ވަރަށް ބިރުގަނެ ކަންބޮޑުވާ މައްސަލައެކެވެ. އެބޭބޭފުޅުން ތިބީ މިފަދަކަންކަމުގެ ޝަކުވާ ރައީސުލްޖުމްހޫރިއްޔާއަށް ހުށަހަޅަން ވަރަށް ބޭނުންވެފައެވެ. އެފަދަ މަގެއް ނުފެނިގެންނެވެ. އެހެން ކަމުން ފަސޭހައިން ޝަކުވާ ހުށަހެޅޭނޭ މަގެއް ފަހި ކޮށްދިނުމަކީ އެބޭފުޅުން ވަރަށް އެދޭ ކަމެކެވެ. އޭރުން އަނެއް ހަފްތާގެ ރޭޑިއޯ ޚިތާބުގައި ރައީސުލް ޖުމްހޫރިއްޔާ އެވާހަކަ ދައްކަން އޮންނާނެއެވެ.\nއަމަންއަމާންކަމާއި ސުލްޙަ މަސަލަސްކަމަކީ މުޖުތަމަޢަކަށް ލިބިގެންދާނޭ އެންމެބޮޑު އެއްނިޢުމަތެވެ. ނަމަވެސް ގިނަބަޔަކަށް މި ނިޢުމަތުގެ މަތިވެރިކަމާ މުހިއްމުކަން އިޙްސާސް މި ކުރެވެނީ އޭގެ ވަޤުތު ފާއިތުވެދާ ފަހުންނެވެ. ދިވެހިރާއްޖޭގެ ތާރީޚަށް ބަލާލާއިރު، ތާރީޚް ލިޔުންތެރީން ދިވެހި ރާއްޖެ ސިފަކޮށްފައިވަނީ ޞުލްޙައަށް ލޯބިކުރާ ރައްޔިތެއް ދިރިއުޅޭ ޤައުމެއްގެ ގޮތުގައެވެ. ދުނިޔޭގެ "ހިތްފަސޭހަ މައިދާނުގެ" ގޮތުގައެވެ. ދިވެހިރައްޔިތުންނަކީ ހިތްހެޔޮ އޯގާތެރި ބައެއްގެ ގޮތުގައެވެ. އެއީ އެދުވަސްވަރެވެ. ނަމަވެސް މިއަދު މިވަނީ ރާގު މުޅިން ބަދަލުވެފައެވެ. އެފަދައިން ދިވެހިރާއްޖެ އަށާއި ދިވެހިރާއްޖޭގެ އަހުލުވެރިންނަށް ޘަނާ ކިޔާނޭ ދޫތަކެއް މިއަދަކު ނެތެވެ.\nމިއަދު ދިވެހިރައްޔިތުން ދިވެހިރާއްޖެ ސިފަކުރަނީ ދިރިއުޅެން އެކަށީގެންނުވާ ޤައުމެއްގެ ގޮތުގައެވެ. އަމަން އަމާން ކަމެއްނެތެވެ. ގޭތެރެއާއި ބޭރުގެ ޙާލަތުވެސް ހަމަ މިފަދައެވެ. %100 އިސްލާމީ ޤައުމަކުން ފެނިގެންނުވާނޭ ހުރިހާ ޢަމަލެއްވެސް މި ކުޑަ ކުޑަ ދިވެހިރާއްޖެއިން ދަނީ ފެންނަމުންނެވެ. ކަޓަރުއެޅުމާއި މީހުންމެރުމާއި މަގުފޭރުމާއި ވައްކަންކުރުމާއި މީހުންގެ އަނބީންގެ އިއްފަތްތެރިކަން ގަދަކަމުން ފޭރުމާއި ޒިނޭ ކުރުމާއި ކުޑަކުދިންނަށް ޖިންސީ ގޯނާ ކުރުމާއި، އަމިއްލަ ދަރިފުޅާއި އެކު ބަދު އަޚްލާޤީ ޢަމަލު ހިންގުމާއި ، ރާ ބުއިމާއި ރާ ވިއްކުމާއި މަސްތުވާތަކެތި ބޭނުންކުރުމާއި ޣީބަ ބުނުމާއި ރިބާ ކެއުމާއި ރިޝްވަތު ހިފުމާއި އެއްމެހާ ފާޙިޝް ޢަމަލުތަކާއި އެއްޖިންސުން ގުޅުން ހިންގުމާއި ﷲ ގެ ދީނަށް ފުރައްސާރަކުރުމާއި ޖާސޫސްކުރުމާއި މިހެން ގޮސް ނުކުރާކަށް ކަމެއްނެތެވެ. ﷲ ތަޢާލާ ނަހީ ކުރެއްވި އެންމެހާ ކަންތައްތަކެވެ.\nޖޯކެއްގައި ކިޔައެވެ. މީހަކު ކައިރީ އެހުނެވެ. ދިވެހިރާއްޖޭގައި ހުރިހާ ޙަރާމްކަމެއްވެސް މިހާރު މިދަނީ ކުރަމުންނެވެ. ދިވެހީން ނުކުރަނީ ދީނުގައި ޙަރާމްކުރައްވާފައިވާ އެންމެ ކަމެކެވެ. އެއީ ކޮންކަމެއްތޯ ސުވާލުކުރެވުނެވެ. ޖަވާބުދެވުނެވެ. އެއީ ޢީދު ދުވަހު ރޯދަހިފުމެވެ. އެއީވެސް ރޯދަ ހިފުންކަމުގައި ވާތީއެވެ.\nމިއަދު ދިވެހި ރާއްޖެއަށް ޢާއްމުވެފައި މިވާ ކަންތައްތަކަކީ ހަމަހުރެލާފައި މި ޤައުމަށް ތަޢާރަފު ވި ކަންތައްތަކެއްނޫނެވެ. ބަޔަކު އެތައްދުވަހަކުއްސުރެ ކުރަމުން އައި މަސައްކަތް ތަކެއްގެ ނަތީޖާއެވެ. މިކަމުގައި ޤައުމުގެ އެންމެ އިސްވެރިން ފެށިގެން އެންމެ އާދައިގެ މީހާގެ ވެސް އިހުމާލު އެބަ އޮތެވެ. ޚާއްޞަކޮށް މައިންބަފައިންގެ އިހުމާލު މިކަމުގައި ބޮޑެވެ. ދަރިންނަށް އިސްލާމީ ތަރުބިއްޔަތު އެދުވަހު ދެވުނު ނަމަ މިފަދަ ޙާލަތަކަށް ޤައުމު މިއަދު ވެއްޓޭކަށް ނުޖެހުނީހެވެ.\nﷲ ތަޢާލާ ޚަބަރުދެއްވާފައި ވާފަދައިން އަހަރެމެން މުސްލިމުންގެ އެންމެ ބޮޑެތި ޢަދުއްވުންނަކީ ޔަހޫދީންނާއި ނަޞާރާއިންނެވެ. ޞުލްހަވެރި އަމާން އޮމާން އިސްލާމީ މުޖުތަމަޢެއް ވާނަމަ އެމުޖުތަމައެއް ފަސާދައާއި ހަމަނުޖެހުމުގެ ފުން ވަޅުގަނޑުގެ ތެރެއަށް ވައްޓާލުމަކީ އެބައިމީހުންގެ އެންމެއިސް ވާޖިބުކަމުގައި އެބައިމީހުން ދެކެއެވެ. މިކަން ދުނިޔޭގެ ތަފާތު ކަންކޮޅުތަކުން ފެންނަމުން އެހެރަ ދަނީއެވެ. ތަފާތު އިސްލާމީ ޤައުމުތައް އެއްވެސް ޙައްޤަކާނުލައި ސުންނާފަތިކުރަމުން ގެންދަނީއެވެ. ފަލަސްތީނާއި ޢިރާޤާއި އަފްޣާނިސްތާނަށް ނަޒަރު ހިންގާލާށެވެ. ޕާކިސްތާނުގެ ރައްޔިތުންގެ މެދުގައި ފިތުނަ އުފައްދާ އެއްބަޔަކު އަނެއްބަޔަކާ ޖައްސާ ޤައުމު ހަނގުރާމައިގެ ހާއްޔަކަށް ހަދާލީ ހަމަ މިބައިމީހުންނެވެ. މިހާރު ޓާގެޓަކީ އިރާނެވެ. ދުނިޔޭގެ މުސްލިމުންގެ ޢަދަދު މަދު ކުރުމަށްޓަކައި މިބައިމީހުން ވަރަށް މަކަރުވެރި އެޖެންޑާއެއް ފެއްޓިއެވެ. އާބާދީ ކޮންޓްރޯލް ކުރުމުގެ ނަމުގައެވެ. މިބައިމީހުންގެ މި މަކަރުވެރި ގޮވާލުމަށް ދިވެހިރާއްޖެއިން ނޭނގިނަމަވެސް އިޖާބަދިނެވެ. ނަތީޖާއެއްގެ ގޮތުން ރާއްޖެތެރޭގެ ބައެއް ރަށްރަށުގައި ގްރޭޑް 1 ގައި ކިޔަވާ ކުދިންގެ އަދަދު ފަސް ހަ ކުދިން ހަމަ ނުވާ ރަށްރަށް އެބަ ހުއްޓެވެ. ރަށުގައި ދިރޭ ފުރާނައެއް ނެތަސް އެވޯރޑް ލިބެނިކޮށް ވަރިހަމަވީއެވެ. މިބައިމީހުންގެ މި ގޮވާލުމަށް އިޖާބަ ނުދިން ޤައުމުތަކުގެ ތެރޭގައި ޕާކިސްތާނު އަދި އިރާޤު ހިމެނެއެވެ. އެހެންކަމުން ތަފާތު ބަހަނާތައް ދައްކައިގެން މި ޤައުމުތައް ހަނގުރާމައިގެ މައިދާން ތަކަކަށް ބަދަލު ކޮށްލިއެވެ. ކޮންމެ ގޮތެއްހަދާފައިވެސް މިބައިމީހުންގެ މަޤުޞަދު ޙާޞިލްކުރަން ޖެހެއެވެ. އެހެންކަމުން މުސްލިމުން މަރައިގެންވެސް އެކަން މިބައިމީހުން ކުރާނެއެވެ.\nދިވެހިރާއްޖޭގައި މިބައިމީހުންގެ ފިކުރީ ހަނގުރާމަ ކުރިއަށް ގެންދާތާ އެތައް ދުވަހެއްވެއްޖެއެވެ. ތަފާތު ގޮތްގޮތުން ދިވެހި ރައްޔިތުންގެ ސިކުނޑިތަކާ ކުޅެމުން ލާދީނީ އުސޫލުތަކާއި ހަމަތައް ރާއްޖެއަށް ތަޢާރަފްކުރަން ފެއްޓިއެވެ. މިއީ ވަރަށް ދުވަހުއްސުރެ ރޭވިގެން ކުރަމުން އައި ކަމެކެވެ. ތަފާތު ގޮތްގޮތުން މަސައްކަތް ކޮށް، ދިވެހިންގެ ތެރެއިން ޢަޤީދާ ބަލިކަށި ބަޔަކު މިކަމުގައި ބައިވެރި ވުމަށް ތައްޔާރުކޮށް، މިބައިމީހުންގެ މަސައްކަތްތައް އިތުރުކުރިއެވެ. އޭގެ ނަތީޖާއެއެގެ ގޮތުން "އަނެއްފިކުރަށް" ގޮވާ ބަޔަކު ދިވެހިރާއްޖޭގައި އުޅޭކަން ދާދި ފަހުން ފާޅުވެގެން އެދިޔައީއެވެ. އެކަން އިޢުލާނު ކުރީ ރައީސުލް ޖުމްހޫރިއްޔާއެވެ. އެބޭފުޅާ ކޮންމެ ހަފްތާއަކު ގެނެސްދޭ ރޭޑިއޯ ޚިތާބުތަކުގެ ތެރެއިން ޚިތާބެއްގައެވެ. މި ޚަބަރު ވެގެންދިޔައީ ދިވެހިރައްޔިތުންނަށް ވަރަށް ސިހުން ގެނުވި ޚަބަރަކަށެވެ.\nއިސްލާމްދީނުގެ ވާހަކަދެކެވި ސުވަރުގެއާއި ނަރަކައިގެ ވާހަކަ ޤުރުއާނާއި ސުންނަތުގެ އަލީގައި ދެކެވެން ފެށުމުން އެކަމާ ބިރުގަނެ ބަޔަކު ކަންބޮޑުވެ ރައީސުލް ޖުމްހޫރިއްޔާއަށް ޝަކުވާ ހުށަހެޅި ވާހަކަ އެބޭފުޅާ އެދުވަހު ވިދާޅުވިއެވެ. "ވަރަށް ގިނަ ޢަދަދެއްގެ" ޒުވާން ބޭފުޅުން މިބާވަތުގެ ވާހަކަ ތަކަށް ސަރުކާރުން ކަނޑައެޅިގެން ހުރަސް އެޅުމަށް އެދެމުންދާކަމަށް ރައީސް ގެ ތަޤުރީރުގައި ބުންޏެވެ. އަދި ރައީސް ނަޝީދު އެކަމުގައި ދެކޭގޮތް ހާމަ ކުރަމުން ބުނެފައިވަނީ "އެކަމާއި ނުރުހޭކަމަށްވަނީ ނަމަ އަޅުގަނޑުގެ ނަޒަރުގައި، އަޅުގަނޑަށް ފެންނަ ފެނުމުގައި އެންމެ ބުއްދިވެރި ގޮތަކަށް ވާނީ އެ އަނެއް ޚިޔާލާތުވެސް އެ ދެވަނަ ގޮތްވެސް ނުވަތަ އެހެން ވިސްނުމެއްވެސް އަނެއްކާ އަލުން އަނބުރާ އެހެން ބަޔަކު ހާމަ ކުރުމެވެ."\nއިސްލާމް ދީނުގެ ވާހަކަ ދެކެވުނީމާ އޭގެ އަނެއް ވިސްނުމަކަށްވާނީ އިސްލާމްދީނާ އިދިކޮޅު ވިސްނުމުގެ ޚިޔާލެވެ. މިއީ %100 އިސްލާމީ ޤައުމެއްގައި މުސްލިމުންގެ ބަޔަކު ދެއްކުން ހެޔޮވާވަރު ވާހަކަތަކެއްނޫނެވެ. ﷲ ގެ ދީނުގެ ވާހަކަ ދެކެވުމުން އެކަމާއި ކަންބޮޑުވާނީ އެދީނުގެ ޢަދުއްވުންނެވެ.\nމިފަދައިން "އަނެއް ޚިޔާލުގެ" ޒުވާނުންނާއި އަންހެންބޭފުޅުން އެބޭފުޅުންގެ ބިރުގަނެ ކަންބޮޑުވާ ކަންތައްތަށް ތިހާ ފަސޭހައިން ރައީސުލް ޖުމްހޫރިއްޔާއަށް ހުށައެޅުމުގެ ފުރުޞަތު އޮތްފަދައިން "އިސްލާމީ ފިކުރުގެ" ޒުވާނުންނާއި ކުޑަކުދިންނާއި އަންހެނުންނަށްވެސް އެބޭބޭފުޅުން ކަންބޮޑުވެ ބިރުގަންނަ ކަންތައްތަކުގެ ވާހަކަ ރައީސުލް ޖުމްހޫރިއްޔާއަށް ހުށަހެޅުމުގެ ފުރުޞަތު އެބައޮތްތޯއެވެ؟ އެބޭފުޅުން ކޮންމެހެންވެސް ކަނޑައެޅިގެން ހުއްޓުވަން ބޭނުންވާ ކަންތައްތަކެއް ޤައުމުގައި ވަރަށް ބައިވަރު އެބަހުއްޓެވެ. އެބޭފުޅުންވެސް ކަނޑައެޅިގެން ހުއްޓުވަން ބޭނުންވާ ކަންތައްތައް، އެ ހަފްތާގެ ރޭޑިއޯ ޚިތާބުގެ ކުރިން ރައީސް އަށް އަންގާލަދެވޭނޭ މަގެއް އިސްލާމީ ފިކުރުގެ މީހުންނަށްވެސް ހާމަކޮށްދެއްވާށެވެ. އެބޭފުޅުންވެސް، ހަފްތާގެ ރޭޑިއޯ ޚިތާބުގެ ކުރިން ހުށަހަޅަން ބޭނުންވާ ވަރަށްގިނަ ކަންބޮޑުވާ ކަންތައްތައް އެބަ ހުއްޓެވެ.\nޓްރިނިޑާޑް އެންޑް ޓޮބޭގޯގެ ނައިޓް ކްލަބެއްގެ ސްޓޭޖް މަތީގައި 15 އަހަރުގެ 'ކުޑަކުއްޖަކަށް' ޖިންސީގޯނާކޮށްފައި ވާ އޭކޮން، ލަވަކިޔުން ތެރިއެއްކަމަށްބުނެ ދިވެހި ސަރުކާރުގެ ފުރިހަމަ ސަޕޯޓާއެކު ރާއްޖޭގައި ޝޯއެއް ދިނުމަށް ދާދި އަވަހަށް ގެނައުމަށްވަނީ ހަމަޖެހިފައެވެ. ކުޑަކުދިންނާއި އަންހެނުންގެ ހައްޤު ތަކަށް ހުއްޓުމެއްނެތި ގޮވަމުންދާ ސަރުކާރަކުން މިފަދަ މީހަކު މިޤައުމަށް ގެނައުމަށް ފުރިހަމަ ތާޢީދު ކޮށްފައިވާތީ ކުޑަ ކުދިންނާއި އަންހެނުން ތިބީ ނަފްސާނީ ބިރުވެރި ކަމެއްގެ ތެރޭގައެވެ. އަދި މިވަރަށް އަންހެނުންގެ ހައްޤު ތަކަށް ގޮވާ ބަޔަކު، މިފަދަ މީހަކު ގެންނަން ފައި ނަގާފައިވާތީ، ސަރުކާރުގެ އިޚްލާސްތެރި ކަމާމެދުވެސް ސުވާލު އުފެދެއެވެ. މިއީ އިސްލާމީ ފިކުރު އަންހެނުންނާއި ކުޑަކުދިން ވަރަށް ބިރުގަނެ ކަންބޮޑުވާ މައްސަލައެކެވެ. އެބޭބޭފުޅުން ތިބީ މިފަދަކަންކަމުގެ ޝަކުވާ ރައީސުލްޖުމްހޫރިއްޔާއަށް ހުށަހަޅަން ވަރަށް ބޭނުންވެފައެވެ. އެފަދަ މަގެއް ނުފެނިގެންނެވެ. އެހެން ކަމުން ފަސޭހައިން ޝަކުވާ ހުށަހެޅޭނޭ މަގެއް ފަހި ކޮށްދިނުމަކީ އެބޭފުޅުން ވަރަށް އެދޭ ކަމެކެވެ. އޭރުން އަނެއް ހަފްތާގެ ރޭޑިއޯ ޚިތާބުގައި ރައީސުލް ޖުމްހޫރިއްޔާ އެވާހަކަ ދައްކަން އޮންނާނެއެވެ. ރާއްޖެއިސްލާމް\nPosted by Mohamed Siruhan at 11:09 AM


SunOnline: Spanish Supercup: Real ah final gai Classico eh nuvatha Derby eh\nރެއާލްއަށް ފައިނަލުގައި ކުލެސިކޯއެއް ނުވަތަ ޑާބީއެއް\nޢަބްދުﷲ އައިމަން 09 Jan 2020, 12:25\nރެއާލް މެޑްރިޑާއި ވެލެންސިއާ ކުޅުނު މެޗުގެ ތެރެއިން --- ފޮޓޯ// ޖޯ ރައިޓް\nސްޕެނިޝް ސުޕަ ކަޕްގެ ފުރަތަމަ ސެމީ ފައިނަލުގައި ރޭ ވެލެންސިއާ އަތުން 3-1 އިން ރެއާލް މެޑްރިޑް މޮޅުވުމާ އެކު ފައިނަލުގައި އެލް ކުލެސިކޯއެއް ނުވަތަ ޑާބީއެއް ކުޅެން ޖެހިއްޖެ އެވެ.\nސައުދީ އަރަބިއްޔާގެ ޖިއްދާގައި ރޭ ކުޅުނު މެޗުގައި ފޯރިގަދަ ކުޅުމެއް ފެނިގެން ދިޔަ އިރު ރެއާލް މެޗުން ހޯދި މޮޅާ އެކު ފައިނަލުގެ ވާދަވެރިކަން ވަނީ އިތުރު ވެފަ އެވެ. މިރޭ ބާސެލޯނާއާއި އެތުލެޓިކޯ މެޑްރިޑް ކުޅޭ މެޗުން މޮޅުވާ ޓީމެއް ފައިނަލަށް ދަތުރު ކުރާ އިރު ކޮންމެ ޓީމެއް ދިޔަ ނަމަވެސް ރެއާލްއަށް އެ މެޗުގައި އޮންނާނެ ވާދަވެރިކަން ކުޑައެއް ނުވާނެ އެވެ.\nސަބަބަނީ ބާސެލޯނާއަކީ އެންމެ ކުރީއްސުރެން ވެސް ރެއާލާއި އެންމެ ވާދަވެރި ޓީމެވެ. އަދި ހާއްސަކޮށް ފަހުގެ ތާރީހުތަކުގައި ބާސެލޯނާއާއި ރެއާކް ކުޅުނު ގިނަ މެޗުތަކުން ރެއާލް ބަލިވެފައި އޮތުމުން އެ ޓީމުން އަބަދުވެސް ތިބެނީ ބާސެލޯނާ ބަލިކުރުމުގެ އުންމީގައި ކަމަށްވާތީ އާއި ދެ ޓީމު ވެސް ޖުމުލަކޮށް މޮޅު ހޯދާފައި ވަނީ ވަރަށް ހަމަހަމައަށް ކަމަށް ވާތީ އެވެ.\nއަނެއް ކޮޅުން އެތުލެޓިކޯ މެޑްރިޑަކީ ރެއާލް ނިސްބަތްވާ މެޑްރިޑް ސިޓީގައި އެ ކުލަބާއި އެންމެ ވާދަވެރި ކުލަބެވެ. އެހެން ކަމުން މިފަހަރުގެ ސުޕަ ކަޕަކީ ކޮންމެ ޓީމެއް މިރޭގެ މެޗުން މޮޅުވި ނަމަވެސް އިންތިހާއަށް ފޯރިގަދަވާނެ މެޗެކެވެ.\nރޭގެ މެޗުގައި ރެއާލަށް ގޯލު ހުޅުވައިދިނީ މެޗުގެ 15 ވަނަ މިނަޓުގައި އެ ޓީމުގެ މިޑްފީލްޑަރު ޓޯނީ ކްރޫސް އެވެ. ކްރޫސް އެ ގޯލު ޖެހީ ނެގި ކޯނަރު ގޯލަށް އަމާޒުކޮށްލައިގެންނެވެ. ވެލެންސިއާގެ ކީޕަރު ޔޯމޭ ޑޮމެނެކް ކުރިއަށް ޖެހިލި ވަގުތު ބަލައި ކްރޫސް ކޯނަރު ފޮނުވާލީ ސީދާ ގޯލަށެވެ.\nއެއަށްފަހު ވެލެންސިއާއިން ކުޅުން ރަނގަޅުކޮށް ގޯލެއް ޖެހުމަށް މަސައްކަތް ކުރި އެވެ. އެގޮތުން އެ ޓީމަށް އެއްވަރު ކުރަން ލިބުނު ފުރުސަތުގައި ކެވިން ގަމޭރޯ ޖެހި ބޯޅަ ދިޔައީ ހުރަސް ދަނޑި މަތިން ބޭރަށެވެ.\nވެލެންސިއާއިން ޓީމު ކުރިއަށް ޖައްސާ ގޯލެއް ޖެހުމަށް މަސައްކަތް ކުރަމުން ދަނިކޮށް ރެއާލުން ވަނީ ފުރަތަމަ ހާފު ނިމުމުގެ ކުރިން ލީޑު ފުޅާކޮށްފަ އެވެ. އެ ގޯލު އެ ޓީމަށް ޖަހައިދިނީ އިސްކޯ އަލާކޯން އެވެ.\nފުރަތަމަ ހާފުގައި ޖެހި ދެ ގޯލާ އެކު ދެވަނަ ހާފުގައި ރެއާލުން ކުޅުނީ ހަމަޖެހިލައިގެން ތިބެ އެވެ. އަދި ވެލެންސިއާ ޕްރެޝަރުގައި އޮތް އޮތުމުން ފައިދާ ނަގައި ރެއާލުން ވަނީ އެ ހާފުގައި ތިންވަނަ ގޯލެއް ޖަހައިފަ އެވެ. އެ ގޯލު ޖެހީ ފަހަކަށް އައިސް ރަނގަޅު ފޯމެއްގައި ކުޅެމުން އަންނަ ލޫކާ މޮޑްރިޗް އެވެ.\nމެޗުގެ އިތުރުވަގުތުގައި ވެލެންސިއާއިން ޖެހި ހަމައެކަނި ގޯލު އެ ޓީމަށް ޖަހައިދިނީ ޑެނީ ޕަރޭހޯ އެވެ. މިއީ އޭރިއާތެރެއިން ރެއާލްގެ ޑިފެންޑަރު ސާޖިއޯ ރާމޯސް އަތުގައި ބޯޅަ ޖެހުމުން ރެފްރީ ދިން ޕެނަލްޓީ އެކެވެ. މި ޕެނަލްޓީ ދޭން ރެފްރީ ނިންމީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު އެވެ.


Nidhan ovevey gothun burakasheege rihun ithuruvey\nނިދަން އޮވެވޭގޮތުން ބުރަކަށީގެ ރިހުން އިތުރުވޭ\nހަމަ ނިދި ލިބި ހިތްހަމަޖެހުމުގައި އެންމެ ފަހުން ހޭލެވުނީ ކޮންދުވަހަކުން ކަން ހަނދާން އެބަހުރި ހެއްޔެވެ؟ ނޫނީ ބުރަކަށީގެ ރިހުމާއެކު ހޭލަނީ ކިތައް ދުވަހު ހެއްޔެވެ؟ މި ހުރިހާ ކަމަކާއި ގުޅިފައިވަނީ ތިމާ ނިދަން އޮންނަ ގޮތްކަމަށްވެސް ވެދާނެއެވެ.\nނިދާފައި އޮވެވޭގޮތުން ކަދުރާއަށް ތަދުވެ، އަތުގައި، ކަކުލުގައި ނުވަތަ އުނަގަނޑުގައި ރިހުމަކީވެސް އާންމު ކަމެކެވެ.\nބުރަކަށީގައި ރިހޭނަމަ ނުވަަތަ އުނަގަނޑުގައި ރިހޭނަމަ އެއް އަރިއަކަށް ނިދާށެވެ. އެއްއަރިއަކަށް އޮންނަ އިރު ދެ ކަކޫ ދޭތެރެއަށް ބަލީހެއް ލައްވާށެވެ. އަދި އުނަގަނޑު ދަށަށްވެސް ކުޑަ ބާލީހެއް ލައްވާށެވެ. މިހެން ކަންތައް ކުރުމުން ހަށިގަނޑު ސީދާގެ މައިބަދަ ލެބުމުން ދުރުކޮށްދެއެވެ.\nއަދި އެއް އަރިއަކަށް ކަކޫ ކުރިމައްޗައް ލައްބާލައިގެން އޮތުމުން ވެސް ބުރަކަށީގެ ރިހުން ދުުރުކޮށްދެއެވެ. އަދި މައިބަދައިގެ ޑިސްކުތަކުގައި މައްސަލަ ޖެހިފައި ތިބޭ މީހުންނަށް ނިދަން ރަނގަޅު ގޮތެެކެވެ.\nގިނަ ބަޔަކަށް ފަސޭހައީ ބަންޑުން ނިދަން އޮތުމެވެ. ނަމަވެސް މިއީ އެކި ގޮތްގޮތުން ތިމާއަށް ގެއްލުންވާ ކަމެކެވެ. މިހެން ނިދުމުގެ ސަބަބުން ކަރަށް ނާރުއަރައި ވާންވެފައި ހުރެއެވެ. އަދި ބުރަކަށީގެ އެކި މައްސަލަ ހުންނަ ފަރާތްތައް މިހެން ނިދުމުން ރިހުން އިތުވެ ހޭލުމަށްފަހުވެސް ރިހުން ނުފިލަ ހުރެއެވެ.\nނިދާއިރު އެންމެ ރަނގަޅު ގޮތަކީ އުއްޑުން ކަކޫދަށް ބާލީހެއް ލައިގެން ދިނުމެވެ. މިހެން އޮތުމުން ނިދީގައިވެސް ނޭވާ ލާން ފަސޭހަވެއެވެ. އަދި ކުޑަ ބަލީހެއް ބުރަކަށި ދަށައް ލައްވާލައިގެން އުއްޑުން ނިދަން އޮތުމަކީ ރިހުމަށް ބޮޑު ލުއެއް ލިބިގެންދާނެ ކަމެކެވެ.


Gasim slaamugai hunnavaathaa ahareh | Mihaaru\nގާސިމް ސަލާމުގައި ހުންނަވާތާ އަހަރެއް\nމާލެ: ފެބްރުއަރީ 3، 2020: ރައްޔިތުންގެ މަޖިލީހުގެ 2020 ވަނަ އަހަރުގެ ފުރަތަމަ ދައުރުގެ ފުރަތަމަ ޖަލްސާގައި ބައިވެރިވެ ވަޑައިގަތުމަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވަޑައިގަންނަވަނީ. އޭނާ މަޖިލީހަށް ވަޑައިނުގަންނަވާތާ އަހަރެއްހާ ދުވަސް ވެެއްޖެ-- ފޮޓޯ: ނިޝާން އަލީ /މިހާރު\n16 ފެބުރުއަރީ 2021 - 11:48\nރައްޔިތުންގެ މަޖިލީހުގެ މާމިނގިލި ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާހީމް މަޖިލީހަށް ވަޑައިނުގެން ސަލާމުގައި އުޅުއްވާތާ އަހަރެއްހާ ދުވަސްވެފައިވާ ކަމަށް މަޖިލީހުގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\n"މާމިނގިލި ދާއިރާގެ މެމްބަރު ގާސިމް އިބްރާހީމް، މިދިޔަ އަަހަރު އެކީގައި ހެން ސަލާމުގައި ހުންނެވީ. އަދިވެސް ސަލާމުގައި ހުންނެވީ،" ނަޝީދު ވިދާޅުވި އެވެ.\nއެނގިފައިވާ ގޮތުގައި ކޮވިޑް-19 ގެ ބަލިމަޑުކަން އައުމާ ގުޅިގެން މާލެ ސަރަހައްދު ލޮކްޑައުން ކުރި ދުވަސްވަރު އަމިއްލަ ރިސޯޓެއް ކަމަށްވާ ސަން އައިލެންޑަށް ވަޑައިގެންނެވި ފަހުން ގާސިމް މިހާތަނަށް ވެސް އެނބުރި މާލެއަކަށް ވަޑައެއް ނުގަންނަވަ އެވެ. ގާސިމްގެ ހަގު އަނބިކަނބަލުންނާ ކައިވެނިބައްލަވައިގަތީ ވެސް އުފަން ރަށް މާމިގިއްޔާ އެއްފަޅެއްގައި އޮންނަ ސަން އައިލެންޑްގައި ހުންނަވައިގެންނެވެ.\nކޮވިޑްގެ ކޮމިއުނިޓީ ސްޕްރެޑް އޮތްކަަން އެނގިގެން މާލެ ސަރަހައްދު ލޮކްޑައުންކުރީ މިދިޔަ އަހަރުގެ އޭޕްރިލްމަހު އެވެ. ވީޑިއޯ ކޮންފަރެންސްގެ ޒަރިއްޔާއިން މަޖިލީހުގެ ޖަލްސާތައް އޭރު ވެސް ކުރިއަށް ގެންދިޔަ އެވެ.\nއެކަމަކު މީގެ މަހެއްހާ ދުވަސްކުރިން ސުޕްރީމް ކޯޓުގައި ބޭއްވި ވިލާ އެއާގެ ޝަރީއަތެއްގައި ވީޑިއޯ މެދުވެރިކޮށް ގާސިމް ބައިވެރިވެ ވަޑައިގަތެވެ. އެ ދުވަހު ވަރަށް ގިނަ ވާހަކަތައް ވެސް އޭނާ ދެއްކެވި އެވެ.\nރައީސް މުހައްމަދު ނަޝީދު މެމްބަރު ގާސިމް އިބްރާހިމް (މާމިގިލި) ރައްޔިތުންގެ މަޖިލިސް މެމްބަރު އަހުމަދު ސިޔާމް މުހައްމަދު (ދ. މީދޫ)\n44 ކޮމެންޓް, 41 ރިއެކްޝަންސް\nވޯޓު ހޯދަންވީމަ އަދިވެސް އަންނާތި؟. މަޖިލިސް މެމްބަރެއްވީމަ ބޭނުން ގޮތަކަށް އުޅެވެންޖެހޭތަ؟. ކީއްވެތޯ ގާނޫނީ ފިޔަވަޅެއް ނެތީ؟. އެއީ ތިއައީ ގާނޫނު ހަދާ މީހުން ކަމަށް ވާތީ ގާނޫނަށްވުރެ މަތިވަނީތޯ؟.\nމީނަ ސަލާމު ގަ ހަމަ އެއްކޮށް ބަހައްޓާލަންވީނު ހަމަ!\nކޮބާ މައްސަލައަކީ ! ސިސްޓަމް ރޭވިފަ އޮތީ އެމީހުން ބޭނުން ގޮތަށް އެމީހުންނަށް މޮޅުވާ ގޮތަށް. ސްޓެލްކޯ މުގުނީ 100،000ރ މުސާރަ ނަގައިގެން އޮފީހަށް ގިނަ ދުވަހު އަންނީ 11:00 ގެ ފަހުން. ދެން އިރުކޮޅަކުން ލަންޗައް ދާންވީ. އާދައިގެ މީހުނަ މިނެޓެއް ލަސްވިޔަސް ލާރި ކަންޑާ.\nޖޭޕީ އޮވާލަން ޖެހޭ. ފަޅުރައްތަ ނަގައިގެން ސިޔާސީ މަންފާ ނަގަނީ\nއިންޑީޔާއިން ދޭ ބިރިޔާނި ކޮތަޅައް ރައްޖެ ވިއްކާލާ މީހުންގެ ފަހަތުން ދުވާނީ މޮޔަމީހުން\nއަޅުގަނޑެ ދެން ޤާސިމަކަ ވޯޓެއް ނުދޭނަން. ޤައުމުގެ މަސްލަހަތައްވުރެ އަމިލްލަ އެދުން މަނިކުފާންގެ އޮތީ\n"ގާސިމް ސަލާމުގައި ހުންނަވާތާ އަހަރެއް"، އެކަމަކު މުސާރަ ބަރާބަރަށް ނަންގަވާ ދެއްތޮ، ނޫނޭވާ ސާބަސް.\nމިކަމާ މުޒާހަރާއެއް ކޮށްލާނެ ރައްޔިތެއްވެސް ނެތީތޯ. އެތައް ހާސް ސިވިލްސާވެންޓުންނަށް ކުރެވޭ މަލާމާތެއްމީ. ކިތަންމެ މަތީ ވަޒީފާެެއެއް ވިޔަސް ބޮޑު ހުވައެއްކޮށްގެން އައިސް ދައުލަތަށް ދޭންޖެހޭ ހިދުމަތް ނުދެވެންޏާ އެކަންބެލޭނެ ނިޒާމެއް ހަދަންޖެހޭ\nމިފެންނަނީ ގާސީމް ތަމުސީލުކުރަން ތިބި ރައްޔިތުންގެ ފެންބަރު ހަކުރުދޭތީ ބޮޑުބޭބެއަށް ވެފައި! އެކަމަކު މީމީހުންވެސް ތަންމިނައް އަނގަ ހުޅުވާފައި ބުނާނެ އަހަރުމެންގެ ވެސް ހިއްސާއެއް ރަށުގައި އެބައޮތޭ! މިހެން ބުނާއިރު މިބައިގަނޑު ފައިސާއަށް ހެއްލިފައިވާ ވަރު މިއިން އެގެނީ!


BREAKING | Covid-19: America In Fassivi Meehun Ge Adhadhu2Million Ah Araifi - Vaguthu\nކޮވިޑް-19: އެމެރިކާއިން ފައްސިވި މީހުންގެ އަދަދު ދެ މިލިއަނަށް އަރައިފި\nހަލުވިކަމާއެކު ފެތުރެމުންދާ ނުރައްކާތެރި ކޮވިޑް-19 އަށް އެމެރިކާއިން ފައްސިވި މީހުންގެ އަދަދު ދެ މިލިއަނަށް އަރައިފިއެވެ.\nކޮވިޑް-19 އާއި ބެހޭ މަޢުލޫމާތު ހާމަކުރާ ބައިނަލްއަޤުވާމީ އިދާރާތަކުން ނެރެފައިވާ ތަފާސްހިސާބުތަކަށް ބަލާއިރު، އެމެރިކާއިން މި ބަލި ޖެހުނު މީހުންގެ ޖުމްލަ އަދަދު މިހާރު ވަނީ 2,001,819 އަށް އަރާފައެވެ.\nފަހުގެ މަޢުލޫމާތުތަކަށް ބަލާއިރު، އެމެރިކާއިން މިދިޔަ ހޮނިހިރު ދުވަހު އެކަނިވެސް ޖުމްލަ 22,836 މީހަކު އަލަށް ކޮވިޑް-19 އަށް ފައްސިވެ، މި ބަލީގައި އިތުރު 706 މީހަކު ފައްސިވިއެވެ. އެޤައުމަކީ ފާއިތުވެދިޔަ ހަފްތާއެއްހައި ދުވަހަށް ބަލާއިރު ދުނިޔެއިން ދެވަނައަށް އެންމެ ގިނަ ބަޔަކު މިބައްޔަށް ފައްސިވެ މަރުވާ ޤައުމެވެ.\nއެމެރިކާއިން ގިނަ އަދަދެއްގެ ބަޔަކު ކޮވިޑް-19 އަށް ފައްސިވެފައި ވާއިރު، އެޤައުމުން މިހާތަނަށް ޖުމްލަ 756,580 މީހަކު ބަލިން ރަނގަޅުވެފައިވާ ކަމަށް އިދާރާތަކުން ބުނެއެވެ. އެހެންކަމުން މިހާރު އެޤައުމުގައި ފަރުވާދެމުން ދަނީ 1,132,873 މީހަކަށެވެ.\nކޮވިޑް-19 ޖެހިގެން އެމެރިކާގައި ފަރުވާދެމުންދާ މީހުންގެ ތެރެއިން 17,043 މީހެއްގެ ހާލު ސީރިއަސް ކަމަށް އެޤައުމުގެ އިދާރާތަކުން ބުނެއެވެ. އެޤައުމަކީ ދުނިޔެއިން އެންމެ ގިނަ ބަޔަކަށް މި ބަލީގައި ސީރިއަސް ހާލުގައި ފަރުވާދެމުންދާ ޤައުމުވެސް މެއެވެ.\nކޮވިޑް-19 ގެ ނުރައްކާ އެންމެ ބޮޑު ޤައުމަކަށް ވެފައިވާ އެމެރިކާގައި މި ބަލި ކޮންޓްރޯލް ވުމެއް ނެތި ފެތުރެމުން ދިޔަނަމަވެސް، ފާއިތުވެދިޔަ ދުވަސްތަކުގައި އެޤައުމުން ބައްޔަށް ފައްސިވާ މީހުންނާއި މަރުވާ މީހުންގެ އަދަދު ވަނީ މަދުވާން ފަށާފައެވެ.


MDP fiyavai ehen Party thakah faisaa dhookuran nimmaifi | Mihaaru\nއެމްޑީޕީ ފިޔަވައި އެހެން ޕާޓީތަކަށް ފައިސާ ދޫކުރަން ނިންމައިފި\nއިލެކްޝަން ކޮމިޝަންގެ މެމްބަރުން، އެ ކޮމިޝަނުން ވަނީ ޕާޓީތަކަށް ފައިސާ ދޫކުރަން ފޮނުވާފައި.-- ފޮޓޯ: އިލެކްޝަން ކޮމިޝަން\n23 އެޕްރީލް 2018 - 16:50\nދައުލަތުގެ ބަޖެޓުން ސިޔާސީ ޕާޓީތަކަށް ކަނޑައަޅާފައިވާ 24 މިލިއަން ރުފިޔާ، އެމްޑީޕީ ފިޔަވައި އެހެން ޕާޓީތަކަށް ދޫކުރަން ފިނޭންސް މިނިސްޓްރީ އަށް ފޮނުވަން އިލެކްޝަން ކޮމިޝަނުން މިއަދު ނިންމައިފި އެވެ.\nވެރިކަން ކުރާ ކޯލިޝަންގައި ހިމެނޭ ޕީޕީއެމާއި އެމްޑީއޭގެ އިތުރުން ޖުމްހޫރީ ޕާޓީ އަށް ފައިސާ ދޫކުރަން ނިންމިއިރު، އިދިކޮޅު އެމްޑީޕީއަށް ފައިސާ ދިނުން ލަސްވަނީ، އެ ޕާޓީން އޮޑިޓް ރިޕޯޓް ހުށަހަޅާފައި ނުވާތީ ކަމަށް އިލެކްޝަންސް ކޮމިޝަނުން ބުންޏެވެ.\nއެ ކޮމިޝަންގެ މެމްބަރު، އަހްމަދު އަކްރަމް ވިދާޅުވީ އޮޑިޓް ރިޕޯޓް ހުށަހެޅުމުގެ މުއްދަތު އަންނަ މަހުގެ އަށް ވަނަ ދުވަހަށް ހަމަވާއިރު، އޭގެ ކުރިން އޮޑިޓް ރިޕޯޓް ހުށަހަޅައިފި ނަމަ އެމްޑީޕީއަށް ވެސް ފައިސާ ދޫކުރަން ފޮނުވާނެ ކަމަށެވެ.\nޕާޓީތަކަށް ފައިސާ ލިބޭގޮތުގެ ތަފްސީލް:\nފައިސާ ދޫކުރަނީ 10،000 މީހުންނަށްވުރެ ގިނަ މީހުން ރަޖިސްޓްރީވެފައިވާ ޕާޓީތަކަށް މެމްބަރަކަށް 251.58ރ. ގެ މަގުންނެވެ.\nމެމްބަރުންގެ ގޮތުގައި 45،865 ރަޖިސްޓްރީވެފައިވާ ޕީޕީއެމަށް 11.5 މިލިއަން ރުފިޔާ ދިނުމަށް ނިންމާފައިވާއިރު 10،537 މެމްބަރުން ހިމެނޭ އެމްޑީއޭއަށް ދޭން ނިންމާފައިވަނީ 2.7 މިލިއަން ރުފިޔާ އެވެ. ޖޭޕީގައި 10،225 މެމްބަރުން ތިބޭއިރު އެ ޕާޓީއަށް ދޫކުރުމަށް ނިންމާފައިވަނީ 2.6 މިލިއަން ރުފިޔާ އެވެ.\nއެމްޑީޕީގައި 29759 މެމްބަރުން ތިބޭއިރު އެޕާޓީއަށް ލިބޭނެ ފައިސާގެ އަދަދަކީ 7.5 މިލިއަން ރުފިޔާ އެވެ.\nއެމްޑީޕީ ސިޔާސީ ޕާޓީ އިލެކްޝަންސް ކޮމިޝަން ޖުމްހޫރީ ޕާޓީ ޕީޕީއެމް\n21 ކޮމެންޓް, 92 ރިއެކްޝަންސް\nޕީޕީއެމް މީހުންވެސް ގަބޫލެއް ނުކުރާނެ އެޕާޓީގަ 45،865 މީހުން ތިބޭނެކަމަށް. ތިއީ ހުސް ފޭކް. ވޯޓަށް ވާނެގޮތްވެސް އެނގޭ ތި ނަމްބަރުތަކަށް ބަލާލީމަވެސް.\nހުރިހާ ޕާޓީއެއްގެވެސް މެންބަރުން އަތުން ފައިސާ ހޯދަން ފެނޭ\nރަގަޅު ނިންމުމެއް އެމްޑީއަކީ ޕާޓީއެއްނޫން އެއީ ޖަމާޢަތެއް ޖަމާޢަތަކަށް ފައިސާދޫކުރާގޮތަކަށް ނޯންނާނެ އެއްވެސް ގާނޫނެއްގައެއް\nހޫން.... ޤާނޫނީ ރޯނު އެދުރު\nއަޅެމިވެސް ހަބަރެއްތަ އިލެކްޝަނަށް މަޖުބޫރުތަ ކޮންމެދުވަހަކުވެސް ހެޑްލައިނެއް މޭކްކުރުން ބޮޑުވަރު ހަހަހަހަ\nއެމްޑީޕީގެ އޯޑިޓަރުން ތިއްބެވީ ޔޫކޭގަ. ދެން ކިހިނެއް ރިޕޯރޓް ނެރޭނީ؟\nއަކުރަމޫ، ތިޔަހުރީ ކިހިނެއްވެފާތޭ، ތިޔަބުނާ އޮޑިޓް ރިޕޯޓެއް ހުށަހަޅަން ޖެހޭ މުއްދަތު ހަމަނުވެ އޮތްއިރު ދެން ތިޔަ ގޮވަނީ ކޮން ކޮހެއްތޭ، ކަލޭމެން ކޮންމެހެން ތިހެން ނުބުނިނަމަވެސް ތިކަން އޮންނަނީ ތިހެން ކަމަށްވަންޏާ، އެމްޑީޕީ ފިޔަވައި އެހެން ޕާޓީތަކަށް ދޫކުރަން ފިނޭންސް މިނިސްޓްރީ އަށް ފޮނުވަން ނިންމި ނިންމުމަކީ ވަރަށް ޒިންމާދާރުކުޑަކޮށް ކުރިކަމެއް،\nޕީޕީއެމް ކިޔާ ޕާޓީ ފިޔަވައި އެހެން ޕާޓީއަކަށް ފައިސާ ދޭން ނުޖެހޭނެ ގޮތަށް ޤާނޫނަށް ބަދަލުގެނެސް އެޕާޓޭ އެކަނި ހިންގަން ވީނުން!\nކުރިޔައޮތީ ވަރަށް ސަސްޕެންސުން ފުރިގެންވާ އެހެނަސް ފޯރިގަދަ ދުވަސްތަކެވެ. ފުރަތަމަ ވޯލްޑްކަޕް، ދެން ސާފް ޗެންޕިއަންޝިޕް. ދެންވޯޓްލުން. ދެވަނަ ބުރުގެ ވޯޓް: ދެވަނަ ބުރަކަށް ދާންޖެހުނީ ކޮންމެވެސް ކަމަކާހެދި ކޯޓްން ވޯޓް ބާތިލްކޮށްގެން. ތިންވަނަ ބުރު: ދެވަނަ ރައުންޑުގަ ވީއެއްނުވީއެއް ނޭގުނު ދެކޮޅުގެ ވޯޓްއެއްވަރު ވެއްޖެކަމަށް ބަލާ ކޯޓްން ގޮތެއް ނިންމަޖެހިއްޖެ. ތިހީކުރިގޮތަށް މިހާރުވެސް ވެރިކަން ކުރާ ފަރާތަކީ މޮޅުވިފަރާތް ކަމުގައި ނިންމައިފި. ގައުމު އުތުރި އަރައިގެން ހިގައްޖެ. ހަލަބޮލިވެއްޖެ. ބެކް ޓް ސްކެއާރ ވާން.\nތިޔަބުނާ ވޯރލްޑްކަޕެއްގެ ކުރިން ބަރަކާްތެރި ރަމަޟާން މަސް އެބަ އަންނަކަން ކަލޯއަކަށް ނޭނގުނުދޯ. އެހެންނުވާނީ ދުނިޔަވީ ކަންކަމާއިގެން ތާއަބަދު ތެޅިފޮޅެނީ\nއެމްޑީޕީ އެއްކަމަކު ކިހިނެއްތޯ އޮޑިޓް ރިޕޯޓް ހުޝަނާޅަނީސް ކިހިނެއްތޯ ފައިސާ ދޭނި،\nމަބުނީ، ކޮންތާކުން ނިކުމެގެންއުޅޭ 45000 މެމްބަރުންނެއްތަ؟


SunOnline: Court thakugai mahsala thah lasvaa sababu hoadhan task force eh ekulavalanee\nކޯޓުތަކުގައި މައްސަލަތައް ލަސްވާ ސަބަބު ހޯދަން ޓާސްކް ފޯސްއެއް އެކުލަވާލަނީ\nފާތިމަތު ސައީދު 20 Oct 2019, 11:02\nޖުޑިޝަރީ ކޮމިޓީގެ ބައްދަލުވުމުގެ ތެރެއިން --- ފޮޓޯ/ މަޖިލިސް\nކޯޓުތަކަށް ހުށަހަޅާފައިވާ މައްސަލަތައް ނުނިމި ލަސްވާ ސަބަބު ދެނެގަތުމަށް އިންޓަ އެޖެންސީ ޓާސްކް ފޯސްއެއް އެކުލަވާލުމަށް ރައްޔިތުންގެ މަޖިލީހުގެ ޖުޑިޝަރީ ކޮމިޓީއިން ޖުޑިޝަލް ސާވިސް ކޮމިޝަނަށް (ޖޭއެސްސީ) އަންގަން ނިންމައިފި އެވެ.\nކްރިމިނަލް ކޯޓުގައި ނުނިމި ދިގުލައިގެން ގޮސްފައިވާ މައްސަލަތަކާ ގުޅޭ ރިޕޯޓެއް ވަރަށް ފަހުން ވަނީ ރައްޔިތުންގެ މަޖިލީހަށް ހުށަހަޅާފަ އެވެ. އެ ރިޕޯޓު ދިރާސާކޮށް މަޖިލީހުގެ ޖުޑިޝަރީ ކޮމިޓީއިން ނިންމާފައިވަނީ ދައުލަތުގެ ކަމާ ބެހޭ މުއައްސަސާތައް ތަމްސީލުކުރާނޭ މީހުން ހިމަނައިގެން އިންޓަ އެޖެންސީ ޓާސްކް ފޯހެއް އެކުލަވާލުމަކީ ހައްލު ކަމަށެވެ.\nއެހެންކަމުން އެފަދަ ޓާސްކް ފޯހެއް އެކުލަވާލުމަށް ޖޭއެސްސީއަށް ލަފާއެރުވުމަށް ކޮމިޓީއިން ވަނީ ފާސްކޮށްފަ އެވެ.\nމައްސަލަ ދިރާސާ ކޮށް ނިންމި ރިޕޯޓުގައި ބުނެފައިވަނީ އެ ޓާސްކް ފޯހުގެ މެންޑޭޓްގެ ތެރޭގައި ކޯޓުތަކުގައި މައްސަލަތައް ނުބެލި ލަސްވަމުން ދާ ސަބަބު ދެނެގަތުން ހިމެނެންޖެހޭނެ ކަމަށެވެ. އަދި އަދި އެކަން ހައްލު ކުރުމަށް އެޅެން ހުރި ފިޔަވަޅުތައް ފާހަގަކޮށް އެ ފިޔަވަޅުތައް އެޅުން އަވަސްކޮށް އިމްޕްލިމެންޓް ކުރާނެ ގޮތްތައް ޓާސްކްފޯސްއިން އެކުލަވާލަން ވާނެ ކަމަށްވެސް ރިޕޯޓުގައި ވަނީ ބުނެފަ އެވެ.\nކްރިމިނަލް ކޯޓުގައި ނުނިމި ގިނަ ދުވަސްވެފައި ހުރި ގިނަ މައްސަލަތަކެއް ހުރި ކަމަށް ޖޭއެސްސީއިން އެކުލަވާލި ރިޕޯޓުގައި ވަނީ ފާހަގަކޮށްފަ އެވެ. އެގޮތުން 14 ޖުލައި 2019 ވަނަ ދުވަހާ ހަމައަށް ހުށަހެޅުނު މައްސަލަތަކުގެ ތެރެއިން 1910 މައްސަލަ ނުނިމި އޮތް ކަމަށް ޖޭއެސްސީއިން ބުންޏެވެ.\nއަދި މައްސަލަ ހުށަހެޅުނުތާ 10 އަހަރަށްވުރެ ގިނަ ދުވަސް ވެފައިވާ މައްސަލަތައްވެސް ކްރިމިނަލް ކޯޓުގައި ހުރިކަން ޖޭއެސްސީއިން ފާހަގަ ކުރެ އެވެ. ދިހަ އަހަރުވީ 12 މައްސަލައެއް ހިމެނޭ ކަމަށް ޖޭއެސްސީގެ ރިޕޯޓުގައި ވަނީ ބުނެފަ އެވެ.


ISIS meehunah uffanvi kudhin Russia ah - The Press\nSunday, August 18, 2019 28 °C broken cloudsLast Updated 58 minutes ago\nއައިސިސް މީހުންނަށް އުފަންވި ކުދިން ރަޝިޔާއަށް!\nއައިޝާ ރީމާ 11 February 2019, 07:54\nހައްދުފަހަނަ އަޅާފައިވާ ހަނގުރާމަވެރި ޖަމާއަތް އައިސިސްއަށް ނިސްބަތްވުމުގެ ކުށުގައި އިރާގުގުން ހައްޔަރުކޮށްފައިވާ އަންހެނުންނަށް ލިބިފައިވާ ރަޝިޔާ ދަރިކޮޅުގެ 27 ކުއްޖަކު އަނބުރާ ރަޝިޔާއަށް ގެންގޮސްފިއެވެ.\nމި ކުދިންގެ ބަފައިންވަނީ، ފާއިތުވީ ތިން ވަރަކަށް އަހަރު އައިސިސްއިން ކުރި ހަނގުރާމަތަކުގައި މި ދުނިޔެއާއި ވަކިވެފައިކަމަށް ބުނެވެއެވެ.\nއިރާގުން "ސަލާމަތްކުރި " 27 ކުދިން މިހާރު ވަނީ ރަޝިޔާގެ ވެރިރަށް މޮސްކޯއަށް ގެންގޮސްފައެވެ.\nމި ކުދިން ރަޝިޔާއަށް ގެންގޮސްފައިވާކަން ރަޝިޔާގެ ހާރިޖިއްޔާއިންވެސް ވަނީ ކަށަވަރުކޮށްދީފައެވެ.\n2018 ވަނަ އަހަރުގެ ޑިސެމްބަރު މަހުވެސް މިފަދަ 30 ކުއްޖަކު ވަނީ ރަޝިޔާއަށް ގެންގޮސްފައެވެ.\nކުޑަކުދިންނާއި ބެހޭ ރަޝިޔާގެ މަންދޫބު އަނާ ކުޒްނެތްސޯފާ ވިދާޅުވީ، ރަޝިޔާއަށް ގެންގޮސްފައިވަނީ އުމުރުން ތިން އަހަރާއި 13 އަހަރާއި ދެމެދުގެ ކުދިން ކަމަށާއި، މި ކުދިންނަކީ ރަޝީޔާގެ 10 ސަރަހައްދަކަށް ނިސްބަތްވާ ކުދިން ކަމަށެވެ.\nމިއަހަރުގެ ޖަނަވަރީ މަހު ރަޝިޔާއިން ބުނީ އެ ގައުމަށް ނިސްބަތްވާ، އުމުރުން 10 އަހަރުން ދަށުގެ 115 ކުއްޖަކާއި، 11 އަހަރާއި 17 އަހަރާއި ދެމެދުގެ އަށް ކުއްޖަކު އިރާގުގައި އެބަތިބި ކަމަށެވެ.\nއިރާގުގެ ގާނޫނުތައް ބުނާ ގޮތުން ހައްޔަރުކޮށްފައި ތިބޭ ގައިދީންނާއިއެކު އެމީހުންގެ ދަރިން ބޭތިއްބޭވީ އެކުދިންގެ އުމުރުން3އަހަރު ފުރެންދެނެވެ. އެއަށްވުރެ ދޮށީ އުމުރުގެ ކުދިން ދިރިއުޅެން ޖެހޭނީ އެ ކުދިންގެ އާއިލާ މެމްބަރުންނާއި އެކުގައެވެ.\nރަޝިޔާގެ ދާހިލީ ޖާސޫސީ އިދާރާއިން ބުނި ގޮތުގައި ޓެރަރިސްޓް ޖަމާއަތްތަކާއި ގުޅިގެން ހަނގުރާމަ ކުރުމަށް އެގައުމުގެ 4500 އެއްހާ ރައްޔިތުން ދަނީ ދުނިޔޭގެ އެކި ހިސާބުތަކުގައި ހަރަކާތްތެރިވަމުންނެވެ.\nއައިސިސްއާއި ގުޅުމުގެ ކުށުގައި އިރާގުންވަނީ ރަޝިޔާގެ ގިނަ އަދަދެއްގެ އަންހެނުންތަކެއްގެ މައްޗަށް ހުކުމް އިއްވާފައެވެ. މީގެ ތެރޭގައި ޖަލު ހުކުމްއާއި މަރުގެ ހުކުމް އިއްވާފައިވާ މީހުންވެސް ހިމެނެއެވެ.\nޙައްޖު: ސިއްހީ ފުރިހަމަ ހިދުމަތަށް ސިއްހަތު ޖަމިއްޔާގެ ތައުރީފު!\nއިންޑިއާގެ ކަސިޔާރު ފިޔަވަޅަކަށް ރައްދުދޭން ތައްޔާރު: ޕާކިސްތާނު\nވައިގެ ހަމަލާގައި މަރުވީ މަޔަކާއި އޭނާގެ6ދަރިން!\nކައިވެނި ހަފުލާއަކަށް ބޮމުގެ ހަމަލާދީ ބަޔަކު މަރާލައިފި\nޖިފުޓިތަކެއްގައި ރޯވެ ބައިލައްކަ މީހުން ހާލުގައި ޖެހިއްޖެ\nއިސްރާއީލުގެ ޝަރުތުތަކާއެކު ހުޅަނގުއައްސޭރިއަކަށް ނުދާނަން!


"Yeh Rishtey Hain Pyaar Ke" nimmaalanee\nޓީވީ ތަރިން ކަމަށްވާ ޝަހީރް ޝޭޚް އާއި ރިއާ ޝަރުމާ ލީޑް ރޯލު ކުޅޭ "ޔޭ ރިޝްތޭ ހޭ ޕިޔާޜް ކޭ" އަކީ މިހާރު އިންޑިއާގެ އެކި ޗެނަލްތަކުން ދައްކާ ސިލްސިލާތަކުގެ ތެރެއިން އެންމެ ގިނަ ބަޔަކަށް އެންމެ މަގްބޫލު ޝޯ އެވެ. މި ޝޯގައި ޝަހީރް އާއި ރިއާގެ ކެމިސްޓްރީ ބެލުންތެރިންނަށް ވަރަށް ކަމުދެ އެވެ. ނަމަވެސް ދައްކަން ފެށިތާ ދޮޅު އަހަރެއްހާ ދުވަސް ވެފައިވާ މި ޝޯ ނިންމާލަން މިހާރު ވަނީ ނިންމާފަ އެވެ.\nމިހާރު ބެލެވޭ ގޮތުގައި "ސާތު ނިބާނާ ސާތިޔާ 2" ދައްކަން ހަމަޖެހިފައިވަނީ މިހާރު "ޔޭ ރިޝްތޭ ހޭ ޕިޔާރް ކޭ" ދައްކާ ގަޑީގަ އެވެ.\nއިންޑީޔާގެ އޮންލައިން ނޫހަކަށް މައުލޫމާތު ދެމުން "ޔޭ ރިޝްތޭ ހޭ ޕިޔާރް ކޭ"ގެ ޕްރޮޑިއުސަރު ރާޖަން ޝާހީ ވަނީ މި ސިލްސިލާ ހުއްޓާލަން އުޅޭކަން ޔަގީން ކޮށްދީފަ އެވެ. އޭނާ ބުނި ގޮތުގައި ޝޯގެ އެންމެ ފަހު އެޕިސޯޑު ދައްކާނެ ތާރީޚެއް އެނގޭނީ މި މަސް ނިމޭ ހިސާބުގަ އެވެ.\nރާޖަން ބުނި ގޮތުގައި ޝޯ ދެއްކި ދޮޅު އަހަރެއްހާ ދުވަހު ވަރަށް ކާމިޔާބު ކަމާއެކު ހުރިހާ އެޕިސޯޑެއް ވެސް ދެއްކުނު ކަމަށެވެ.\nމި ޝޯ ނިންމާލާ ޚަބަރަކީ ޝޯ ގެ ފޭނުން އެއްގޮތަކަށް ވެސް ހިތްހަމަޖެހޭނެ ޚަބަރަކަށް ނުވާނެ އެވެ. އެހެންވެ ފޭނުން ހިތްހަމަޖެހޭ ކަހަލަ ޚަބަރެއް ވެސް ރާޖަން ދިނެވެ. އޭނާ ބުނީ ކުރިޔަށް އޮތް ތަނުގައި އަދި ރެއާ އާއި ޝަހީރް އަލުން ގުޅިދާނެ ކަމަށެވެ.\n"ސާތު ނިބާނާ ސާތިޔާ 2" އަކީ މީގެ އަހަރުތަކެއް ކުރިން ސްޓާ ޕްލަސް އިން ދެއްކި ވަރަށް ކާމިޔާބު ޝޯއެއް ކަމަށްވާ "ސާތު ނިބާނާ ސާތިޔާ"ގެ ދެ ވަނަ ބައެވެ. ކުރީ ޝޯގައި މީނާކްޝީ ރާޖްވަންޝީގެ ރޯލު އަދާކުރި ރޫޕަލް ޕަޓޭލް މިފަހަރުގެ ސިލްސިލާގައި ވެސް ކޮކީލާ މޯދީގެ ރޯލުން ފެންނާނެ އެވެ.\n"ކަސޯޓީ"އަށް ޕާތުގެ ޖަޒުބާގެ އަލްވަދާއު އެއް


Sato ah Maru Commission in fiyavalhu naalhaathee faadukiyun! | Mihaaru\nއަފްރާޝީމްގެ މަރުގައި އަމަލީ ގޮތުން ބައިވެރި ކަމަށް ތުހުމަތުކުރާ ސަޓޯ: އޭނާއާ މެދު މަރު ކޮމިޝަނުން އަދި ފިޔަވަޅެއް ނާޅާ.\nސަޓޯ އަށް މަރު ކޮމިޝަނުން ފިޔަވަޅު ނާޅާތީ ފާޑުކިއުން!\n04 ޑިސެމްބަރ 2019 - 16:18 14 comments\nޑރ. އަފްރާޝީމް އަލީ ގަތުލުކޮށްލަން އަމަލީ ގޮތުން ބައިވެރިވި ކަމުގެ ދައުވާ ކުރިން އުފުލި އަދި މަރު ކޮމިޝަންގެ ރިޕޯޓުގައި ވެސް އެ ތުހުމަތުކޮށްފައިވާ އަލީ ޝާން (ސަޓޯ) އަށް ފިޔަވަޅު ނާޅައި ލަސްކުރާ މައްސަލައިގައި ފާޑުކިއުން އަމާޒުވެއްޖެ އެވެ.\nއަފްރާޝީމާއި ނޫސްވެރިޔާ އަހްމަދު ރިލްވާންގެ އިތުރުން ބްލޮގަރު ޔާމީން ރަޝީދުގެ މަރުގެ މޭސްތިރިންނަށް ދައުވާކޮށްދޭން ޕްރޮސިކިއުޓަ ޖެނެރަލްގެ އޮފީހަށް އިއްޔެ ވަނީ ފޮނުވައިފަ އެވެ. އަދި އަފްރާޝީމްގެ މަރާ ގުޅިގެން ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދުގެ ބަޔާން ނެގިއިރު ދޮގު މައުލޫމާތު ދެއްވާފައިވާ ކަމަށް ތުހުމަތު ކުރެވޭ މައްސަލައިގައި އޭނާގެ މައްސަލަ ވެސް ވަނީ ޕީޖީ އަށް ފޮނުވައިފަ އެވެ.\nއެކަމަކު އަފްރާޝީމް މަރާލުމުގައި އަމަލީ ގޮތުން ބައިވެރިވި ކަމަށް ތުހުމަތުކުރާ ސަޓޯގެ މައްސަލައިގައި އެފަދަ ފިޔަވަޅެއް އަދި ނާޅަ އެވެ.\nޑރ. އަފްރާޝިމް ގަތުލްކުރުމަށް މިލިޔަނުން ފައިސާ ހަރަދުކުރި ސިޔާސީ މީހުންނާ، ބެނެޓް ވަޅިއަކުން ހަމަލާ ދިންކަމަށް ރިޕޯޓު ގައި ވާ މީހާ ރައްޔިތުންގެ ތެރޭގައި މިނިވަންކޮށް ހުއްޓާ ޑރ. މުޙައްމަދު ޝަހީމް ޢަލީ ސަޢީދު ފަހަތުން ދިއުމަކީ ސުވާލު އުފެދޭ ކަމެއް. https://t.co/sHM6U7fjNq\n— Ghaanim (@Qhaany) December 4, 2019\nގޮތް ނޭނގޭ މަރުތަކާއި ގެއްލުވާލި މީހުންގެ މައްސަލަތައް ބަލަން ރައީސް އިބްރާހިމް މުހައްމަދު ސޯލިހް އުފެއްދެވި މަރު ކޮމިޝަނުން އަފްރާޝީމްގެ ތަހުގީގު ރިޕޯޓް އާއްމުކުރުމާ ހަމައަށް ސަޓޯ ހުރީ ގްރޭޓާ މާލެ އިންޑަސްޓްރިއަލް ޒޯން ލިމިޓެޑް (ޖީއެމްއައިޒެޑްއެލް)ގެ ވަޒީފާގަ އެވެ. މި ސަރުކާރުގެ އިސް ބޭފުޅުންނާ ގާތް ގުޅުމެއް އޮންނަ އަދި އެމްޑީޕީގެ ހަރަކާތްތަކުގައި އުޅޭ ސަޓޯ މަގާމުން ވަކިކުރީ ރިޕޯޓަށް ފަހު އަމާޒުކުރި ފިއްތުންތަކާ ހެދި އެވެ.\nމަރު ކޮމިޝަންގެ ރިޕޯޓުގައި ބުނެފައިވާ ގޮތުގައި، ހެއްކާއި ގަރީނާތަކަށް ބަލާއިރު އަފްރާޝީމް މަރާލުމުގެ އަމަލީ މަސައްކަތް ހިންގުމުގެ އެންމެ އިސް މީހަކީ، ހ. ހިލްޓަން އަޒްލިފް ރައޫފެވެ. އެ ރޭވުމާ އެއްގޮތަށް އަފްރާޝީމް ގަތުލުކޮށްލުމުގައި ހ. ލޮބީ ހުސެއިން ހުމާމާއި ސަޓޯ އާއި 18 އަަހަރު ނުފުރޭ ކުއްޖެއްގެ އިތުރުން އެހެން ބައެއްގެ ބައިވެރިވުން އޮތް ކަމަށް ތުހުމަތުކޮށްފައިވެ އެވެ.\nމަރު ކޮމިޝަންގެ ރިޕޯޓުގެ ކުރިން، އަފްރާޝީމްގެ މަރުގެ މައްސަލައިގައި ސަޓޯގެ މައްޗަށް ދައުލަތުން ދައުވާކުރި އެވެ. އެކަމަކު، ހުމާމާ އެކު ސަޓޯ ވެސް ހަމަލާގައި ބައިވެރިވި ކަމަށް ކުރި ދައުވާ ސާބިތު ނުވެ 2016 ގައި އޭނާ މިނިވަންވީ އެވެ.\nކުރީގެ ހޯމް މިނިސްޓަރު އުމަރު ނަސީރު ވިދާޅުވެފައި ވަނީ ސަޓޯގެ މައްޗަށް ކުށް ސާބިތު ނުވި ނަމަވެސް އަފްރާޝީމް އަވަހާރަ ކޮށްލުމުގައި ބައިވެރިވިކަން ހާމަކުރެވޭ ވަރުގެ ހެކި ފުލުހުންގެ އަތުގައި އެބަހުރި ކަމަށެވެ. އެކަމަކު ކްރިމިނަލް ކޯޓުން އޭނާ މިނިވަންވުމުން، ކުރީގެ ސަރުކާރުގައި އެ މައްސަލަ އިސްތިއުނާފެއް ނުކުރެ އެވެ.\nނަމަވެސް ގޭންގު ކުށްތަކާ ގުޅިގެން ސަޓޯގެ ފައިގައި ކުރީގެ ރައީސް އަބްދުﷲ ޔާމީންގެ ސަރުކާރުގައި ޓެގު އެޅުވި އެވެ.\nއަފްރާޝީމް މަރުގެ މައްސަލައިގައި އަމަލީ ގޮތުން ބައިވެރިވި މީހުންނާ މެދު އަޅާނުލައި، ދޮގު މައުލުމާތުދީ ހުރަސްއެޅި މައްސަލަތަކުގައި ދައުވާ އުފުލުމުން، ކޮމިޝަނުން އަމަލުކުރަމުންދާ ގޮތާ މެދު އާންމުން ވެސް ގެންދަނީ ސުވާލު އުފައްދަމުންނެވެ.\nއިތުރު ލިޔުންތައް ކުށްކުރުން ރިޔާސީ ކޮމިޝަން ޑރ. އަފްރާޝީމް އަވަހާރަކޮށްލުން


Beynunvanee Mulhi Gudhus - Netanyahu - Vaguthu\nއިސްރާއިލްގެ ހައްދުފަހަނައަޅާފައިވާ އަނިޔާވެރި ބޮޑުވަޒީރު ބެންޖަމިން ނަތަންޔާހޫ\nބޭނުންވަނީ މުޅި ޤުދުސް ކަމަށާއި، މަޤްސަދު ހާސިލް ނުވަނީސް ފަހަތަކަށް ނުޖެހޭނެ ކަމަށް އިސްރާއިލްގެ ހައްދުފަހަނަައަޅާފައިވާ ބޮޑުވަޒީރު ބެންޔަމިން ނަތަންޔާހޫޫ ބުނެފިއެވެ.\nއިސްރާއީލުގެ އަނިޔާވެރިކަން ފަލަސްތީނުގެ ރައްޔިތުންނަށް އެންމެ ބޮޑުވަނީ މޭމަހުގެ9އަދި 10 ވަނަ ދުވަހާ ދިމާކޮށެވެ. މި ދުވަސް އެ ގައުމުން ފާހަގަކުރަނީ ޤުދުސް އިސްރާއީލްގެ އަޅުވެތިކަމުގެ ދަށަށް ގެނެވުނު ދުވަހުގެ ގޮތުގައެވެ. އިސްރާއީލުގެ އަޅުވެތިކަމުގެ ދަށުގައި ގުދުސް އޮންނަތާ 54 އަހަރު ފުރުން ފާހަގަކުރުމުގެ ގޮތުން މި އަހަރުވެސް ގިނަ ހަރަކާތްތަކެއް ކުރިއަށް ގެންދިއުމަށް ޔަހޫދީން ވަނީ ނިންމާފައެވެ.\nއިސްރާއީލުގެ ބޮޑުވަޒީރުގެ ރަސްމީ އިދާރާއިން ނެރުނު ބަޔާނެއްގައި ބުނެފައި ވަނީ އެ ޤައުމުން ބޭނުންވަނީ މުޅި ޤުދުސްގެެ ހުރިހާ ސަަރަހައްދެއް ކަމަށާއި، އަމާޒަކީ މުޅި ޤުދުސް ފަތަހަކޮށް އެއީ އިސްރާއީލުގެ ވެރިރަށަށް ހެދުން ކަމަށެވެ. ޤަދީމީ ގޮތުން ޤުދުސަކީ އިސްރާއީލުުގެ މިލްކެއް ކަމަށް އެެބަޔާނުގައި ވަނީ ބުނެފައެވެ.\nއިސްރާއީލުން ޤުދުސަކީ އެމީހުންގެ ތަނެއް ކަމުގައި ގަބޫލުކުރި ނަމަވެސް ބައިނަލްއަޤުވާމީ ދުނިިޔެ އެކަމާ ދެކޮޅު ހަދައެވެ. އަދި އިސްރާއީލުގެ އަނިޔާވެރިކަން ހުއްޓާލުމަށް ގިނަ ޤައުމުތަކަކުން އަންނަނީ ގޮވާލަމުންނެވެ.\nޣައްޒާގައި ވެރިކަން ކުރަމުން އަންނަ ހަމާސް ޖަމާއަތުން ވަނީ އިސްރާއީލުން ހިންގަމުން އަންނަ އަނިޔާވެރި އަމަލުތައް ހުއްޓާލާ ފަހަތަށް ޖެހުމަށް ގޮވާލާފައެވެ. އަދި ޤުދުސްގެ ދިފާއުގައި ހަނގުރާމަ ކުރުންމަތީ ދެމިތިބޭނެ ކަމަށް ރޭ ވެސް ހަމާސް ޖަމާއަތުން ވަނީ ބުނެފައެވެ.\nމިދިޔަ ހޯމަދުވަހު އިސްރާއީލުގެެ ސިފައިން އަޤުޞާ މިސްކިތުގައި ނަމާދަށް ތިބި މުސްލިމުންތަކެެއްގެ ގަޔަށް ރަބަރު ވަަޒަން ޖަހާ ގިނަ ބަޔަކު ޒަހަމްކޮށްލުމާއި އެކު ފަލަަސްތީނުގެ މަޝްރަހު ވަނީ އަނެއްކާވެސް ހޫނުވެފައެވެ.\nއިސްރާއީލުން ފަނީ އިއްޔެ އިން ފެށިގެން ޣައްޒާއަށް ވައިގެ މަގުން ވަރުގަދަ ހަމަލާތަކެއް ދެމުންނެވެ. މިހަމަލާތަކުގައި މިހާތަނަށް 22 މީހަކު ވަނީ ޝަހީދުވެފައެވެ. އޭގެތެރޭގައި ނުވަ ކުޑަކުދިން ވެސް ހިމެނެއެވެ.\nފަލަސްތީންގެ މުޖާހިދުން ވެސް ދަނީ އިސްރާއީލަށް ރޮކެޓް ހަމަލާތައް ފޮނުވަމުންނެވެ. ނަމަވެސް އަދި މިހާތަނަށް އިސްރާއީލްގެ އެއްވެސް މީހަކު މިއިން ހަމަލާއެއްގައި މަރުވެފައެއް ނުވެއެވެ.\nމެއި 11, 2021 11:06\nﷲ ގެ ކޯފާ އަށް ނަތަންޔާހޫ ބިރު ނުގަންނަނީ ތޯ،،،،،\nފަލަސްތީނުގެ އެންމެހާ އަޙުންނާ އުޙްުތުން ނަށް ހެޔޮ ރަހްމަތް ލަށްވާށި. އާމީން.\nމެއި 11, 2021 11:38\nޔާﷲ. ފޮޓޯގައި މިފެންނަ އެތި ގަދަހިއްޕެވުމަކުން ހިއްޕަވާނދޭވެ. އާމީން\nއިބިލީހުގެ ދަރި ނަތަންޔާހޫ މޮޔަވޭ...!!!.ޤުދުސް އިން ނުލިބޭނެ އެންމެ ކައިވަތެއްވެސް.!!!ގަދަބަދަވިކަމުން މުސްލިމުންގެ ބިންތައް ފޭރިގެން މިހާރުވެސް ތިއުޅެނީ..ދިރިހުރިހާ ހިނދަކު ތިގޮތަށް އަނިޔާވެރިކަން އިތުރު ކުރެވިދާނެ.ކޮންމެ ކަމަކަށްވެސް އަދި ކޮންމެ މީހަކަށްވެސް މާތްﷲ މުހުލަތެއް ދެއްވާފަވޭ..އެމުހުލަތު ހަމަވީމަ ދާންޖެހޭނީ ހުސްއަތާ..\nކޮބާހޭ މުސްލިމް ޤަެުމުތަކުގެ ވެރިން..\nމެއި 11, 2021 12:28\nކާކު ނަތަންޔާހޫއާ ދެކޮޅަށްލިޔެފަހުރި ކޮމެންޓް ތަކަށް ޑިސްލައިކްދީފައެހެރީ. ޔަޤީންއެއީ ޔަހޫދީއެއްކަން\nމެއި 11, 2021 13:22\nނަތަންޔާހޫ ކަލޭގެ ލަދު ކޮބާ؟؟ ކަލެއަށް ހީވަނީ ތިހެން އަބަދު އާރާއި ބާރުގަ ދުނިޔޭގަ ހުރެވިދާނެކަމަށް ތަ؟؟ ނަމަވެސް ގުދުރަތުގެ ގާނޫނުގަ އޮންނަނީ އެހެނެއް ނޫން.ކޮބާ އަތް ފުޅާކޮށްފަ ހިނގާ އުޅުނު ޝެރޯން؟ ކަލޭ ދެކުނިންތަ އޭނަ ނިމިގެން ދިޔަގޮތް؟ އިބްރަތަކަށް ނުފުދޭތަ އޭނަގެ ނިމުން.ވ.ވެދުން\nމެއި 11, 2021 14:33\nޔާﷲ ދުނިޔޭގައި ތިބިބަޔަކަށް އިބްރަތެއްވާގޮތަކަށް ވާފަދަ ހިއްޕެވުމަކަށް މީނާ ވާނދޭވެ. އާމީން\nޗުމާ ޗުމަ ދޭދޭ. ޗުމާ ޗުމަ ދޭދޭ ޗުމާ\nމެއި 11, 2021 16:03\nކޮބާ މަގޭ ކޮމެންޓް؟؟\nމެއި 12, 2021 03:12\nﷲ އަކްބަރު. ކިތައްމެ ވަރަކައް ޑިސްލައިކް ދިނަސް އެއްމެ ބޮޑީ ﷲ.. ކާފަރުން ވަރައް ޖެހިލުންވާނެ މިބަސްދެކެ. މިދުނިޔެމަތީ ކިތައްމެ ބޮޑާވެގަނެގެން އުޅުނަސް ތި ނިކަމެތި ހަށިތަކަކުތެރޭ ތާއަބަދައް ތިޔަ ފުރާނައެއް ނުގެންގުޅެވޭނެ. މަރު ހިއްޕަވާވަގުތު ވަރައް ރީއްޗައް ތިމާގެ ނިކަމެތިކަން އިހުސާސް ކުރެވޭނެ. ބަލަން ތިބޭތި...


Olympus Heritage Ministry ge dhashah badhalu kohffi\nއޮލިމްޕަސް ހެރިޓޭޖް މިނިސްޓްރީގެ ދަށަށް ބަދަލުކޮށްފި\nފޯރަމްތައް ބާއްވައިގެން މުހިންމު މަސައްކަތްތައް ކުރެވޭ\nމަސައްކަތްތައް ކުރިއަށް ގެންދަނީ އެދާއިރާއެއްގެ ބޭފުޅުންގެ ވިސްނުމާ އެއްގޮތަށް\nކ. މާލެ 21 ފެބުރުއަރީ 2019 | ބުރާސްފަތި 04:37 2,052\nހެރިޓޭޖް މިނިސްޓްރީގެ ސްޓޭޓް މިނިސްޓަރު ތޯރިގު - އޭއެފްޕީ\nއޮލިމްޕަސް ޕަބްލިކް މީޑިއާ ސާވިސް ( ޕީއެސްއެމް)އާ ހަވާލުކޮށްފައި އޮތް އޮތުން ނިމުމަކަށް ގެނެސް، އެތަން މިނިސްޓްރީ އޮފް އާޓްސް، ކަލްޗަރ އެންޑް ހެރިޓޭޖްގެ ދަށަށް ބަދަލުކޮށްފިއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި ހެރިޓޭޖް މިނިސްޓްރީގެ ސްޓޭޓް މިނިސްޓަރު މުހައްމަދު ތޯރިގު ވިދާޅުވީ, މިނިސްޓްރީގެ މެންޑިޑޭޓް ތެރޭގައި ހިމެނިފައިވާ ހުރިހާ މަސައްކަތްތަކެއް ކުރަމުން އަންނައިރު، ބޮޑު ކުރިއެރުންތަކެއް ލިބިފައިވާ ކަމަށެވެ.\nތޯރިގު ވިދާޅުވީ, ޖެނުއަރީ 28ގައި ބޭއްވި ފިލްމީ ދާއިރާގައި ހަރަކާތްތެރިވާ ފަންނާނުންނަށް ފޯރަމްގައި އެދާއިރާގެ ބޭފުޅުން ދެއްކި ވާހަކަތަކާއި، ހުށަހެޅި ކަންބޮޑުވުންތަކަށް ހައްލު ހޯދުމަށް މަސައްކަތް ކުރަމުން އަންނައިރު، ސަރުކާރު ޕީއެސްއެމްގެ ދަށުން އޮލިންޕަސް ނެގުމަށްފަހު މިނިސްޓްރީގެ ދަށަށް ބަދަލުކޮށްފައިވާ ކަމަށެވެ.\nތޯރިގު ވިދާޅުވީ, ބޭއްވިގެންދާ ފޯރަމްތަކަކީ ވަރަށް މުހިންމު ފޯރަމްތަކެއް ކަމަށާއި، މިފޯރަމްތަކުން އެދާއިރާގެ ބޭފުޅުންގެ ހިޔާލު ހޯދައި، އެދާއިރާއެއް ކުރިއެރުވާނެ ކަމަށެވެ. އޭނާ ވިދާޅުވީ, މަސައްކަތްތައް ކުރިއަށް ގެންދަނީ މިނިސްޓްރީގެ ބޭފުޅުން ބޭނުންވާ ގޮތަކަށް ނޫން ކަމަށާއި، ބޭނުންވަނީ ރައްޔިތުންނާއި ގުޅިގެން މަސައްކަތްކޮށް، އެދާއިރާގައި މަސައްކަތް ކުރާ ބޭފުޅުންގެ ވިސްނުމާއި އެއްގޮތަށް މަސައްކަތްތައް ކުރިއަށް ގެންދަން ކަމަށެވެ.\n''އެބޭފުޅުންގެ ހުރިހާ އުންމީދުތައް ހާސިލެއް ނުވާނެ. ސަރުކާރު ބަޖެޓަކުން އަޅުގަނޑުމެންނަށް އެތަނަވަސްކަން ނުލިބޭ. އެހެންވީމަ މައިގަނޑު ވިސްނުމަކީ ކޮންމެ ކަމަކާ ދޭތެރޭގައި ވެސް އެކަމެއްގެ މީހުންގެ ހިޔާލާއި ވިސްނުން ހޯދާފަ އެމަގަށް ގެންދިއުމަށްޓަކައި ޕްރޮޖެކްޓްތަކެއް ހަދައިގެން އެޕްރޮޖެކްޓްތަކުގެ އަލީގައި އަޅުގަނޑުމެން ބޭނުންވާ އަމާޒަށް ވާސިލްވުން.'' ތޯރިގު ވިދާޅުވިއެވެ.\nއޮލިމްޕަސް ޕީއެސްއެމްއާއި ހަވާލުކޮށްފައި އޮތް އޮތުން ނިމުމަކަށް ގެނެސްފައިވާއިރު، ފިލްމީ ދާއިރާގައި ހަރަކާތްތެރިވާ ފަންނާނުންނަށް އަމާޒު ކޮށްގެން ބޭއްވި ފޯރަމްގައި ގިނަ ފަންނާނުން ޕީއެސްއެމަށް ވަނީ ފާޑު ކިޔާފައެވެ. އަދި އޮލިންޕަސް ޕީއެސްއެމްގެ އަތުން ނެގުމަށް ގިނަ ފަންނާނުން ވަނީ އެދިފައެވެ.\nދިވެހި ބަހާއި އަދަބިއްޔާތުގެ ދާއިރާގައި ފަންނުވެރިންގެ ހާއްސަ ފޯރަމަށް އަލިއަޅުއްވާލައްވައި ތޯރިގު ވިދާޅުވީ, އެދާއިރާއަކީ ވެސް ވަރަށް ފުޅާ ދާއިރާގައި މަސައްކަތްތައް ކުރަމުން އަންނަ ދާއިރާއެއް ކަމަށާއި، އިތުރަށް ކުރިއެރުވުމަށް ސަރުކާރުން އެއްބާރުލުންދޭން ޖެހޭ ކަމަށެވެ.\nމީގެ އިތުރުން ތޯރިގު ވިދާޅުވީ, ދިވެހިބަހުގެ އެކަޑަމީން ގިނަގުނަ މަސައްކަތްތައް ކުރަމުން ގެންދާ ކަމަށާއި، އެކަޑަމީގެ މަސައްކަތްތައް މިހާރު ވަރަށް ފުޅާ ކުރެވިފައިވާ ކަމަށެވެ.\nއެގޮތުން ރާއްޖޭގެ އެކިކޮންކޮޅުތަކުގައި، ނުވަތަ އެކިތަންތަނުގައި ދިވެހިބަސް ކުރިއެރުވުމަށް މަސައްކަތް ކުރުމުގެ އިތުރުން ބަސް ބޭނުން ކުރާނެ ގޮތާއި، ސްކޫލު، ކޮލެޖް، ޔުނިވާސިޓީގެ އިތުރުން އޮފީސްތަކާއި، މުއައްސަސާތަކުގައި ކޯސްތައް ހިންގާ ކަމަށެވެ.\nބަސް ކުރިއަރުވަން ގިނަ މަސައްކަތްތައް ކުރާއިރު، ރާއްޖޭން ބޭރުގެ ކުދިން ބަސް ދަސްކޮށް، މިދާއިރާގައި މަސައްކަތް ކުރުމަށް އެކަޑަމީއަށް އަންނަ ކަމަށް ވެސް ތޯރިގު ވިދާޅުވިއެވެ.


Raajjeyga Viyafaari Thakun Libey Dollar Hifahahtan Govaalaa Garaareh - Vaguthu\nރާއްޖޭގެ ވިޔަފާރިތަކުން ލިބޭ ޑޮލަރު ހިފަހައްޓަން ގޮވާލައި ގަރާރެއް\nރާއްޖޭގައި ކުރާ ވިޔަފާރިތަކުން ލިބޭ ޑޮލަރު ރާއްޖޭގެ މާލީ ނިޒާމުގެ ތެރެއަށް ނުވަދެ ބޭރުގެ ބޭންކްތަކަށް ޖަމާކުރާތީ ކަންބޮޑުވުން ފާޅުކޮށް އެކަން ހުއްޓުވުމަށް ގޮވާލައި ރައްޔިތުންގެ މަޖިލީހަށް ގަރާރެއް ހުށަހަޅައިފިއެވެ.\nމަނަދޫ ދާއިރާގެ އެމްޑީޕީ މެމްބަރު އަހުމަދު ހާރޫނު ހުށަހެޅުއްވި ގަރާރުގައި ބުނެފައި ވަނީ ރާއްޖޭގައި ކުރާ ވިޔަފާރިތަކުގައި ބޭރު ގައުމުތަކުގެ ޕީއޯއެސްް ބޭނުންކުރަމުންދާކަން ފާހަގަކުރެވިފައިވާ ކަމަށެވެ. ރާއްޖެ އަށް އަންނަ ޓޫރިސްޓުން ހަދާ ބުކިންތަކުގެ ފައިސާ ވެސް އެގޮތަށް ބޭރުގެ ބޭންކްތަކަށް ޖަމާކުރަމުންދާ ކަމަށާއި އެހެންވެ، އެ މުއާމަލާތްތަކުން ދައުލަތަށް ލިބެންވާ ފައިސާ ވެސް ނުލިބޭކަން ފާހަގަކުރެވޭ ކަމަށް ގަރާރުގައިވެއެވެ.\nގޮތުން 2019 ވަނަ އަހަރު ރާއްޖޭގައި 4.1 ބިލިޔަން ޑޮލަރުގެ ވިޔަފާރި، ބޭރު ފައިސާއިން ކޮށްފައިވާ ކަމަށާއި ނަމަވެސް ރާއްޖޭގެ މާލީ ނިޒާމުގެ ތެރެއަށް ވަދެފައި ވަނީ އަދި ރާއްޖޭން ބޭރުވެފައި ވަނީ ކިހާވަރެއްކަން އެނގެން ނެތް ކަމަށްވެސް ގަރާރުގައިވެއެވެ.\nމި މައްސަލަ އަށް ހަައްލެން ހޯދަން ކުރެވިދާނެ ކަންކަމުގެ ތެރޭގައި، ދިވެހިރާއްޖޭގެ ސަރަހައްދުގައި ހިނގާ އެންމެހާ ވިޔަފާރިތަކަށް ސޭލްސްގެ ގޮތުގައި ލިބޭ ފައިސާ އާއި އެ ވިޔަފާރިތަކުން އުފެދޭ އެހެނިހެން އާމްދަނީ އަކީ ދިވެހިރާއްޖޭގެ ފައިނޭންޝަލް ސިސްޓަމަށް ވަންނަ ފައިސާކަން ކަށަވަރުކުރުމަށް ޓަކައި، މޯލްޑިވްސް މަނިޓަރީ އޮތޯރިޓީގައި ރަޖިސްޓްރީ ކޮށްގެން ހިންގާ ބޭންކަކުން ދޫކުރާ ޕީއޯއެސް ނޫނީ ރާއްޖޭގައި ބޭނުންކުރުން ހުއްޓުވުން ނުވަތަ މަނާކުރުން މުހިއްމުކަން ގަރާރުގައި ފާހަގަކުރިއެވެ.\nރާއްޖޭގައި ކުރާ ވިޔަފާރީގެ މުއާމަލާތެއްގައި އޮންލައިންކޮށް ފައިސާ ދެއްކި ނަމަވެސް ރާއްޖޭގެ މާލީ ނިޒާމުގެ ތެރެއަށް އެ ފައިސާ ވަންނަ ގޮތަށް އުސޫލުތައް ކަނޑައަޅަން ވެސް ގަރާރުގައި ގޮވާލިއެވެ. ބޭރު ފައިސާ ރާއްޖޭގައި ހިފެހެއްޓުމަށްޓަކައި އުސޫލުތަކަށާއި ގާނޫނުތަކަށް ގެންނަން ޖެހޭ އިސްލާހުތައް ގެނައުމަށް ވެސް ގަރާރުގައިވެއެވެ.\nފެބުރުއަރީ 17, 2021 13:57\nތިކަަަމެއްނުކުރެވޭނެ. އަދި އަމުދުން އެމްޑީޕީގެ މެޖޯރިޓީ މަޖިލީހައް ތިކަން ނުވާނެ. ނުވެސް ކުރާނެ.\nފެބުރުއަރީ 17, 2021 14:02\nއަދި ކިރިޔާ ކަމުދާ ކަމެއް ކުރެވެން މިއުޅެނީ\nދިވެހި ގައުމުގެ ދަރިޔާ\nފެބުރުއަރީ 17, 2021 14:05\nރައްޔިތަކަށް ފައިދާ ވިޔަ ނުދޭތި..ފައިދާވާން އޮތް ހުރިހާ ދޮރެއް ބަންދުކުރާތި. ގަރާރު ސަރުކާރު.. ދައުލަތުގެ ބާރުތަކުގެ ވެރިންގެ އިޙްލާސްތެރިކަމެއް ހުރިއްޔާ ބޭރު ބޭންކުތަކުގައި ހުޅުވާފައިވާ ޑޮލަރު އެކައުންޓްތައް ބަންދުކޮށް ޑޮލަރ ރާއްޖޭގެ ބޭންކުތަކަށް ގެންނަން ކެރޭނެތަ..؟\nފެބުރުއަރީ 17, 2021 18:06\nޑޮލަރުގެ ރިޒާވް ހިފެހެއްޓުމަށްޓަކައި ދުނިޔޭގެ ވަރަށް ގިނަ ޤައުމުތަކުން ބޮޑު ޢަދަދެއް އެ ޤައުމުތަކުގެ ބެންކަކަށް ޑިޕޮޒިޓް ކޮށްފައި ބޭންކު ސްލިޕް ގެންގޮސް ދެއްކުމުން އެބަ ޕާމަނެންޓް ރެޒިޑެންސީ ދޭ . ޔޫރަޕްގެ ޕޯޗުގަލް ވެސް އެއީ އޭގެ ޤައުމެއް. . މި ރާއްޖޭން މިހާ ފަސޭހައިން ޑޮލަރު ބޭރު ކުރެވެންޏާ އަދި ރާއްޖޭގެ ބޭންކުތަކަށް ރާއްޖޭގެ ވިޔަފާރިތަކުން ވަންނަ ފައިސާ ޑިޕޮޒިޓް ކުރުމުގެ މަޖުބޫރެއް ނެތިއްޔާ ބޮޑެތި ވިޔަފާރިވެރިން މިކަން ނުކޮށް ތިބޭނެކަމެއް ނެތް


ހިއްސާ ވިއްކައިގެން އެމްއައިބީއަށް 356 މިލިއަން ރުފިޔާ ހިއްސާ ވިއްކައިގެން އެމްއައިބީއަށް 356 މިލިއަން ރުފިޔާ\nހިއްސާ ވިއްކައިގެން އެމްއައިބީއަށް 356 މިލިއަން ރުފިޔާ\nމޯލްޑިވްސް އިސްލާމިކް ބޭންކް، އެމްއައިބީއަށް ހިއްސާ ވިއްކައިގެން 356 މިލިއަނަށްވުރެ ގިނަ ރުފިޔާ ލިބިފައިވާކަމަށް އެކުންފުނިން ހާމަކޮށްފިއެވެ.\nއެމްއައިބީއިން ބުނީ އެކުންފުނިން ހިއްސާ ވިއްކުމަށް ހުޅުވާލި ފުރުސަތުގައި ހިއްސާ ގަތުމަށް 16146 ފަރާތަކުން 17713 ފޯމް ހުށަހަޅާފައިވާކަމަށެވެ. އަދި ހިއްސާ ވިއްކައިގެން 356 މިލިއަން 533 ހާސް ރުފިޔާ ލިބިފައިވާކަމަށް އެމްއައިބީން ބުނެއެވެ.\nއެމްއައިބީން ބުނީ މިއީ ހިއްސާ ވިއްކައިގެން ލިބޭނެކަމަށް ލަފާކުރި 112 މިލިއަން ރުފިޔާއާ އަޅާބަލާއިރު %46.05 އިތުރު އަދަދެއްކަމަށެވެ. އަދި މިހާލަތުގައި އަމަލުކުރުމަށް ނިންމާފައިވާ އުސޫލާ އެއްގޮތްވާ ގޮތުގެ މަތިން ވަކި ވަކި ފަރުދުންގެ ތެރެއިން ހިއްސާއަށް އެދުނު ފަރާތްތަކަށް އިސްކަންދީ، ހިއްސާ އެކަށައެޅުމަށް ބޭންކުގެ ބޯޑުން ނިންމާފައިވާކަމަށް އެމްއައިބީން ބުނެއެވެ.\nބޭންކުން ބުނީ ހިއްސާއަށް އެދިފައިވާ ފަރާތްތަކުގެ ތެރެއިން އެކި އެކި ސަބަބުތަކާ ހުރެ ހިއްސާ އެކަށައަޅާފައިނުވާ ފަރާތްތަކަށް ފައިސާ ރީފަންޑުކުރުމުގެ މަސައްކަތް 28 އޮކްޓޯބަރުން ފެށިގެން ކުރިއަށްދާނެމަށެވެ. އަދި ހިއްސާ ގަތް ފަރާތްތައް ހިމެނޭ ހިއްސާދާރުންގެ ލިސްޓު މިހާރު މޯލްޑިވްސް ސެކިއުރިޓީޒް ޑިޕޮސޮޓަރީއަށް ފޮނުވާފައިވާކަމަށާއި ނޮވެމްބަރު6އެެއްގެ ކުރިން ހިއްސާގެ ފައިސާ އެކައުންޓްތަކަށް ޖަމާކުރާނެކަމަށްވެސް އެމްއައިބީން ބުނެއެވެ.


މިހާރު އެވްރެޖްކޮށް ކޮންމެ ދުވަހަކު 500އަށްވުރެ ގިނަ ފަތުރުވެރިން ރާއްޖެ އާދޭ މިހާރު އެވްރެޖްކޮށް ކޮންމެ ދުވަހަކު 500އަށްވުރެ ގިނަ ފަތުރުވެރިން ރާއްޖެ އާދޭ\nމިހާރު އެވްރެޖްކޮށް ކޮންމެ ދުވަހަކު 500އަށްވުރެ ގިނަ ފަތުރުވެރިން ރާއްޖެ އާދޭ\nބޯޑަރު އަލުން ހުޅުވާލިފަހުން މިހާތަނަށް ރާއްޖެއަށް 26000 އަށްވުރެ ގިނަ ފަތުރުވެރިން ޒިޔާރަތްކޮށްފައިވާކަމަށް ޓޫރިޒަމް މިނިސްޓްރީން ހާމަކޮށްފިއެވެ.\nޓޫރިޒަމް މިނިސްޓްރީން އާއްމުކޮށްފައިވާ ތަފާސް ހިސާބުތައް ދައްކާގޮތުން ކޯވިޑް-19އާ ގުޅިގެން ރާއްޖޭގެ ބޯޑަރު ބަންދުކުރުމަށްފަހު މިދިޔަ ޖުލައިމަހުގެ 15 ވަނަ ދުވަހުން މިމަހުގެ 14 ވަނަ ދުވަހާއި ހަމައަށް ރާއްޖެއަށް އައިސްފައި ވަނީ 26720 ފަތުރުވެރިންނެވެ.\nތަފާސް ހިސާބުތައް ދައްކާގޮތުން މިމަހުގެ 14 ވަނަ ދުވަހާއި ހަމައަށް ރާއްޖެއަށް އައިސްފައިވަނީ 7،853 ފަތުރުވެރިންނެވެ. މިއާއެކު މިއަހަރުގެ މިހާތަނަށް ރާއްޖެ ޒިޔާރަތްކުރި ފަތުރުވެރިންގެ ޖުމްލަ އަދަދަކީ 409567 (ހަތަރުލައްކަ ނުވަހާސް ފަށްސަތޭކަ ފަސްދޮޅަސް ހަތް) ފަތުރުވެރިންނެވެ.\nދުވާލެއްގެ މައްޗަށް ރާއްޖެއަށް އަންނަ ފަތުުރުވެރިންގެ އަދަދުވެސް ދަނީ އިތުރުވަމުންނެވެ. އެގޮތުން ސެޕްޓެމްބަރމަހު ރާއްޖެއަށް އެވްރެޖްކޮށް ދުވާލެއްގެ މައްޗަށް އައިސްފައިވަނީ 318 ފަތުރުވެރިންނެވެ. މިއަދަދު މިހާރުވަނީ 500އަށް ވުރެ މައްޗަށް އަރާފައެވެ.\nރާއްޖޭގެ ބޯޑަރުތައް އަލުން ހުޅުވާލި ޖުލައިމަހު ރާއްޖެއަށް އެވްރެޖްކޮށް ކޮންމެ ދުވަހަކު އައިސްފައިވަނީ 117 ފަތުރުވެރިންނެވެ. އަދި އޮގަސްޓުމަހު ރާއްޖެއަށް އެވްރެޖްކޮށް ކޮންމެ ދުވަހަކު އައިސްފައިވަނީ 246 ފަތުރުވެރިންނެވެ.\nމި މުއްދަތުގައި ރާއްޖެއަށް އެންމެ ގިނަ އަދަދަކަށް ފަތުރުވެރިން އައިސްފައިވަނީ ރަޝިއާއިންނެވެ. އެޤައުމުން ރާއްޖެއަށް 4،817 ފަތުރުވެރިން ވަނީ ޒިޔާރަތްކޮށްފައެވެ. ދެން އެންމެ ގިނަ އަދަދަކަށް ފަތުރުވެރިން ރާއްޖެއަށް އައިސްފައިވަނީ ޔޫ.އޭ.އީ އިންނެވެ. އެޤައުމުން ރާއްޖެއަށް 3،218 ފަތުރުވެރިން އައިސްފައިވެއެވެ. ތިންވަނައަށް އެންމެ ގިނަ އަދަދަކަށް ފަތުރުވެރިން ރާއްޖެއަށް ޒިޔާރަތްކޮށްފައިވަނީ އެމެރިކާއިންނެވެ. އެމެރިކާއިން 2،431 ފަތުރުވެރިން ޒިޔާރަތްކޮށްފައިވާ ކަމަށް ތަފާސް ހިސާބުތަކުން ދައްކައެވެ.


AFC Cup Raajjeygai Nubeyvvumun Adhabeh Libun Gaaiy - Vaguthu\nއޭއެފްސީ ކަޕްގެ ދެކުނު އޭޝިއާގެ ޕްލޭއޮފާއި ގްރޫޕް ސްޓޭޖު މެޗުތައް އެންމެ ފަހު ވަގުތު ނުބޭއްވޭނެކަމަށް އެންގި އެންގުމާއި މުބާރާތް ފަސްކުރަން އެދުމުން އޭއެފްސީން ރާއްޖެއަށް ފިޔަވަޅެއް އެޅުން ގާތްކަމަށް އެފްއޭއެމުން ބުނެފިއެވެ.\nރާއްޖެ ޓީވީގައި ވާހަކަދައްކަވަމުން ބައްސާމް ވިދާޅުވީ ކޮވިޑްގެ ކޭސް މައްޗަށް ދިއުމާއި އާންމު ރައްޔިތުންގެ ކަންބޮޑުވުންތަކާ އެއްކޮށް ކުރިން ވެސް މުބާރާތަށް ހެދޭނެ ގޮތްތަކާ މެދު މަޝްވަރާތަކެއް ކުރެވުނު ކަމަށެވެ.\nބައްސާމް ވިދާޅުވީ މުބާރާތް ކެންސަލްކުރިއިރު ބޭރުގެ ތިން ޓީމެއް ބައިވެރިވުމާއި އެއާ އެކީގައި މި ގްރޫޕް ސްޓޭޖު ބޭއްވުމަށްޓަކައި ވަރަށް ގިނަ ރެފްރީންނާއި އޮފިޝަލުން އަދި އޭއެފްސީގެ ކޮންޓިންޖެންޓެއް ރާއްޖެ އަންނަން ޓްރާންސިޓް ދަތުރު ފަށާފައިވާ ކަމަށެވެ. އަދި ބޭރުގެ ޓީމުތައް ރާއްޖޭގެ ހޮޓާތަކުން ބުކިން ހެދުމާއި އެއާލައިންގެ ޓިކެޓް ނެގުމާ ކަންކަން ނިންމާފައިވާ ކަމަށެވެ.\n"މި މަޑުކުރަނީ ގްރޫޕް ސްޓޭޖު ބޭއްވޭނީ ކޮންތާކުތޯ ކޮން ވަގުތެއްގައި ތޯ ބެލުން. އެއާ އެކީގައި އަޅުގަނޑުމެންނަށް އަންނާނީ ކޮން ކަހަލަ އަދަބެއްތޯ ބެލުން" ބައްސާމް ވިދާޅުވިއެވެ.\nއޭއެފްސީ ކަޕުގެ ޕްރީލިމިނަރީ ބުރުގައި ރާއްޖޭގެ އީގަލްސްއާއި އިންޑިއާގެ ބެންގަލޫރު އެފްސީ މެޗު ކުޅެން އޮތީ ތައްޔާރަށެވެ. މެޗުން މޮޅުވާ ޓީމަކަށް ގްރޫޕް ސްޓޭޖުން ޖާގައެއް ލިބިގެންދާއިރު ގްރޫޕް ސްޓޭޖުގެ މެޗުތައް ރޭވިފައި އޮތީ މި މަހު 14 އިން 20 އަށް މާލޭގައި ކުޅުމަށެވެ. ގްރޫޕްގައި އޮތީ ރާއްޖޭގެ މާޒިޔާ، އިންޑިއާގެ އޭޓީކޭ މޯހަން ބަގާން އަދި ބަންގްލަދޭޝްގެ ބަޝުންދުރާ ކިންގްސް އެވެ.\nމުބާރާތް ކެންސަލްކުރީ ކޮވިޑު-19 ގެ ޕްރޮޓޮކޯލްތަކާއި ބެންގަލޫރު ކުޅުންތެރިން ހިލާފުވުމާއެކު ރާއްޖޭގެ ހާލަތު އިތުރަށް ގޯސްވުމުން ކަމާބެހޭ އިދާރާތަކުގެ އެދިލެއްވުމުންނެވެ\nބައްސާމް ވިދާޅުވީ މާޒީގައި ކަން ހިނގާފައިވާ ގޮތަށް ބަލާއިރު ރާއްޖެއަށް އެޅުން ގާތީ ދެ ފިޔަވަޅެއް ކަމަށެވެ. އޭއެފްސީގެ މެޗުތައް ހޯސްޓްކުރުމުގެ ފުރުސަތު ވަކި މުއްދަތެއް ވަންދެން ރާއްޖެ އަށް ނުދޭން ނިންމުން ނުވަތަ ޖޫރިމަނާ ކުރުމެވެ.\nމެއި 19, 2021 11:55\nއިންޑިއާ ޓީމެއްގެ އަމަލުގެ ސަބަބުން ރާއްޖެއަށް އަދަބު ލިބެންވީ ކީއްވެ؟\nމެއި 19, 2021 14:59\nމިގައުމުގެ ރައްޔިތުންގެ ސަލާމަތައް ނުރައް ކާ ކޮށްފަ އެއްވެސް މުބާރަތެއް ނުބޭއްވިޔަސް އޯ ކޭ. އަހަރެމެން އަމިއްލަ އަށް އަށް މުބަރަތް ބައްވަފާނަން.\nމެއި 20, 2021 18:58\nއޭއެފްސީވެސް ގައުމުތަކަށް ވުރެން ބާރުގަދަ ކުރަން އުޅެނީ.. ގައުމު ބޮޑު ކާރިސާއެއްގަ އޮތަސް މެޗެއް ކެންސަލް ކޮއްލާނެ ބާރުވެސް ނޯންނަނީތަ؟


ކޮވިޝީލްޑް ވެކްސީންގެ 100،000 ޑޯޒް ރާއްޖެ ގެނެސްފި - DhiDaily\nކޮވިޝީލްޑް ވެކްސީންގެ 100،000 ޑޯޒް ރާއްޖެ ގެނެސްފި\nއިންޑިއާގެ ސީރަމް އިންސްޓިޓިއުޓްއާ އެކު ސަރުކާރުން ވެފައިވާ އެއްބަސްވުމުގެ ދަށުން ގަނެފައިވާ ކޮވިޝީލްޑް ވެކްސީންގެ 100،000 ޑޯޒް ރާއްޖެ ގެނެސްފިއެވެ.\nފޮރިން މިނިސްޓްރީއިން ބުނެފައިވަނީ ސީރަމް އިންސްޓިޓިއުޓްއާއެކު މި މަހުގެ 23ގައި ވަނީ އެއްބަސްވުމެއްގައި ސަރުކާރުން ސޮއިކޮށްފައި ކަމަށެވެ. އެ އެއްބަސްވުމުގެ ދަށުން ރާއްޖެއަށް 200،000 ޑޯޒް ގެނައުމަށް ވަނީ ނިންމާފައެވެ.\nބާކީ 100،000 ޑޯޒް ރާއްޖެއަށް ގެންނާނެ ދުވަހެއް ފޮރިން މިނިސްޓްރީއިން ހާމަކޮށްފައެއް ނުވެއެވެ.\nސީރަމް އިންސްޓިޓިއުޓްގެ ކޮވިޝީލްޑް ވެކްސީން އަކީ މީގެކުރީން ރާއްޖޭގައި ބޭނުންކުރަމުން އައި ވެކްސީން އެވެ. ކޮވިޝީލްޑްގެ 100،000 ޑޯޒް ވަނީ މީގެކުރީން ގެނެސްފައެވެ. އޭގެއިތުރުން ކޮވެކްސް ފެސިލިޓީއިން ވަނީ ރާއްޖެއަށް ކޮވިޝީލްޑްގެ 12،000 ޑޯޒް ހަދިޔާކޮށްފައެވެ.\nރާއްޖެއަށް ޗައިނާގެ ސައިނޯފާމް ވެކްސީން ދޭން ފަށާފައިވާއިރު، ޗައިނާއިން ވަނީ އެ ވެކްސީންގެ 200،000 ޑޯޒް ރާއްޖެއަށް ހަދިޔާކޮށްފައެވެ. އޭގެތެރެއިން ފުރަތަމަ ބެޗުގައި 100،000 ޑޯޒްގެ ވެކްސީން މިދިޔަ ހަފްތާގައި ގެނެސްފައިވާއިރު މާދަމާ އަނެއް 100،000 ޑޯޒް ރާއްޖެ ލިބޭނެ ކަމަށް ވަނީ ކުރީން ބުނެފައެވެ.\nރާއްޖެއަށް އެސްޓްރާޒެނެކާ ވެކްސީންގެ 700،000 ޑޯޒް ގެނައުމަށްވެސް ވަނީ އެއްބަސްވުމެއް އެކުލަވާލާފައެވެ.\nރާއްޖޭގައި ދެވަނަ ޑޯޒް ޖެހުން އަންނަ މަހުގައި ފަށާއިރު، އިއްޔެގެ ނިޔަލަށް ވެކްސީން ޖެހި މީހުންގެ އަދަދު 232،000 އިން މައްޗަށް އަރައެވެ.


vnews - Bridge matheegai Kaiveni Kuraa Faraaithakah dheyn kanda elhi faisaage inaayaithah kandaalaifi.\nބުރިޖު މަތީގައި ކައިވެނި ކުރާ ފަރާތްތަކަށް ދޭން ކަނޑައެޅި ފައިސާގެ ޢިނާޔަތްތައް ކަނޑާލައިފި\nބުރިޖުމަތީގައި އަލަތު ކައިވެނި ކުރާ ފަރާތްތަކަށް ދޭން ކަނޑައެޅި ފައިސާގެ އިނާޔަތްތައް ކަނޑާލައި އައު ފޯމެއް ދޫކުރަން ފަށައިފިއެވެ.\nމިއަދު ފޯމު ފުރަތަމަ ދޫކުރު އިރު ކައިވެނީގެ ހެދުމަށް އަންހެން މީހާއަށް 15000ރ އަދި ފިރިހެންމީހާއަށް 7000ރ ދިނުމުގެ އިތުރުން ޒީނަތްތެރިވުމުގެ ޚަރަދަށް 5000 ރުފިޔާ ދޭން ވަނީ ކަނޑައަޅާފައެވެ. އެފައިސާ ދިނުމަށް ކުރިން ނިންމާފައި އޮތީ ހައުސިންގ މިނިސްޓްރީ އާއި ކައިވެނި ކުރާ ދެމީހުންނާއި އެކު ވެވޭ އެއްބަސްވުމެއްގެ ދަށުން ނަމަވެސް ދޫކުރި ފޯމުތައް އަނބުރާ ނަގައި ފޯމު އިސްލާޙު ނުކޮށް އެފައިސާ ނުދިނުމަށް ވަނީ ނިންމާފައެވެ.\nހައުސިންގ މިނިސްޓްރީން ބުނެފައިވާ ގޮތުގައި އެބަދަލު ގެނައީ ބުރިޖުމަތީގައި ކައިވެނިކުރުމަށް އެދި ފޯމު ނެގި މީހުންގެ އަދަދު އަންދާޒާ ކުރިވަަރަށް ވުރެ މާބޮޑަށްވެސް އިތުރުވުމުންނެވެ.\nބުރިޖުމަތީގައި އަލަތު ކައިވެނި ކުރާ ފަރާތްތަކަށް ދެ ފައިސާގެ އިނާޔަތްތައް ކަނޑާލި ނަމަވެސް، ކައިވެނި ހަފްލާގައި 50 މީހުން ބައިވެރިވުމަށް ފުރުޞަތުދީ ެއެމީހުންނަށް ސައިގެ އިންތިޒާމު ސަރުކާރުން ހަމަޖައްސައިދޭނެ ކަމުގައި ހައުސިންގ މިނިސްޓްރީން ބުނެފައިވެއެވެ. މީގެ އިތުރުން އެމިނިސްޓްރީން ކަނޑައަޅާފައިވާ ތީމުތަކުގެ ތެރެއިން ޚިޔާރު ކުރާ ތީމަކަށް ސަރުކާރުގެ ހަރަދުގައި ތަން ޒީނަތްތެރިކޮށްދީ، ފޮޓޯ އާއި ވީޑިއޯ ނެގުމުގެ އިންތިޒާމްތައްވެސް ހަމަޖައްސައި ދިނުމަށް ނިންމާފައި ވެއެވެ.\nހައުސިންގ މިނިސްޓްރީން ބުނެފައިވާ ގޮތުގައި ބުރިޖުގައި އަލަތު ކައިވެނި ކުރުމަށް ފުރުޞަތު ދެނީ ކައިވެނި ކުރާ ދެމީހުންނަކީވެސް އަލަށް ކައިވެނިކުރާ ދެމީހުންނަށް ވާނަމަ ކަމަށެވެ.\nއަދި ބުރިޖުމަތީގައި ކައިވެނި ކުރުމަށް ބޭނުންވާ ދެމީހުން އެމީހުން ފުރިހަމަ ކުރަންޖެހޭ ކައިވެންޏަށް ހޭލުންތެރިކަން އިތުރު ކުރުމުގެ ޕްރޮގްރާމްގައި ބައިވެރިވެފައި ނުވާނަމަ އެ އިންތިޒާމްވެސް ހަމަޖައްސައިދޭނެ ކަމަށް ބުނެފައިވެއެވެ.\nބުރިޖުމަތީގައި އަލަތު ކައިވެނި ކުރަން އެދޭ ފަރާތްތަކަށް ދޫކުރާ ފޯމު ފުރިހަމަކޮށް ހުށައަޅާއިރު ފެމެލީ ކޯޓަށް ހުށައަޅަން ޖެހޭ ކައިވެނިކުރުމަށް އެދޭ ފޯމުވެސް ފުރިހަމަކޮށް ހުށައަޅަން ޖެހެއެވެ.\nބުރިޖުގައި އަލަތު ކައިވެނި ކުރުމަށް ފޯމު ހުށައެޅުމުގެ ފުރުޞަތު ބަންދު ވާނީ މިމަހުގެ 13 ވަނަ ދުވަހުގެ ނިޔަލަށް ކަމުގައި ހައުސިންގ މިނިސްޓްރީން ވަނީ ބުނެފައެވެ.\nއެއް މިލިއަން ޑޮލަރަށް ވިއްކާ ރަށެއް!\nއައްޑޫ ސިޓީގެ ދެކުނުން 608 ކިލޯމީޓަރު ދުރަށް ބިން ހެލުމެއް އަތުވެއްޖެ\nމޯހިތް ސޫރީގެ އާ ފިލްމުގެ ޝޫޓިން ފަށައިފި\nދެ ސައިކަލު ޖެހި އެކްސިޑެންޓްވުމުން އެކަކު ފިލައިފި\nރާނީ މުކަރްޖީގެ މަރްދާނީ-2ގެ މަސައްކަތް ފަށައިފި\nހަވެލި ފެއާއިން ކުރިން ނޭނގޭ އެތައް މައުލޫމާތެއް ލިބުނު:


CSC ge Raees aa eku4member aku vakikuran committee in nimmaifi | Mihaaru\nސީއެސްސީގެ ރައީސާ އެކު، ހަތަރު މެމްބަރަކު ވަކިކުރަން އެންމެ ތިން މެމްބަރުންގެ ވޯޓުން ފާސްކޮށްފި\n01 މާޗް 2020 - 22:40 38 comments\nއެކަމަކު، އެ މެމްބަރުން ވަކިކުރުމާ މެދު އެންމެ ފަހުގެ ގޮތް ނިންމާނީ ރައްޔިތުންގެ މަޖިލީހުގެ ތަޅުމުންނެވެ. މަޖިލީހުގައި އެމްޑީޕީގެ ސުޕާ މެޖޯރިޓީ އޮތުމުން، ސީއެސްސީގެ ހަތަރު މެމްބަރަކު ވަކިކުރުމަކީ އެ ޕާޓީން ބޭނުންވާ ގޮތް ކަމަށް ވާތީ، އެކަން ފާސްވުމުގެ ފުރުސަތު ވަރަށް ބޮޑެވެ.\nމިނިވަން މުއައްސަސާތަކާ ބެހޭ ކޮމިޓީގެ މުގައްރިރް، އައްޑޫ މީދޫ ދާއިރާގެ އެމްޑީޕީގެ މެމްބަރު ރޮޒެއިނާ އާދަމް ވިދާޅުވީ، ޝަމީމާއި ކޮމިޝަންގެ ނައިބު ރައީސް ޝަހީދު މުހައްމަދާއި މެމްބަރުންގެ ގޮތުގައި ތިއްބެވި ޒަކަރިއްޔާ ހުސެއިންގެ އިތުރުން އިބްރާހިމް ޝަހީގު ވަކިކުރަން، ކޮމިޓީގައި ބައިވެރިވެވަޑައިގެންނެވި މެމްބަރުންގެ އިއްތިފާގުން ނިންމާފައިވާ ކަމަށެވެ.\nޖުމްލަ 12 މެމްބަރުން ހިމެނިވަޑައިގަންނަވާ މި ކޮމިޓީގެ ބައްދަލުވުމަށް މިރޭ ވަޑައިގަތީ އެންމެ ފަސް މެމްބަރުންނެވެ. އެކަމަކު، ވޯޓަށް އެހި ގަޑީގައި ތިއްބެވީ ހަތަރު މެމްބަރުންނެވެ. ވޯޓު އެއްވަރުވެގެން ނޫން ގޮތަކަށް މުގައްރިރަށް ވޯޓުގައި ބައިވެރިވެވަޑައިނުގެންނެވޭތީ، ސީއެސްސީގެ ހަތަރު މެމްބަރުން މަގާމުން ވަކިކުރަން ފާސްކުރީ އެންމެ ތިން ވޯޓުންނެވެ. ކޮމިޓީގެ ކޯރަމަކީ ހަތަރެކެވެ.\nމިރޭގެ ބައްދަލުވުމަށް ވަޑައިގަތީ ރޮޒެއިނާގެ އިތުރުން ގަލޮޅު ދެކުނު ދާއިރާގެ މެމްބަރު މީކާއިލް ނަސީމާއި އިނގުރައިދޫ ދާއިރާގެ މެމްބަރު ހަސަން އަހުމަދާއި ތިނަދޫ ދެކުނު ދާއިރާގެ މެމްބަރު އަބްދުﷲ ސަނީފް އަދި ކެޔޮދޫ ދާއިރާގެ މެމްބަރު ހުސެއިން ގާސިމެވެ. އެކަމަކު، ވޯޓަށް އެހި ގަޑީގައި މީކާއިލް ވަޑައިގެން ނެތެވެ. އެއީ މުޅިން ވެސް އެމްޑީޕީގެ މެމްބަރުންނެވެ.\nފަސް މެމްބަރުން ހިމެނިވަޑައިގަންނަވާ ސީއެސްސީން ފާތުމަތު އާމިރާ ވަކިކުރާކަށް ނުނިންމަ އެވެ. ތައުލީމީ ދާއިރާ އަށް ގިނަ ހިދުމަތްތަކެއް ކުރެއްވި އާމިރާ މެމްބަރު ކަމަށް އައްޔަން ކުރެއްވީ މި ވެރިކަން ފެށުނު ފަހުން 2018 ގެ ނޮމްބަރު މަހުގެ ތެރޭގަ އެވެ. އާމިރާ އަކީ ރޮޒެއިނާގެ ބޮޑުބޭބެ ކުރީގެ ޗީފް އޮފް ސްޓާފް މޭޖާ ޖެނެރަލް މުހައްމަދު ޒާހިރު (ޓޫޓޫ ޒާހިރު) ގެ އަނބިކަނބަލުން ވެސް މެ އެވެ.\nއެ މައްސަލަ ދިރާސާކުރުމަށް ބޭއްވި ކޮމިޓީގައި ކަންބޮޑުވުން ފާޅުކުރެއްވި މެމްބަރުން ވަނީ ސީއެސްސީން މަސައްކަތް ކުރާ ގޮތާ ގުޅޭގޮތުން ކަންބޮޑުވުން ފާޅުކުރައްވައިފަ އެވެ. އަދި ޖަވާބުދާރީވުމަށް ދިން ފުރުސަތުތައި އެކަށީގެންވާ ޖަވާބެއް ނުދެވޭ ކަމަށް ވެސް ކޮމިޓީގައި ވާހަކަ ދެއްކެވި މެމްބަރުން ފާހަގަކުރެއްވި އެވެ.\nސީއެސްސީގެ މެމްބަރުން ވަކިކުރަން ނިންމީ އެ ކޮމިޝަންގެ މަސައްކަތް ލަސްވެ ހިންގަން ދަތިވާ ކަމަށް ވިދާޅުވެ މިނިވަން މުއައްސަސާތަކާ ބެހޭ ކޮމިޓީގައި ވަޒީރުން ނުރުހުން ފާޅުކޮށްފައި ވަނިކޮށެވެ. މިދިޔަ މަހު ބޭއްވި ކޮމެޓީގެ ބައްދަލުވުމެއްގައި ބައިވެރިވެވަޑައިގެންނެވި މެމްބަރުން ވަނީ ވަޒީފާ އަށް މުވައްޒަފުން ނެގުމާއި މިނިސްޓްރީތަކުގެ އޮނިގަނޑުތައް އެކުލަވައިލުމުގައި ވެސް ސިވިލް ސާވިސްގެ ދުވެލި ލަސްވެ، ބައެއް ކަންކަމަށް އެއްބަސްނުވެވި މަސައްކަތްތައް ހުއްޓިފައި ހުންނަ ކަމަށެވެ.\nއިތުރު ލިޔުންތައް ސިވިލް ސާވިސް ކޮމިޝަން މިނިވަން މުއައްސަސާތަކުގެ ކޮމިޓީ ޑރ. އަލީ ޝަމީމް މިނިވަން މުއައްސަސާތައް ރައްޔިތުންގެ މަޖިލިސް މެމްބަރު ރޮޒައިނާ އާދަމް (އައްޑޫ މީދޫ)


އުރީދޫ އިން ރާއްޖޭގައި އެޕަލްގެ އެންމެ ފަހުގެ އައިފޯން އެސްއީ ލޯންޗްކޮށްފި\nހަތަރު އިންޗީގެ ޑިސްޕްލޭ ހިމެނޭ ފޯނުތަކުގެ ތެރެއިން އެންމެ ބާރުގަދަ ފޯނުކަމަށްވާ އެޕަލް އައިފޯން އެސްއީ އުރީދޫ އިން ދިވެހިރާއްޖޭގައި މިއަދު ލޯންޗުކޮށްފިއެވެ.\nއުރީދޫ އިން ފާއިތުވެދިޔަ ހަފްތާގެ ތެރޭގައި އައިފޯން އެސްއީގެ ޕްރީ އޯޑަރ ނަގަން ފަށާފައިވާއިރު، މިއަދު އުރީދޫ އެކްސްޕީރިއަންސް ސެންޓަރގައި ބޭއްވި ޚާއްޞަ ރަސްމިއްޔާތެއްގައި، އެންމެ ފުރަތަމަ ޕްރީއޯޑަރ ކުރެއްވި ކަސްޓަމަރުންނަށް، އެބޭފުޅުންގެ އައިފޯން އެސްއީ ވަނީ ހަވާލުކޮށްފައެވެ.\nއުރީދޫގެ ސީއީއޯ ވިކްރަމް ސިންހަ ވިދާޅުވީ ދިވެހިންނަކީ ފަހުގެ ޓެކްނޮލޮޖީތައް ބަލައިގަނެ، ބައިނަލްއަޤްވާމީ މާރކެޓަށް ތައާރަފްކުރާ އެންމެ ފަހުގެ އަދި އެންމެ އެޑްވާންސް އުފެއްދުންތައް، އެންމެ ކުރިން ބައްލަވައިގަންނަން އަބަދުވެސް ޝައުގުވެރިވާ ބައެއްކަމަށެވެ. އެހެންކަމުން، ފަހުގެ އުފެއްދުންތަކާއި ޓެކްނޮލޮޖީތައް އުރީދޫގެ ކަސްޓަމަރުންނާއި ހަމައަށް ފޯރުކޮށްދިނުމަށްޓަކައި ފަސޭހަ، އަގުހެޔޮ، އަދި ފްލެކްސިބަލް ޕެކޭޖްތަކެއް ތައާރަފްކޮށްދިނުމަކީ، އުރީދޫން ވަރަށް ބޮޑަށް އަހަމިއްޔަތުކަން ދޭ ކަމެއް ކަމަށެވެ.\nސައިޒުން ކުޑަ ނަމަވެސް،ނުހަނު ބާރުގަދަ އައިފޯން އެސްއީ، އުރީދޫ ކަސްޓަމަރުންނަށް ފަސޭހަކަމާއި އެކު ބައްލަވައިގަތުމަށް އެހީތެރިވެދޭ ޚާއްޞަ ޕެކޭޖް ތަކުގެ ތެރޭގައި، ހިލޭ ކޯލް އަދި 12 ޖީބީގެ ހިލޭ ޑޭޓާ ހިމެނޭ ފުލްޕޭމަންޓް އޮފަރއެއްވަނީ ތައާރަފްކޮށްފައެވެ. މި އޮފަރ މެދުވެރިކޮށް ރާއްޖޭގެ މަރކެޓްގެ އެންމެ ހެޔޮއަގުތަކުގައި އައިފޯން އެސްއީ ބައްލަވައިގަނެވޭއިރު، އައިފޯން އެސްއީގެ 16 ޖީބީގެ ފޯން ލިބިވަޑައިގަންނަވާނީ އެންމެ 7،849 ރުފިޔާ އަށެވެ. ހަމައެއާއި އެކު، އައިފޯން އެސްއީގެ 64 ޖީބީގެ ފޯން ބައްލަވައިގަނެވޭނީ 9،699 ރުފިޔާ އަށެވެ.\nއުރީދޫއިން އައިފޯން އެސްއީ ބައްލަވައިގަންނަން ބޭނުންވާ ފަރާތްތަކަށް، 12 މަހަށް ބަހާލެވިފައިވާ ވަރަށް ފަސޭހަ އިންސްޓޯލްމަންޓް ޕެކޭޖެއްވެސް ވަނީ ތައާރަފްކޮށްފައެވެ. 1999.00 ރުފިޔާގެ ޑައުންޕޭމަންޓެއް ހިމެނޭ އިންސްޓޯލްމަންޓް ޕެކްތައް މެދުވެރިކޮށް، އައިފޯން އެސްއީގެ 16 ޖީބީގެ ފޯން މަހަކު 499 ރުފިޔާ އަށް ލިބިގެންދާއިރު، އެމޮޑެލްގެ 64 ޖީބީގެ ފޯނު ލިބޭނީ މަހަކު 649 ރުފިޔާ އަށެވެ.\nޕޯސްޓްޕެއިޑް 499، ފޯސްޓްޕެއިޑް 549، ޕޯސްޓްޕެއިޑް 749 އަދި ޕޯސްޓްޕެއިޑް 999 ޕެކޭޖްއާއި އެކު. އިންސްޓޯލްމަންޓް ޕްލޭންމެދުވެރިކޮށް، އައިފޯން އެސްއީ ބައްލަވައިގަންނަ ކަސްޓަމަރުންނަށް އަންލިމިޓެޑް ކޯލް، އަންލިމިޓެޑް އެސްއެމްއެސް، އަދި 10 ޖީބީ އާއި ހަމައަށް ޑޭޓާ މުޅިން ހިލޭ ލިބުމުގެ އިތުރުން، ވަރަށް ފުރިހަމަ އައިޑީޑީ އޮފަރތަކެއްވެސް ލިބޭނެއެވެ.\n6 އޭޕްރީލް 2016


Ooredoo in, Gender Ministry ah 10 Tablet Hadhiyaa Koffi - AO News\nއުރީދޫ އިން، ޖެންޑަރ މިނިސްޓްރީއަށް 10 ޓެބްލެޓް ހަދިޔާކޮށްފި\nއުރީދޫ މޯލްޑިވްސްގެ ފަރާތުން ހަދިޔާކުރި ޓެބްލެޓްތައް ބޭނުން ކުރާނީ ދައުލަތުގެ ބެލުމުގައި ދަށުގައި ތިބި ކިޔަވާ ކުދިންނެވެ. މިވަގުތު ދައުލަތުގެ ބެލުމުގެ ދަށުން 194 ކުދިން ބަލަހައްޓަމުންދެއެވެ. މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއިން ކުރަމުންގެންދާ މަސައްކަތުގެ ދަށުން، ދައުލަތުގެ ބެލުގެ ދަށުގައި ތިބި ކުދިންނަށް ރައްކާތެރި، އަމާން މާހައުލެއް ޤާއިމްކޮށްދިނުމުގެ ބޭނުމުގައި ހއ. ދިއްދޫ، ށ.ފޮނަދޫ، ބ. އޭދަފުށި އަދި ފުވައްމުލަކުގައި ވަނީ އަމާން ވެށިތައް ޤާއިމްކޮށްފައެވެ.\nމީގެ އިތުރުންވެސް ރާއްޖޭގެ އެހެން ރަށްރަށުގައިވެސް ދަނީ އަމާން ވެށިތައް ޤާއިމްކުރުމަށް މަސައްކަތްކުރަމުންނެވެ.\nއުރީދޫމިނިސްޓްރީ އޮފް ޖެންޑަރ، ފެމެލީ އެންޑް ސޯޝަލް ސަރވިސަސް


ގައިދީންނަށް ބޭސިކް ޤުރުޢާން ކްލާސް އާއި ޤިރާތް ކޯސް ލެވަލް 1 ގެ6ވަނަ ބެޗް މާފުށީ ޖަލުގައި ފަށައިފި\nމޯލްޑިވްސް ކަރެކްޝަނަލް ސަރވިސްގެ އިންސްޓިޓިއުޓް ފޯރ ކަރެކްޝަނަލް ސްޓަޑީޒް (އައިކޯސްޓް) އާއި އިންސްޓިޓިއުޓް ފޯރ ޤްރުއާން އެންޑް ސުންނަތް ގުޅިގެން ގައިދީންނަށް ބޭސިކް ޤުރްޢާން ކްލާސް އާއި ޤިރާތް ކޯސް ލެވަލް 1 ގެ6ވަނަ ބެޗް އިއްޔެ މާފުށީ ޖަލުގައި ފަށައިފިއެވެ.\nޤިރާތު ކޯސް ލެވެލް އެކެއްގެ ހަވަނަ ބެޗް ގައި 35 ގައިދީން ބައިވެރިވެފައިވާއިރު މި ކޯހުގެ މުއްދަތަކީ ދެމަސް ދުވަހެވެ. މި ކޯހުން ފާސްވާ ގައިދީންނަށް ޤިރާތް ކޯސް ލެވެލް ދޭއްގައި ބައިވެރި ވުމުގެ ފުރުސަތު ލިބޭނެއެވެ.\nއަދި ބޭސިކް ޤުރްޢާން ކްލާހުގައި 35 ޤައިދީން ވަނީ ބައިވެރިވެފައެވެ. މި ކްލާހަކީ ޤިރާތް ކޯހަށް މީހުން ތައްޔާރުކުރާ ކްލާހެކެވެ.\nމޯލްޑިވްސް ކަރެކްޝަނަލް ސަރވިސްއިން މިހާރުވެސް ޤައިދީންނަށް ތަފާތު ކޯސްތައް ދަނީ ކުރިއަށް ގެންދަމުންނެވެ. އެގޮތުން ގާރީ ލެވެލްގެ ތިން ކޯހާއި، ހިފްސް ކްލާހާއި، އިސްލާމް ކްލާސްތަކުގެ އިތުރުން އެގްރިކަލްޗަރ ކޯސްތަކާއި، ފަހަން ދަސްކޮށްދޭ ކޯހާއި، ކޮމްޕިއުޓަރ ކޯސްތައް ހިންގަމުން ގެންދެއެވެ.\nގައިދީން ރިހެބިލިޓޭޓްކޮށް އަނބުރާ މުޖުތަމައުއަށް ނެރުމަށް މޯލްޑިވްސް ކަރެކްޝަނަލް ސަރވިސްއިން ކުރަމުން ގެންދާ މަސައްކަތް މިހާރަށްވުރެން ފުޅާ ކުރުމަށް ގެންދަނީ އިތުރަށް މަސައްކަތް ކުރަމުންނެވެ.


Magumathyge Rahkaatherikamaa Salaamathaa Gulhey Gothun Fonadhoo School Ge Dharivarunah Mauloomaath Dhyfi - Vaguthu\nމަގުމަތީގެ ސަލާމަތާއި ރައްކާތެރިކަމާ ގުޅޭގޮތުން ފޮނަދޫ ސްކޫލްގެ ދަރިވަރުންނަށް މަޢުލޫމާތުދިފި\nމަގުމަތީގެ ސަލާމަތާއި ރައްކާތެރިކަމާ ގުޅޭގޮތުން ލ. ފޮނަދޫ ސްކޫލްގެ ދަރިވަރުންނަށް މަޢުލޫމާތު ދިނުމުގެ ޕްރޮގްރާމެއް ފުލުހުން ކުރިއަށް ގެންގޮސްފިއެވެ.\nފުލުހުން ވިދާޅުވާާ ގޮތުގައި، ފޮނަދޫ ޕޮލިސް ސްޓޭޝަނުން ކުރިއަށް ގެންދިއަ މިޕްރޮގްރާމަކީ މަގުމަތީގެ ޤާނުނާއި ޤަވާއިދުތަކަށް ދަރިވަރުން އަހުލުވެރި ކުރުވުމަށް ކުރިއަށްގެންދިޔަ ޕްރޮގްރާމެކެވެ. އެގޮތުން ފޮނަދޫ ސްކޫލްގެ ގްރޭޑް 10ގައި ތަޢުލީމް ޙާސިލް ކުރަމުންދާ ދަރިވަރުންނަށް އަމާޒުކޮށް ކުރިއަށް ގެންދިޔަ މިޕްރޮގްރާމްގައި 45 ދަރިވަރަކު ބައިވެރިވެފައިވެއެވެ.\nފުލުހުން އިތުރަށް ބުނީ، މި ޕްރޮގްރާމުގައި، އެއްގަމު ދަތުރުފަތުރުގެ ޤާނޫނާއި ގުޅޭގޮތުންނާއި މަގުމަތީގައި އުޅޭއިރު ދަރިވަރުންގެ އަމަލުތައް ބަހައްޓަންވީގޮތާއި، ޓްރެފިކް ސައިންތައް އޮޅުންފިލުވައިދިނުމުގެ އިތުރުން ޓްރެފިކާއި ގުޅުންހުރި އެހެނިހެން މަޢުލޫމާތުތައްވެސް ދަރިވަރުންނާއި ޙިއްސާކޮށްފައިވާނެކަމަށެވެ.\nއެއްގަމު ދަތުރުފަތުރުގެ ޤާނޫނާއި ޤަވާއިދުތަކާއި ގުޅޭގޮތުން މިޕްރޮގްރާމްގައި، ދަރިވަރުންނަށް މަޢުލޫމާތު ދީފައިވަނީ ފޮނަދޫ ޕޮލިސް ސްޓޭޝަންގައި މަސައްކަތްކުރައްވާ ފުލުހުން ކަމުގައި ފުލުހުން ހާމަކުރެއެވެ.


Sudange kureege raeesah Saudi valee ahudhu 25 Million Dollar dhehvi\nސޫދާންގެ ކުރީގެ ރައީސަށް ސައުދީގެ ވަލީއަހުދު 25 މިލިއަން ޑޮލަރު ދެއްވި\nބަޝީރަށް ވަނީ މުޒާހަރާ ކުރި ފަރާތްތައް މެރިކަމުގެ ދައުވާ އުފުލާފައި\nކ. މާލެ | 1 ސެޕްޓެންބަރ 2019 | އާދީއްތަ 10:02 | 4,335\nއުމަރު އަލް-ބަޝީރު - ރޮއިޓަރސް\nސޫދާންގެ ވެރިކަމުން ދުރުކުރި އުމަރު އަލް-ބަޝީރަށް ސައުދީގެ ވަލީ އަހުދު މުހައްމަދު ބިން ސަލްމާން 25 މިލިއަން ޑޮލަރު ދެއްވި ކަމަށް އޭނާ ކޯޓުގައި އެއްބަސްވެވަޑައިގެންފިއެވެ.\n75 އަހަރުފުޅުގެ އުމަރު ބަޝީރު ވަނީ ސޫދާނަށް ގެނައި ބަޣާވާތަކުން ވެރިކަމުން ދުރުކޮށްފައެވެ. ސޫދާނުގެ ރައީސްކަމުގައި 30 އަހަރު ހޭދަކުރެއްވި ބަޝީރު އެޕްރީލް މަހު ވެރިކަމުން ދުރުކުރުވީ ސިފައިންނެވެ.\nއޭނާ ވެރިކަމުން ދުރުކުރުމަށް ފަހު ޖަލަށް ލިއެވެ. އެއަށް ފަހުބަޝީރުގެ ޝަރީއަތްތައް ކޯޓުގައި މިހާރު ހިނގަމުންދާއިރު ހޮނިހިރު ދުވަހު ބޭއްވި ޝަރީއަތުގައި އޭނާ ވިދާޅުވީ 25 މިލިއަން ޑޮލަރު އޭނާއަށް ހަދިޔާގެ ގޮތުގައި ވަލީއަހުދު މުހައްމަދު ބިން ސަލްމާން ދެއްވިކަމަށެވެ.\nކޯޓުގައި ބަޝީރަށް ކުރެއްވި ސުވާލަކަށް ޖަވާބު ދެއްވަމުން އޭނާ ވިދާޅުވީ އޭނާއަށް ލިބިވަޑައިގެންނެވި ފައިސާއަކީ އޭނާގެ އަމިއްލަ ފައިދާއަށް ލިބިވަޑައިގެންނެވި ފައިސާ ނޫން ކަމަށާއި އެއީ ޑޮނޭޝަން ތަކަށް ލިބިލެއްވި ފައިސާ ކަމަށެވެ.\nއެކަން ހިނގައިދިޔަގޮތް ވިދާޅުވަމުން ބަޝީރު ވިދާޅުވީ އޭނާގެ އޮފީސް މެނޭޖަރަށް ވަލީއަހުދުގެ ފޯން ކޯލެއް ލިބިވަޑައިގެންނެވިކަމަށެވެ. އަދި އެފޯން ކޯލުގައި ޕްރައިވެޓް ޖެޓެއްގައި މެސެޖެއް ލިބިވަޑައިގަންނަވާނެ ކަމަށް ވިދާޅުވިކަމަށެވެ. އެ ޖެޓުގައި 25 މިލިއަން ޑޮލަރު ފޮނުއްވި ކަމަށާއި އެ ފައިސާ ޖަމާކޮށްފައިވަނީ ސޫދާނުގެ ފިނޭންސް މިނިސްޓްރީގެ ބޭންކަށް ކަމަށް ބަޝީރު ވިދާޅުވިއެވެ.\nނަމަވެސް އެ ފައިސާ ޚަރަދު ކުރި ކަމުގެ ތަފްސީލު ފެންނަން ނެތް ކަމަށް އޭނާ ކޯޓުގައި ވިދާޅުވިއެވެ.\nތަހުގީގު ކުރާ އިދާރާތަކުން ކޯޓުގައި މީގެ ކުރިން ބުނެފައިވަނީ ސައުދީއިން ބަޝީރަށް 90 މިލިއަން ޑޮލަރު ލިބިވަޑައިގެންނެވި ކަމަށެވެ.\nބަޝީރު ހައްޔަރު ކުރުމަށް ފަހު އޭނާ ދިރިއުޅުއްވާ ގެ ކޮޅު ބަލާ ފާސްކުރި އިރު އެގައުމުގެ ފައިސާއާއި ގައުމުން ބޭރުގެ ފައިސާ ގަނޑުކޮށް ފެނިފައިވާ ކަމަށެވެ. ގެކޮޅުން 351،000 ޑޮލަރާއި ހަ މިލިއަން ޔޫރޯ އާއި 5.2 މިލިއަން ޕައުންޑް އަދި ފަސް ބިލިއަން ސޫދާން ޕައުންޑް ފޮށި ފޮށްޓަށް އަޅާފައި ހުއްޓާ ފެނިފައިވާ ކަމަށް އެގައުމުގެ ޕްރޮސެކިއުޓަރުން މީގެ ކުރިން ބުނެފައި ވެއެވެ.\nމިދިޔަ މެއި މަހުގެ ތެރޭގައި ބަޝީރަށް ވަނީ މުޒާހަރާ ކުރި ފަރާތްތައް މެރިކަމުގެ ދައުވާ ވެސް އުފުލާފައިވެއެވެ.\nސޫދާނަށް އަސްކަރީ ބަޣާވާތެއްގައި އުމަރު ބަޝީރުގެ ވެރިކަން ވައްޓާލުމަށް ފަހު އޭނާ އެންމެ ފުރަތަމަ ބަހައްޓާފައިވަނީ ރިޔާސީ ގަނޑުވަރުގައި ބަންދު ކޮށްފައެވެ. ނަމަވެސް ފަހުން ވަނީ ސޫދާނުގައި ސަލާމަތީ ކަންކަން އެންމެ ވަރުގަދަ ޖަލު ކަމަށްވާ ކޮބާރަށް ލާފައެވެ.\nސޫދާނުގެ ދާފޫރުގައި ބަޝީރު ހިންގި ލާއިންސާނީ ޖަރީމާތަކާއި ގުޅިގެން އޭނާގެ މައްސަލަތައް ވަނީ ބައިނަލްއަގުވާނީ ޖިނާއީ ކޯޓަށް ވެސް ހުށައަޅާފައެވެ.\nބަޝީރު ވެރިކަމަށް ވަޑައިގެންފައިވަނީ ވެސް އަސްކަރީ ބަޣާވާތަކުން 1989 ވަނަ އަހަރުއެވެ.